**DÔVODOVÁ SPRÁVA**

1. **Všeobecná časť**

Úrad podpredsedu vlády Slovenskej republiky pre Plán obnovy a znalostnú ekonomiku (ďalej len “úrad podpredsedu vlády”) a Ministerstvo školstva, výskumu, vývoja a mládeže Slovenskej republiky (ďalej len “ministerstvo školstva”) predkladajú návrh zákona o výskume, vývoji a inováciách a o zmene a doplnení niektorých zákonov (ďalej len “návrh zákona”).

Úloha predložiť návrh zákona vyplýva z Programového vyhlásenia vlády Slovenskej republiky na roky 2023 až 2027 (ďalej len “programové vyhlásenie vlády”), z Plánu legislatívnych úloh vlády Slovenskej republiky na rok 2024 a z Národnej stratégie výskumu, vývoja a inovácií 2030 (opatrenie č. 1.1.1.3. akčného plánu) (ďalej len “národná stratégia”). Predloženie návrhu zákona je zároveň plnením záväzkov vyplývajúcich z reformy riadenia, hodnotenia a podpory v oblasti vedy, výskumu a inovácií v rámci komponentu 9 Plánu obnovy a odolnosti Slovenskej republiky.

Návrh zákona predstavuje nový právny rámec pre podporu výskumu, vývoja a inovácií v Slovenskej republike, ktorý reaguje na aktuálne potreby praxe a súčasné európske a medzinárodné štandardy.

Zhodnotenie súčasného stavu

Problematika, ktorá je predmetom návrhu zákona, je v súčasnosti upravená predovšetkým v

* zákone č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len “zákon č. 172/2005 Z. z.”),
* zákone č. 185/2009 Z. z. o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov,
* zákone č. 53/1964 Zb. o udeľovaní vedeckých hodností a o Štátnej komisii pre vedecké hodnosti v znení zákona č. 172/1990 Zb. a vyhláške Slovenskej komisie pre vedecké hodnosti č. 65/1977 Zb. o konaní pri udeľovaní vedeckých hodností v znení vyhlášky č. 302/1990 Zb.

Platný zákon č. 172/2005 Z. z., ktorý predstavuje základný právny rámec štátnej podpory výskumu a vývoja, prispel k rozvoju vedy a výskumno-vývojového prostredia na Slovensku. Avšak aplikačná prax, súčasné trendy v oblasti výskumu, vývoja a inovácií na európskej a svetovej úrovni, ako aj dynamické zmeny a aktuálne problémy v spoločnosti, preukazujú, že tento zákon dostatočne nereflektuje na aktuálne potreby a výzvy v spoločnosti. Za jeho hlavné nedostatky možno označiť napríklad

* *nedostatočný dôraz na podporu inovácií:* súčasná právna úprava sa primárne zameriava na podporu výskumu a vývoja, a podpore inovácií, ktoré sú kľúčové pre hospodársky rast a spoločenský rozvoj Slovenskej republiky, sa venuje len okrajovo;
* *absencia úpravy kľúčových inštitútov moderného výskumno-vývojového ekosystému:* súčasný zákon neupravuje mnohé inštitúty, ktoré sú štandardom vo vyspelých krajinách a sú nevyhnutné pre rozvoj výskumu, vývoja a inovácií v krajine; ako príklad možno uviesť
* transfer poznatkov, ktorého hlavným cieľom je prenos výsledkov výskumu a vývoja do praxe,
* princípy otvorenej vedy, ktoré sú široko akceptované a podporované na úrovni Európskej únie aj v mnohých členských štátoch,
* popularizácia výskumu, vývoja a inovácií, ktorá má význam pre zvyšovanie záujmu a povedomia verejnosti o výskum, vývoj a inovácie;
* *časté novelizácie:* zákon č. 172/2005 Z. z. bol od svojho prijatia novelizovaný celkom 13-krát, pričom novely súvisiace so zmenami prostredia výskumu a vývoja znížili prehľadnosť a kvalitu tohto zákona.

Rozsiahle legislatívne požiadavky vyplývajúce najmä z národnej stratégie, iných koncepčných dokumentov Slovenskej republiky, aplikačnej praxe a potrieb spoločnosti nie je možné efektívne naplniť ďalšou novelizáciou zákona č. 172/2005 Z. z. Z uvedeného dôvodu sa pristúpilo k príprave návrhu nového zákona ako celku.

Návrh zákona predstavuje komplexnú revíziu právnej úpravy podpory a riadenia výskumu, vývoja a inovácií v Slovenskej republike.

Hlavným cieľom návrhu nového zákona je vytvoriť moderný, efektívny a flexibilný právny rámec, ktorý prispeje predovšetkým k efektívnejšiemu a účelnejšiemu financovaniu výskumu, vývoja a inovácií, a tým aj k posilneniu výskumnej a inovačnej aktivity v Slovenskej republike, zvýšeniu konkurencieschopnosti Slovenska na európskom a medzinárodnom trhu, hospodárskemu rastu a zlepšeniu kvality života v Slovenskej republike. Návrhom zákona sa súčasne sleduje zavedenie nových inštitútov do právneho poriadku Slovenskej republiky, ktoré podporia rozvoj slovenského výskumného a inovačného prostredia. Snahou predkladateľov je zároveň priblížiť vnútroštátnu reguláciu výskumno-vývojového a inovačného prostredia súčasným európskym a medzinárodným trendom.

Najdôležitejšie zmeny, ktoré návrh zákona prináša, sú napríklad

* zosúladenie zákonnej terminológie s európskymi a medzinárodnými štandardmi prostredníctvom nového vymedzenia základných pojmov a zavedenia nových pojmov, ktoré zodpovedajú súčasnej terminológii používanej v Európskej únii a vo svete,
* legislatívne ukotvenie nových zásad a inštitútov vo výskume, vývoji a inováciách, ktoré sú zamerané na etiku, otvorenú vedu, popularizáciu výskumu, vývoja a inovácií, zdieľanie infraštruktúry výskumu, vývoja a inovácií podporenej z verejných zdrojov, transfer poznatkov, riadenie rizík a inštitucionálnu odolnosť pri uskutočňovaní výskumu, vývoja a inovácií,
* posilnenie nadrezortných kompetencií úradu podpredsedu vlády a posilnenie koordinácie a spolupráce subjektov verejnej správy v oblasti výskumu, vývoja a inovácií,
* precizovanie právnej úpravy jednotlivých foriem podpory výskumu, vývoja a inovácií a jej rozšírenie o nové nástroje podpory – návrh zákona okrem rozšírenia doterajšej inštitucionálnej podpory a účelovej podpory, zavádza aj systémovú a investičnú podporu,
* nová úprava Agentúry na podporu výskumu a vývoja,
* zriadenie Technologického fondu, ktorého poslaním je podpora rozvoja inovačného prostredia a transferu poznatkov v Slovenskej republike,
* úprava zjednodušeného vykazovania nákladov s cieľom jednoduchšie a flexibilnejšie poskytovať podporu na výskum, vývoj a inovácie,
* zverenie oblasti transferu poznatkov do gescie úradu podpredsedu vlády,
* rozšírenie informačných systémov verejnej správy pre oblasť výskumu, vývoja a inovácií o nový register infraštruktúry výskumu, vývoja a inovácií a register organizácií uskutočňujúcich výskum a vývoj,
* ustanovenie práva dohodnúť pracovný pomer na dobu určitú s tvorivým zamestnancom výskumu a vývoja, okrem vysokoškolského učiteľa, na dobu dlhšiu ako dva roky, najviac však na dobu trvania projektu,
* zosúladenie právnej úpravy zamestnávania príslušníkov tretích krajín na účely výskumu a vývoja so smernicou (EÚ) č. 2016/801 v platnom znení,
* precizovanie úpravy udeľovania vedeckej hodnosti “doctor scientiarum”.

Z dôvodu fragmentácie kompetencií ústredných orgánov štátnej správy v regulovanej oblasti návrh zákona kladie dôraz na posilnenie nadrezortnej koordinácie v oblasti výskumu, vývoja a inovácií, na jasnejšie vymedzenie kompetencií a spolupráce subjektov verejnej správy, ako aj zjednotenie postupov všetkých poskytovateľov podpôr zameraných na výskum, vývoj a inovácie (najmä prostredníctvom povinného dodržiavania záväznej metodiky riadenia, financovania a hodnotenia podpory výskumu, vývoja a inovácií).

Nadrezortná koordinácia v oblasti výskumu, vývoja a inovácií je v návrhu zákona naďalej zverená úradu podpredsedu vlády, ktorý ju vykonáva predovšetkým prostredníctvom na to vytvorenej organizačnej zložky, ktorou je Výskumná a inovačná autorita. Úrad podpredsedu vlády vykonáva túto pôsobnosť v úzkej súčinnosti s Radou vlády Slovenskej republiky pre vedu, techniku a inovácie, ktorá sa navrhuje premenovať na Radu vlády Slovenskej republiky pre výskum, vývoj a inovácie. Neodmysliteľnou súčasťou nadrezortnej koordinácie je úzka spolupráca s ostatnými subjektmi verejnej správy a zástupcami súkromného sektora v oblasti výskumu, vývoja a inovácií. Návrh zákona v tomto prípade vychádza z programového vyhlásenia vlády, v ktorom sa deklaruje posilnenie koordinačnej úlohy úradu podpredsedu vlády v oblasti definovania priorít podpory výskumu, vývoja a inovácií. Návrh zákona nadväzuje na doterajšiu právnu úpravu, najmä pokiaľ ide o úlohu úradu podpredsedu vlády, ako je tvorba a koordinácia implementácie národnej stratégie výskumu, vývoja a inovácií, tvorba záväznej metodiky riadenia, financovania a hodnotenia podpory výskumu, vývoja a inovácií, či plánu financovania podpory výskumu, vývoja a inovácií. Posilnenie jeho koordinačnej úlohy spočíva napríklad v zabezpečovaní tvorby nových koncepčných dokumentov, ktoré návrh zákona zavádza (napr. Národný štandard pre transfer poznatkov), vo vydávaní záväzného stanoviska o súlade výziev všetkých poskytovateľov podpôr zameraných na výskum, vývoj a inovácie s už spomenutou záväznou metodikou, zabezpečovaním a koordinovaním hodnotenia efektívnosti a vplyvov jednotlivých druhov podpory výskumu, vývoja a inovácií, či schvaľovaním investičných stratégií pre oblasť výskumu, vývoja a inovácií. Zároveň sa úradu podpredsedu vlády zveruje kompetencia koordinovať prípravu návrhov stanovísk Slovenskej republiky k politikám v oblasti výskumu, vývoja a inovácií v pôsobnosti Európskej únie a navrhovať priority inovačnej politiky s medzinárodným presahom, pričom tieto stanoviská a návrhy priorít predkladá Ministerstvu zahraničných vecí a európskych záležitostí Slovenskej republiky a spolupracuje s ním na ich plnení.

Súčasne sa úradu podpredsedu vlády navrhuje zveriť medzirezortný rozpočtový program pre výskum, vývoj a inovácie s cieľom zabezpečiť predvídateľné, jednotné a koordinované rozpočtovanie verejných výdavkov na výskum, vývoj a inovácie naprieč jednotlivými rezortmi (táto úprava vychádza z akčného plánu národnej stratégie, časť 1.1.2.1).

Návrh zákona rešpektuje doterajšiu pôsobnosť ministerstva školstva, ktoré je ústredným orgánom štátnej správy pre výskum a vývoj. Rovnako rešpektuje pôsobnosť Ministerstva hospodárstva Slovenskej republiky v oblasti inovácií, v rozsahu v akom mu je zverená platným zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

K lepšej spolupráci subjektov verejnej správy má prispieť prepojenie informačných systémov poskytovateľov účelovej podpory s informačným systémom pre oblasť výskumu, vývoja a inovácií, ktorého správcom je ministerstvo školstva. To následne umožní zavedenie jednotného kontaktného miesta, tzv. one-stop-shopu.

Pre posilnenie spolupráce v regulovanej oblasti sa navrhuje zveriť vyšším územným celkom úlohu podieľať sa na napĺňaní národnej stratégie. Zároveň sa navrhuje rozšíriť ich kompetencie s cieľom efektívnejšie podporovať regionálny rozvoj. Ide napríklad o zavedenie oprávnenia vytvárať a prevádzkovať podporné infraštruktúry s cieľom stimulovať inovačné aktivity v rámci územia vyššieho územného celku, čo možnosť priamej podpory projektov zameraných na rozvoj podnikania a inovácií na regionálnej úrovni.

Inštitucionálna podpora zostáva naďalej dôležitou súčasťou financovania výskumu a vývoja, keďže organizáciám uskutočňujúcim výskum a vývoj prináša potrebnú istotu a stabilitu pre ich výskumno-vývojovú činnosť. Návrhom zákona sa jej doterajšia právna úprava čiastočne precizuje a súčasne rozširuje o financovanie veľkých výskumných infraštruktúr formou príspevku z rozpočtovej kapitoly ministerstva školstva a o financovanie nehospodárskej činnosti neziskových alebo súkromných organizácií venujúcich sa výskumu a šíreniu poznatkov, a to vo forme príspevku z rozpočtovej kapitoly úradu podpredsedu vlády.

Rovnako dôležitou formou financovania výskumu, vývoja a inovácií zostáva účelová podpora, ktorej úpravu návrh zákona precizuje a rozširuje. Zásadnou zmenou je jej rozšírenie o financovanie inovácií, inovačných aktivít a transferu poznatkov prostredníctvom novozriadeného Technologického fondu. Pre zefektívnenie podpory výskumu a vývoja sa zvýši flexibilita poskytovania účelovej podpory prostredníctvom Agentúry na podporu výskumu a vývoja, a to vzhľadom na výrazné rozšírenie oblastí, v ktorých môže poskytovať účelovú podporu. Táto agentúra bude zastrešovať poskytovanie účelovej podpory na výskum a vývoj a doterajšia paralelne existujúca Výskumná agentúra postupne utlmí svoju činnosť, resp. v rámci možností budú jej kapacity začlenené do Agentúry na podporu výskumu a vývoja. Vymedzenie dvoch poskytovateľov účelovej podpory vychádza zo zámeru stanoveného programovým vyhlásením vlády, a to konsolidovať implementačné kapacity v oblasti podpory výskumu, vývoja a inovácií.

Za účelom zefektívnenia podpory sa okrem iného navrhuje zaviesť zjednodušené vykazovanie oprávnených nákladov príjemcami podpory zo štátneho rozpočtu.

Návrh zákona navrhuje zaviesť popri doterajšej inštitucionálnej a účelovej podpore aj systémovú a investičnú podporu. Systémová podpora sa zameriava najmä na zabezpečovanie podporných služieb a činností, ktoré majú celoštátny dosah na regulovanú oblasť výskumu, vývoja a inovácií, ako je napríklad prístup k elektronickým informačným zdrojom, medzinárodným databázam a pod. Systémová podpora je zavádzaná v širšom kontexte, keďže sa ňou rozumie nielen financovanie zákonom definovaných podporných služieb formou dotácie z rozpočtovej kapitoly ministerstva školstva a formou príspevku vyplácaného z rozpočtovej kapitoly úradu podpredsedu vlády na projekty národného významu schválené vládou, ale aj výdavky rozpočtových organizácií vynaložené na činnosti v ich gescii, ktoré majú celoštátny vplyv na výskum, vývoj a inovácie, napríklad v oblasti medzinárodnej spolupráce.

Investičná podpora umožňuje poskytovanie návratnej podpory a podpory, ktorá kombinuje návratnú a nenávratnú formu. Investičná podpora sa poskytuje mechanizmom finančného nástroja a to prostredníctvom finančných produktov v oblasti výskumu, vývoja a inovácií.

Návrh zákona obsahuje novú úpravu v oblasti transferu poznatkov. V tejto oblasti zavádza pravidlá podľa najlepšej praxe, pričom súčasne novelizuje iné zákony s cieľom stimulovať spoluprácu akademického a podnikateľského prostredia a posilniť socioekonomický dopad výskumu financovaného z verejných zdrojov.

Návrhom zákona sa zároveň navrhuje zrušiť doterajší inštitút osvedčenia o spôsobilosti vykonávať výskum a vývoj upravený zákonom č. 172/2005 Z. z. a nahradiť ho zápisom v novom registri organizácií uskutočňujúcich výskum a vývoj.Prax ukázala, že proces získavania osvedčenia je často duplicitný a predstavuje neprimeranú administratívnuzáťaž. Požiadavky na preukazovanie spôsobilosti vykonávať výskum a vývoj sa totiž v mnohých prípadoch opakovane overujú v rámci procesov súvisiacich s hodnotením konkrétnych projektov v rámci výziev, resp. účelovej podpory. Zrušením osvedčenia sa odstráni táto duplicita a súvisiaca byrokracia. Do registra organizácií uskutočňujúcich výskum a vývoj, ktorý bude slúžiť okrem štatistických a informačných účelov aj na účely zamestnávania príslušníkov tretích krajín na účely výskumu a vývoja, budú čo najjednoduchším spôsobom zapisované organizácie, ktoré uskutočňujú výskum a vývoj a majú preukázateľne výsledky v tejto oblasti.

Návrhom zákona sa navrhuje novelizovať

* zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov,
* zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov,
* zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov,
* zákon č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení neskorších predpisov,
* zákon č. 539/2008 Z. z. o podpore regionálneho rozvoja v znení neskorších predpisov,
* zákon č. 243/2017 Z. z. o verejnej výskumnej inštitúcii a o zmene a doplnení niektorých zákonov v znení zákona č. 346/2021 Z. z.

Návrhom zákona sa navrhuje zrušiť

* zákon č. 53/1964 o udeľovaní vedeckých hodností a o Štátnej komisii pre vedecké hodnosti (úprava udeľovania vedeckej hodnosti je súčasťou návrhu zákona),
* zákon č. 172/2005 Z. z.,
* zákon č. 185/2009 Z. z. o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov (predmetnú schému podpory upravenú uvedeným zákonom bude možné poskytovať prostredníctvom Agentúry na podporu výskumu a vývoja alebo Technologického fondu),
* vyhláška Slovenskej komisie pre vedecké hodnosti č. 65/1977 Zb. o konaní pri udeľovaní vedeckých hodností v znení vyhlášky č. 302/1990 Zb.

Návrh zákona predpokladá vydanie podzákonných všeobecne záväzných právnych predpisov, a to

* vyhlášky ministerstva školstva o centrálnom registri evidencie publikačnej činnosti a centrálnom registri evidencie umeleckej činnosti, ktorá má nahradiť platnú vyhlášku č. 397/2020 Z. z.,
* vyhlášky ministerstva školstva o spôsobe a postupe navrhovania členov Slovenskej komisie pre vedecké hodnosti a o evidencii dokumentácie súvisiacej s udeľovaním vedeckých hodností a pri uznávaní vedeckých hodností udelených v zahraničí,
* vyhlášky ministerstva školstva o štruktúre, postupe a lehotách na poskytovanie informácií a o podrobnostiach o prevádzkovaní informačného systému výskumu, vývoja a inovácií.

Návrh zákona predpokladá aj prijatie nelegislatívnych materiálov, ako je napríklad

* Záväzná metodika riadenia, financovania a hodnotenia podpory výskumu, vývoja a inovácií,
* Kódex výskumnej integrity a etiky,
* Národný štandard pre riadenie duševného vlastníctva a transferu poznatkov,
* Metodika poskytovania inštitucionálnej podpory vypracovaná úradom podpredsedu vlády a
* Metodika periodického hodnotenia a financovania veľkých výskumných infraštruktúr vypracovaná ministerstvom školstva.

Návrh zákona predpokladá negatívne vplyvy na rozpočet verejnej správy, pozitívne aj negatívne vplyvy na podnikateľské prostredie, pozitívne vplyvy na informatizáciu spoločnosti a pozitívne aj negatívne sociálne vplyvy. Návrh zákona nebude mať vplyvy na limit verejných výdavkov, životné prostredie, služby verejnej správy pre občana, ani na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi ústavného súdu Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nie je predmetom vnútrokomunitárneho pripomienkového konania.

Účinnosť predkladaného návrhu zákona sa navrhuje od 1. januára 2026.