**Analýza vplyvov na podnikateľské prostredie**

**Názov materiálu: Zákon o výskume, vývoji a inováciách a o zmene a doplnení niektorých zákonov**

**Predkladateľ: Úrad podpredsedu vlády SR pre Plán obnovy a znalostnú ekonomiku**

**3.1 Náklady regulácie**

***3.1.1 Súhrnná tabuľka nákladov regulácie***

*Tabuľka č. 1: Zmeny nákladov (ročne) v prepočte na podnikateľské prostredie (PP), vyhodnotenie mechanizmu znižovania byrokracie a nákladov, náklady goldplatingu[[1]](#footnote-2) na podnikateľské prostredie.*

*Nahraďte rovnakou tabuľkou po vyplnení Kalkulačky nákladov podnikateľského prostredia, ktorá je povinnou prílohou tejto analýzy a nájdete ju na* [*webovom sídle MH SR*](https://www.mhsr.sk/podnikatelske-prostredie/lepsia-regulacia/regulacne-zatazenie/kalkulacka-nakladov-regulacie)*, (ďalej len „Kalkulačka nákladov“):*

|  |  |  |
| --- | --- | --- |
| ***TYP NÁKLADOV*** | **Zvýšenie nákladov v € na PP** | **Zníženie nákladov v € na PP** |
| ***A.Dane, odvody, clá a poplatky, ktorých cieľom je znižovať negatívne externality*** | **0** | **0** |
| ***B. Iné poplatky*** | **0** | **0** |
| ***C. Sankcie a pokuty*** | **0** | **0** |
| ***D. Nepriame finančné náklady*** | **0** | **19 305** |
| ***E. Administratívne náklady*** | **0** | **21 692** |
| ***Spolu = A+B+C+D+E*** | **0** | **40 997** |
|  |  |  |
| ***Harmonizácia práva EÚ*** | **Zvýšenie nákladov v € na PP** | **Zníženie nákladov v € na PP** |
| ***F. Úplná harmonizácia práva EÚ*** *(okrem daní, odvodov, ciel a poplatkov, ktorých cieľom je znižovať negatívne externality)* | **0** | **0** |
| ***G. Goldplating*** | **0** | **0** |
|  |  |  |
|  |  |  |
| *VÝPOČET PRAVIDLA 1in2out:* | **IN** | **OUT** |
| *H****.*** *Náklady okrem výnimiek = B+D+E-F* | **0** | **40 997** |

***3.1.2 Výpočty vplyvov jednotlivých regulácií na zmeny v nákladoch podnikateľov***

*Tabuľka č. 2: Výpočet vplyvov jednotlivých regulácií (nahraďte rovnakou tabuľkou po vyplnení Kalkulačky nákladov):*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **P.č.** | **Zrozumiteľný a stručný opis regulácie  (dôvod zvýšenia/zníženia nákladov na PP a dôvod ponechania nákladov na PP, ktoré su goldplatingom)** | **Číslo normy** (zákona, vyhlášky a pod.) | **Lokalizácia (§, ods., čl.,...)** | **Pôvod regulácie:** SK/EÚ úplná harm./ goldplating | **Účinnosť regulácie** | **Kategória dotk. subjektov** | **Počet dotk. subjektov spolu** | **Vplyv na 1 podnik. v €** | **Vplyv na kategóriu dotk. subjektov v €** | **Druh vplyvu** In (zvyšuje náklady) /  Out (znižuje náklady) / Nemení sa | **1in2out  celkom** | **Goldplating celkom** |
|  |
|  |
|  |
|  |
|  |
| 1 | Zníženie nákladov z dôvodu zavedenia registra organizácií uskutočňujúcich VaV (nahrádzajúc osvedčenie o vykonávaní VaV) | Zákon č.o výskume, vývoji a inováciách a o zmene a doplnení niektorých zákonov | § 73 | 1.SK | 01.07.25 | Organizácie vykonávajúce VaV | 900 | 46 | 40 997 | Out (znižuje náklady) | 40 997 | 0 |  |
| 2 | 0 | 0 | 0 | 0 | - | 0 | - | 0 | 0 | 0 | 0 | 0 |  |

***3.1.3 Doplňujúce informácie k spôsobu výpočtu vplyvov jednotlivých regulácií na zmenu nákladov***

*Osobitne pri každej regulácii s vplyvom na PP zhodnotenom v tabuľke č. 2 uveďte doplňujúce informácie tak, aby mohol byť skontrolovaný spôsob a správnosť výpočtov. Uveďte najmä, ako ste vypočítali vplyvy a z akého zdroja ste čerpali početnosti (uveďte aj link na konkrétne štatistiky, ak sú dostupné na internete). Jednotlivé regulácie môžu mať jeden alebo viac typov nákladov (A. Dane, odvody, clá a poplatky, ktorých cieľom je znižovať negatívne externality, B. Iné poplatky, C. Sankcie, D. Nepriame finančné náklady, E. Administratívne náklady). Rozčleňte ich a vypočítajte v súlade s metodickým postupom.*

Zákon o výskume, vývoji a inováciách a o zmene a doplnení niektorých zákonov (ďalej len „zákon“) prináša do veľkej miery nekvantifikovateľné vplyvy na podnikateľské prostredie definované v analýze nižšie. V časti venovanej organizáciám uskutočňujúcim výskum a vývoj (VaV) dochádza ku kvantifikovateľnému vplyvu – zníženiu nákladov z dôvodu zavedenia registra organizácií uskutočňujúcich VaV namiesto doteraz fungujúceho systému osvedčení o vykonávaní VaV. Vďaka tomuto opatreniu už nebudú organizácie uskutočňujúce VaV, vrátane súkromných podnikateľských subjektov, nutné si každých šesť rokov (tri roky v prípade organizácii s pôsobnosťou do troch rokov) obnovovať osvedčenie. Namiesto toho Ministerstvo školstva, vedy, výskumu a mládeže SR (MŠVVaM SR) ako správca registra organizácií uskutočňujúcich VaV zapisuje do uvedeného registra údaje o každej právnickej osobe alebo fyzickej osobe - podnikateľovi, ktorá:

1. je prijímateľom účelovej alebo inštitucionálnej podpory na výskum a vývoj podľa tohto zákona,
2. riešila projekt výskumu a vývoja podporený zo zdrojov Európskej únie v rámci komunitárnych programov Európskej únie, v rámci partnerstiev Európskej únie alebo v rámci fondov Európskej únie,
3. uplatňuje odpočet výdavkov na výskum a vývoj, alebo
4. má registrované patenty na Úrade priemyselného vlastníctva Slovenskej republiky alebo na Európskom patentovom úrade.

Z uvedeného hľadiska sme identifikovali nepriame finančné náklady aj administratívne náklady organizácií uskutočňujúcich VaV, ktoré zákon vďaka zrušeniu osvedčení znižuje. Expertným odhadom a komunikáciou so správcom registra MŠVVaM SR sme identifikovali približne 900 organizácií, ktoré doteraz disponovali v jednom roku osvedčením, pričom približne 300 žiadateľov žiada ročne o osvedčenie (vrátane nových žiadateľov aj žiadateľov obnovujúcich si platnosť osvedčenia). Doteraz platné nepriame finančné náklady (vo výške 65 eur na žiadosť o osvedčenie od jedného podnikateľa), ktoré zákon eliminuje, zahŕňajú náklady na poštovné, dopravu či priemernú ušlú mzdu. Ušlá priemerná hodinová mzda bola vyrátaná a zaokrúhlená z [priemernej mesačnej mzdy na Slovensku v 2.Q 2024 určenej štatistickým úradom](https://statdat.statistics.sk/cognosext/cgi-bin/cognos.cgi?b_action=cognosViewer&ui.action=run&ui.object=storeID(%22i2F54CEABC9464EB6B9D47D7B63C86C2B%22)&ui.name=Priemern%C3%A1%20mesa%C4%8Dn%C3%A1%20mzda%20pod%C4%BEa%20odvetv%C3%AD%20%5Bpr0205qs%5D&run.outputFormat=&run.prompt=true&cv.header=false&ui.backURL=/cognosext/cps4/portlets/common/close.html&run.outputLocale=sk) (1520 €) a počtu pracovných hodín v mesiaci (160). Poštovné a doprava boli určené odhadom. Administratívne náklady (expertným odhadom pokrýva povinnosť 360 minút práce) zahŕňajú:

* potrebu oboznámenia sa s reguláciou (pre splnenie podmienok procesu žiadosti),
* vypracovanie projektu (žiadosti) a
* evidenciu a vedenie dokumentácie (osvedčenia a ďalšej potrebnej dokumentácie).

Sumárne vychádza vďaka uvedeniu zákona do platnosti ročné zníženie nákladov vo výške 46 eur na jedného podnikateľa a 40 997 eur na kategóriu dotknutých subjektov.

***3.1.4 Odôvodnenie goldplatingu podľa bodu 4 časti III jednotnej metodiky a ďalšie doplňujúce informácie[[2]](#footnote-3)***

*Požadované informácie uveďte osobitne ku každému identifikovanému goldplatingu (ku každej hodnotenej regulácii s goldplatingom osobitne).*

*Uveďte odôvodnenie goldplatingu z hľadiska jeho nespochybniteľnej nevyhnutnosti. Odôvodnenie doložte dôkladným hodnotením prínosov a nákladov. Uveďte zvážené alternatívne riešenia..*

*Zároveň uveďte konkrétne informácie súvisiace s kategóriou goldplatingu podľa jednotnej metodiky, najmä: na aké subjekty sa nad rámec navrhuje rozšíriť pôsobnosť smernice a z akého dôvodu; aké požiadavky sa navyšujú a na aké subjekty nad rámec minimálnych požiadaviek smernice; aká menej prísnejšia výnimka alebo úprava vyplývajúca zo smernice nebola využitá a prečo; z akého dôvodu sa navrhujú prísnejšie sankčné režimy; z akého dôvodu sa navrhuje skoršia transpozícia; z akého dôvodu sa ponechávajú v platnosti už existujúce prísnejšie vnútroštátne požiadavky.*

*Využitie goldplatingu pri transpozícii alebo implementácii legislatívy EÚ je v zásade nežiadúce, keďže takýto postup môže viesť k zníženiu konkurencieschopnosti domácich podnikov v porovnaní s podnikmi z krajín, kde právne predpisy nie sú natoľko prísne. Využitie goldplatingu predkladateľom je preto prípustné iba vo výnimočných prípadoch, riadne odôvodnených a vysvetlených v analýze vplyvov na podnikateľské prostredie z hľadiska jeho nevyhnutnosti, spoločenského významu, nákladov, prekonzultovaných s dotknutými podnikateľmi a posúdených Komisiou.*

Zákon netransponuje žiadnu novú legislatívu EÚ do slovenskej legislatívy. Jedinou dotknutou legislatívou je znovu prenesená Smernica Európskeho parlamentu a Rady (EÚ) 2016/801 z 11. mája 2016 o podmienkach vstupu a pobytu štátnych príslušníkov tretích krajín na účely výskumu, štúdia, odborného vzdelávania, dobrovoľníckej služby, výmenných programov žiakov alebo vzdelávacích projektov a činnosti aupair, ktorá bola prvýkrát implementovaná v slovenskej legislatíve v rámci § 26b novelizovaného zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Vyššie uvedená smernica poskytovala určitú voľnosť pri nastavovaní podmienok členských štátov EÚ pre legislatívou ovplyvnené osoby. Do zákona, ktorý nahrádza zákon č. 172/2005 Z. z., sa uvedené znenie § 26b prenáša do znenia § 66 v mierne upravenej podobe, do určitej miery znižujúcej doterajšiu úroveň goldplatingu. Podmienky na prijímanie štátnych príslušníkov tretích krajín na účely VaV sa v novej legislatíve upravujú (uľahčujú) nasledovne:

* povolenie prijímať štátnych príslušníkov tretej krajiny na účely VaV vydané MŠVVaM SR platí na sedem rokov namiesto doterajších piatich a
* vydanie povolenia vyžaduje iba zápis žiadateľa v registri organizácií uskutočňujúcich VaV, čestné vyhlásenie o ochote podpísať dohodu o hosťovaní a čestné vyhlásenie o  disponovaní prostriedkami na uzatváranie dohôd o hosťovaní namiesto doteraz nevyhnutných dokumentov popisujúcich ciele a zámery VaV, vyhlásení o ochote podpísať dohodu o hosťovaní a preukázania prostriedkov na uzatváranie dohôd o hosťovaní.

Goldplating v podobe upravenia navýšenia požiadaviek v pôvodnom zákone oproti vyššie spomenutej smernici bol identifikovaný pri týchto častiach:

* Č:10, O:6 smernice a Čl. I, § 66, O:4 návrhu zákona – Smernica umožňuje členskému štátu si precizovať podmienky podľa vlastných potrieb, pričom v pôvodnom znení smernice je špecifikovaná lehota „bezodkladne“ a v znení zákona do 10 dní. Ide o prispôsobenie slovenským podmienkam a rozšírenie pôsobnosti z dôvodu ďalších subjektov vstupujúcich do zastrešenia agendy v súlade so smernicou. Vplyv v takomto prípade nepovažujeme za negatívny.
* Č:9, O:3 smernice a Čl. I, § 66, O:9 a O:10 návrhu zákona – Prispôsobenie slovenským podmienkam v súlade so smernicou. Smernica umožňuje členskému štátu si precizovať podmienky podľa vlastných potrieb, pričom v našom prípade ide o úpravu mechanizmu informovania ministerstva vnútra o odňatí povolenia zo strany ministerstva školstva.

**3.2 Vyhodnotenie konzultácií s podnikateľskými subjektmi pred predbežným pripomienkovým konaním**

*Uveďte formu konzultácií vrátane zdôvodnenia jej výberu a trvanie konzultácií, termíny stretnutí. Uveďte spôsob oslovenia dotknutých subjektov, zoznam konzultujúcich subjektov, tiež link na webovú stránku, na ktorej boli konzultácie zverejnené.*

*Uveďte hlavné body konzultácií a ich závery.*

*Uveďte zoznam predložených alternatívnych riešení problematiky od konzultujúcich subjektov, ako aj návrhy od konzultujúcich subjektov na zníženie nákladov regulácií na PP, ktoré neboli akceptované a dôvod neakceptovania.*

*Alternatívne namiesto vypĺňania bodu 3.2 môžete uviesť ako samostatnú prílohu tejto analýzy Záznam z konzultácií obsahujúci požadované informácie.*

Zákon vznikol participatívne v komunikácii s aktérmi výskumného a inovačného ekosystému ako reakcia na potrebu zefektívniť procesy podpory a riadenia výskumu, vývoja a inovácií (VVaI) a legislatívne ukotviť nové koncepty, ktoré doteraz platná legislatíva neriešila. Z hľadiska verejných inštitúcií sa procesu tvorby zákona zúčastnili predovšetkým o orgány ústrednej štátnej správy (MŠVVaM SR, Ministerstvo hospodárstva SR – MH SR, Ministerstvo investícií, regionálneho rozvoja a informatizácie SR – MIRRI SR, Úrad podpredsedu vlády SR pre Plán obnovy a znalostnú ekonomiku – ÚPPV SR/Výskumná a inovačná autorita – VAIA, Ministerstvo pôdohospodárstva a rozvoja vidieka SR – MPRV SR, Ministerstvo práce, sociálnych vecí a rodiny SR – MPSVaR SR) a iné verejné organizácie (Slovenská inovačná a energetická agentúra – SIEA), akademický sektor zastupovala Slovenská akadémia vied (SAV), Slovenská rektorská konferencia a Rada vysokých škôl SR, súkromný sektor zástupcovia zamestnávateľských združení (Zväz priemyselných výskumných a vývojových organizácií, Klub 500, Asociácia zamestnávateľských zväzov a združení SR, Asociácia inovatívneho farmaceutického priemyslu) a iných organizácií (KInIT, SAPIE, Národné poľnohospodárske a potravinárske centrum), ako aj ďalší členovia Rady vlády pre vedu, techniku a inovácie. Účelom siedmych stretnutí pracovnej skupiny (PS) bolo identifikovať riešenia a poskytovať pripomienky k vznikajúcemu zneniu zákona, jeho obsahu a formy, kompetencií jednotlivých inštitúcií v oblasti VVaI, špecifikácií jednotlivých riešených oblastí zákona, podporných nástrojov a nových konceptov, ktoré doterajšia legislatíva neriešila. Závery zo stretnutí sú reflektované v predkladanom znení zákona.

* 10.04.2024 – úvodné stretnutie PS bolo zamerané na vymedzenie základných požiadaviek jednotlivých zainteresovaných subjektov vo vzťahu k návrhu zákona, ktoré spustilo prípravu vecného zámeru zákona
* 24.04.2024 – cieľom druhého stretnutia PS bolo prerokovanie aktualizácie vecného zámeru a pripomienok/koncepčných návrhov k tvorbe zákona; zo stretnutia vyplynulo poskytnutie znenia zámeru na asynchrónne pripomienkovanie
* 07.05.2024 – obsahom tretieho stretnutia PS bola diskusia ohľadom podchytenia transferu poznatkov a etiky výskumu v vo vecnom zámere
* 28.05.2024 – zo štvrtého stretnutia PS vyplývali závery o potrebe technickej debaty o skupinových výnimkách, ukončenia debaty k vecnému zámeru, úpravy metodického usmernenia a termíne uzavretia pripomienkového konania k prvému paragrafovému zneniu
* 24.6.2024 – piate stretnutie PS slúžilo na diskusiu ohľadom zmien kompetencií jednotlivých rezortov, ktoré ovplyvňuje zákon; ďalšie kroky viedli k doplneniu konsolidácie kompetencií a uzavretiu pripomienkového konania na prípravu paragrafového znenia
* 6.8.2024 – šiestym stretnutím PS sa vymedzila potreba ďalšej aktualizácie vecného zámeru, prípravy podkladov k osvedčeniu o spôsobilosti vykonávať VaV, technologickej infraštruktúre, koncepcii VER, ako aj úpravy konfliktu záujmov v paragraf. znení zákona
* 28.8.2024 – siedme stretnutie PS zabezpečilo posun diskusie k vecnému zámeru, vrátane návrhov úpravy niektorých paragrafov, úloh jednotlivých rezortov a Rady vlády pre vedu, techniku a inovácie SR, účelovej podpore a agentúre VaV; výsledkom bola príprava finálneho vecného zámeru a začiatku prípravy paragrafového znenia

**3.3 Vplyvy na konkurencieschopnosť a produktivitu**

*Dochádza k vytvoreniu resp. k zmene bariér na trhu?*

*Organizácie uskutočňujúce VaV:*

Zákon prináša niekoľko legislatívnych zmien v prípade fungovania organizácií uskutočňujúcich VaV, medzi ktoré sa zaraďujú aj súkromné právnické osoby, resp. fyzické osoby – podnikatelia, ak ich VaV aktivity sú podporené z verejných zdrojov. Po novom budú tieto organizácie reflektovať podmienky otvorenej vedy (najmä v prípade verejných organizácií) a umožňovať iným organizáciám využívanie infraštruktúry výskumu, vývoja a inovácií v ich vlastníctve podporenej z verejných zdrojov.

Pozitívne efekty – lepšie zdieľanie výsledkov VaV aktivít, lepšia spolupráca a významnejší vplyv na konkurencieschopnosť ekonomiky

Mierne negatívne efekty – možná zvýšená administratívna povinnosť vyplývajúca zo zavedenia niektorých z vyššie spomenutých opatrení v prípade organizácií, ktoré získajú podporu z verejných zdrojov

*Register organizácií uskutočňujúcich VaV:*

V prípade zavedenia registra organizácií uskutočňujúcich VaV dochádza k zrušeniu podmienky disponovania osvedčením o spôsobilosti vykonávať VaV.

Pozitívne efekty – nebude potrebný zdĺhavý administratívny proces a hodnotenie komisiou; údaje budú automaticky poskytované cez prepojenie portálov napr. pri prihlasovaní na verejné výzvy alebo iných administratívnych úkonoch

*Financovanie VaV:*

Zákon zároveň zavádza nové podmienky pre realizáciu inštitucionálneho, systémového, účelového a investičného financovania VVaI, ako aj podpory neverejných výskumných organizácií vykonávajúcich nezávislý výskum. Zákon upravuje podmienky fungovania zriadenej Agentúry na podporu výskumu a vývoja (ďalej len „agentúra“) a zriaďuje Technologický fond ako verejnoprávnu inštitúciu na účel podpory výskumu, vývoja, transferu poznatkov a činností, ktoré s nimi súvisia.

Pozitívne efekty – nové možnosti podpory prinesú podnikateľom nové zdroje financovania

Mierne negatívne efekty – možná zvýšená administratívna povinnosť vyplývajúca zo zavedenia niektorých z vyššie spomenutých opatrení v prípade organizácií, ktoré získajú podporu z verejných zdrojov

*Zjednodušenie vykazovania nákladov:*

Zákon zavádza nové podmienky vykazovania nákladov pri využívaní špecifickej podpory, ktoré zjednodušujú proces.

Pozitívne efekty – zjednodušenie vykazovania nákladov a nižšie náklady na administráciu projektov

*Bude sa s niektorými podnikmi alebo produktmi zaobchádzať v porovnateľnej situácii rôzne (napr. špeciálne režimy pre mikro, malé a stredné podniky tzv. MSP)?*

Nie, zákon neurčuje špeciálny režim ani inú formu rôzneho zaobchádzania s organizáciami uskutočňujúcimi VaV. V prípade zákona sa očakávajú predovšetkým nepriame (sekundárne) vplyvy na podnikateľské prostredie, pri ktorých sa nedá presne definovať špecifická skupina podnikov alebo produktov. Avšak zákon má priamy vplyv na niektoré povinnosti súkromných organizácií uskutočňujúcich VaV, ktoré majú záujem prijímať podporu z verejných zdrojov na VaV alebo prijímať štátnych príslušníkov z tretích krajín na účely VaV. Ide najmä o oblasti ako spolupráca na národnej úrovni, etické princípy, využívanie infraštruktúry výskumu, vývoja a inovácií podporenej z verejných zdrojov, transfer poznatkov, zamestnávanie pracovníkov VaV na dobu určitú, prijímanie štátnych príslušníkov tretích krajín na účely VaV, podporné mechanizmy a zavedenie registra organizácií uskutočňujúcich VaV.

Pozitívny efekt (sekundárny) – odstránenie osvedčenia o spôsobilosti vykonávať VaV, ktoré je častou prekážkou pri zapájaní sa do verejných výziev (najmä pre prvo-žiadateľov)

*Ovplyvňuje zmena regulácie cezhraničné investície (príliv/odliv zahraničných investícií resp. uplatnenie slovenských podnikov na zahraničných trhoch)?*

Zvýšenie záujmu o VVaI aktivity na Slovensku (nepriamy vplyv) v nadväznosti na uplatňovanie zákona by malo sekundárne viesť k zvýšeniu konkurencieschopnosti ekonomiky, rozbehnutiu investícií a lepšiemu uplatneniu slovenských podnikov na zahraničných trhoch. Tento efekt by mal byť podporený aj lepšou spoluprácou medzi verejným, akademickým a podnikateľským sektorom, ktorá má potenciál vytvárať inovatívne riešenia a nové technologické postupy. Kľúčovým faktorom úspechu však bude efektívna implementácia zákona a odstránenie doteraz existujúcich bariér rozvoja. Priamy vplyv zákona na cezhraničné investície sa však neočakáva.

Pozitívny efekt – sekundárny pozitívny vplyv na konkurencieschopnosť ekonomiky, investície a uplatňovanie slovenských podnikov v zahraničí

*Ovplyvní dostupnosť základných zdrojov (financie, pracovná sila, suroviny, mechanizmy, energie atď.)?*

*Financie:*

Zákon prináša niekoľko zmien, ktoré by mali viesť k zvýšeniu dostupnosti základných zdrojov pre podnikateľský sektor. Z hľadiska financií, zákon upravuje financovanie VVaI cez inštitucionálnu, systémovú, účelovú a investičnú (finančné nástroje) podporu a podporu cez agentúru a  Technologický fond, ako aj zjednodušuje vykazovanie nákladov pri využívaní špecifickej podpory. Vzhľadom k legislatívnemu ukotveniu spôsobov financovania (aj nových v prípade nezávislého výskumu) vyplývajúcich z Národnej stratégie výskumu, vývoja a inovácií 2030 (ďalej „Národná stratégia“) sa očakáva zlepšenie dostupnosti finančnej podpory pre podnikateľské subjekty realizujúce projekty VVaI, či už v grantovej, investičnej alebo daňovo-zvýhodňujúcej podobe.

Pozitívny efekt – lepšia dostupnosť zdrojov financovania pre VVaI

*Pracovná sila:*

Z hľadiska cezhraničnej výmeny ľudského kapitálu, zákon legislatívne upravuje prijímanie štátnych príslušníkov tretích krajín na účely VaV prostredníctvom dohôd o hosťovaní. Táto časť zákona pozitívne ovplyvňuje aj súkromné organizácie uskutočňujúce VaV, ktoré budú mať po novom vytvorené lepšie podmienky pre získavanie odborníkov zo zahraničia.

Pozitívny efekt – ľahšia možnosť získať talent zo zahraničia

*Iné zdroje:*

V prípade dostupnosti surovín, mechanizmov, energie alebo iných zdrojov sa neočakáva žiadny vplyv zákona.

*Ovplyvňuje zmena regulácie inovácie, vedu a výskum?*

Zákon priamo ovplyvňuje a legislatívne upravuje podmienky realizácie VVaI na Slovensku, vrátane definičného vymedzenia jednotlivých oblastí, systému VVaI a transferu poznatkov, koncepčných dokumentov a orgánov VVaI a transferu poznatkov, etických princípov, špecifík zamestnávania výskumníkov, financovania, či udeľovaní vedeckých hodností. Hoci doteraz existovala legislatíva týkajúca sa jednotlivých oblastí naviazaných na VVaI, táto legislatíva bola roztrieštená. Nový zákon zefektívňuje podporu a riadenie VVaI, cieli zlepšenie spolupráce medzi subjektmi verejnej správy vďaka prepojeniu informačných systémov VVaI, zavedeniu jedného kontaktného miesta a definovaniu úloh vyšších územných celkov pri stimulácii inovácií v regiónoch, a legislatívne ukotvuje nové koncepty, ktorých absencia bola doterajšou brzdou rozvoja výskumného a inovačného ekosystému. V prípade nových, doteraz legislatívne neupravených oblastí zákon upravuje fungovanie transferu poznatkov a spolupráce akadémie a firiem, princípy využívania infraštruktúry výskumu, vývoja a inovácií financovanej z verejných zdrojov, inštitucionálnu podporu neverejným výskumným organizáciám vykonávajúcim nezávislý výskum, finančné nástroje zo štátneho rozpočtu, bezpečnosť vo VaV, otvorenú vedu a hodnotenie výsledkov a dopadu ako integrálnej súčasti poskytovania akejkoľvek podpory. Zákon zriaďuje Technologický fond ako novú formu podpory pre podnikateľské subjekty a upravuje podmienky fungovania zriadenej agentúry. Dôležitou oblasťou je aj zavedenie registra organizácií uskutočňujúcich VaV, ktorý nahrádza doterajší systém udeľovania osvedčení o spôsobilosti vykonávať VaV.

Pozitívny efekt – lepšie podmienky pre výkon VVaI pre všetky subjekty, ktoré sú súčasťou výskumného a inovačného ekosystému

*Ak bol identifikovaný goldplating, prispieva k zníženiu konkurencieschopnosti a produktivity? Akým spôsobom?*

Prenos znenia § 26b zákona č. 172/2005 Z. z. do § 66 predkladaného návrhu zákona a upravenie podmienok pre prijímanie štátnych príslušníkov tretej krajiny na účely VaV v uvedenom znení mierne znižuje doterajšiu úroveň goldplatingu. Zmena konkurencieschopnosti a produktivity sa však kvôli týmto drobným zmenám v znení neočakáva. Viac o prenose znenia uvádzame vyššie v časti 3.1.4.

*Ako prispieva zmena regulácie k cieľu Slovenska mať najlepšie podnikateľské prostredie spomedzi susediacich krajín EÚ?*

Nové legislatívne úpravy a mechanizmy v oblasti VVaI upravené zákonom by mali viesť k vyššej atraktivite a priaznivosti slovenského podnikateľského prostredia, zníženiu regulačného zaťaženia a zvýšeniu konkurencieschopnosti lokálnych hráčov. Lepšie podmienky na realizáciu VVaI aktivít a projektov by mohli prilákať zahraničné investície, ako aj viesť k navráteniu slovenského talentu zo zahraničia či prilákania zahraničného talentu na Slovensko. Zároveň lepšia spolupráca medzi verejným, akademickým a súkromným sektorom by mala stimulovať tvorbu vysokohodnotných pracovných miest a tak posilniť konkurencieschopnosť Slovenska v regióne.

Pozitívny efekt – sekundárny pozitívny vplyv na konkurencieschopnosť ekonomiky, investície a uplatňovanie slovenských podnikov v zahraničí

***Konkurencieschopnosť:***

*Na základe uvedených odpovedí zaškrtnite a popíšte, či materiál konkurencieschopnosť:*

***×*** *zvyšuje ☐ nemení ☐ znižuje*

***Produktivita:***

*Aký má materiál vplyv na zmenu pomeru medzi produkciou podnikov a ich nákladmi?*

*Na základe uvedenej odpovede zaškrtnite a popíšte, či materiál produktivitu:*

***×*** *zvyšuje ☐ nemení ☐ znižuje*

Zákon sekundárne ovplyvňuje konkurencieschopnosť a produktivitu podnikateľských subjektov vo všeobecnosti, keďže upravuje podmienky realizácie VVaI aktivít na Slovensku, financovaných z verejných zdrojov. Očakáva sa však aj pozitívny vplyv na konkurencieschopnosť a produktivitu súkromných organizácií uskutočňujúcich VaV, ktorých výkon je predkladanou legislatívou ovplyvnený (špecifikované vyššie). Z hľadiska konkurencieschopnosti sa zákonom mierne menia podmienky pre správanie sa na trhu, keďže organizácie vrátane podnikateľských subjektov budú mať lepšie podmienky na realizáciu VVaI aktivít. Zároveň by malo dôjsť k zvýšeniu produktivity, keďže procesné inovácie slúžia do veľkej miery na zvýšenie efektívnosti výroby.

Pozitívny efekt – sekundárny pozitívny vplyv na produktivitu a konkurencieschopnosť podnikateľov, investície a uplatňovanie slovenských podnikov v zahraničí

**3.4 Iné vplyvy na podnikateľské prostredie**

*Ak má materiál vplyvy na PP, ktoré nemožno zaradiť do predchádzajúcich častí, či už pozitívne alebo negatívne, tu ich uveďte. Patria sem:*

1. *vplyvy súvisiace so žiadosťami o alebo prijímaním dotácií, fondov, štátnej pomoci a čerpaním iných obdobných foriem podpory zo strany štátu, keďže sú sprievodným javom uchádzania sa či získania benefitov, na ktoré nie je právny nárok priamo zo zákona, ale vzniká na základe prejavu vôle dotknutého subjektu;*
2. *regulované ceny podľa zákona č. 18/1996 Z. z. o cenách;*
3. *iné vplyvy, ktoré predpokladá materiál, ale nemožno ich zaradiť do častí 3.1 a 3.3.,*
4. *iné vplyvy podľa písm. a) až c), ktoré sú goldplatingom.*

*Všeobecné sekundárne vplyvy:*

Zákon zefektívňuje podporu a riadenie VVaI, legislatívne ukotvuje nové VVaI koncepty, ako aj upravuje úlohy ústredných orgánov štátnej správy a SAV pri efektívnom napĺňaní opatrení Národnej stratégie. Ústredné orgány štátnej správy a SAV metodicky usmerňujú zapájanie sa organizácií uskutočňujúcich VaV, ktorých sú zriaďovateľmi, zakladateľmi alebo ktoré patria do ich vecnej pôsobnosti, do medzinárodnej vedecko-technickej spolupráce vrátane koordinácie medzinárodných programov VaV, a vytvárajú podmienky na túto spoluprácu. Zároveň MO SR, MV SR a MH SR v rámci svojej pôsobnosti koordinujú činnosti ústredných orgánov štátnej správy a ostatných právnických osôb a fyzických osôb - podnikateľov v oblasti VaV  zameraného na zabezpečenie obrany a bezpečnosti štátu. Realizácia kooperatívnych VVaI aktivít vyššie uvedených inštitúcií má nepriamy vplyv na podnikateľské prostredie či už vďaka zapájaniu sa súkromných subjektov do implementovanej podpory, transferu poznatkov, popularizácie VVaI výsledkov a i..

Podpora inovácií na regionálnej úrovni môže byť realizovaná VÚC alebo subjektmi v ich pôsobnosti zriadenými na účel podpory inovácií v území v súlade s regionálnou inovačnou stratégiou, programom hospodárskeho rozvoja a sociálneho rozvoja VÚC a Národnou stratégiou.

Z hľadiska transferu poznatkov zákon ustanovuje národný štandard ako súhrn požiadaviek pre podporu profesionálneho riadenia transferu a nakladania s duševným vlastníctvom, ktorého vytvorenie bolo financované z verejných zdrojov. Stanovujú sa pravidlá a upravujú sa legislatívne obmedzenia z iných zákonov (pre stimuláciu spolupráce akadémie a firiem a posilnenie socio-ekonomického dopadu verejného výskumu).

Pozitívne efekty – vo vyššie uvedených oblastiach predpokladáme predovšetkým pozitívne sekundárne vplyvy, keďže zákon nastavuje lepšie podmienky pre zabezpečovanie podpory VVaI aktivít, zavádzanie novej infraštruktúry výskumu, vývoja a inovácií, zlepšenie transferu poznatkov a spolupráce medzi jednotlivými subjektmi inovačného ekosystému

*Etické princípy a princípy otvorenej vedy:*

Podľa zákona sú pri vykonávaní činností vo VaV a transfere poznatkov dotknuté organizácie uskutočňujúce VaV (vrátane súkromných) povinné dodržiavať Etický kódex.

Neutrálne efekty – jedným z očakávaných, ale miernych negatívnych vplyvov na náklady je potreba zavedenia nových etických princípov v prípade organizácií uskutočňujúcich VaV, ktoré doteraz takéto princípy neaplikovali; avšak samotné uplatňovanie uvedených princípov by malo priniesť skôr pozitívne ako negatívne efekty

*Podpora organizácií uskutočňujúcich VaV:*

Organizácia uskutočňujúca VaV (vrátane súkromných), ktorá je prijímateľom účelovej podpory alebo inštitucionálnej podpory na infraštruktúru výskumu, vývoja a inovácií, je podľa zákona povinná umožniť iným organizáciám uskutočňujúcim VaV využívanie tejto infraštruktúry v jej vlastníctve na transparentnom a nediskriminačnom základe. Za takéto poskytnutie prístupu k uvedenej infraštruktúre smie požadovať úhradu (poplatok). Informácie o výskumnej infraštruktúre je potrebné evidovať v rámci registra infraštruktúry výskumu, vývoja a inovácií podporenej z verejných zdrojov.

Negatívne efekty – nepriame náklady môžu organizácii v takomto prípade vzniknúť z dôvodu povinného poskytovania údajov do registra infraštruktúry výskumu, vývoja a inovácií

Pozitívne efekty – organizácie však získajú možnosť využitia infraštruktúry výskumu, vývoja a inovácií iných organizácií hradenej z verejných zdrojov v akomkoľvek prípade, čo doteraz nebolo zákonne definované a realizovalo sa to len na základe medzi-organizačných vzťahov

Zákon zároveň upravuje podmienky získania systémovej podpory VVaI, účelovej podpory VVaI a investičnej podpory VVaI, úpravu fungovania zriadenej agentúry (a s tým súvisiace vsunutie činností iných agentúr pod jej správu) a zriadenie Technologického fondu, zjednodušenie vykazovania nákladov pri špecifických prípadoch podpory ako aj definovanie periodického hodnotenia výskumnej, vývojovej alebo umeleckej a ďalšej tvorivej činnosti. Z hľadiska systémovej, účelovej a investičnej podpory VVaI zákon umožňuje podnikateľským subjektom stať sa žiadateľom o všetky tieto formy podpory. Podpora cez finančné nástroje zo štátneho rozpočtu bude konkrétne cieliť stimuláciu podnikového VaV. Dôležitým prínosom zákona je aj inštitucionálna podpora neverejným výskumným organizáciám vykonávajúcim nezávislý výskum (pre stimuláciu spolupráce akadémie a firiem). Taktiež  agentúra bude okrem iného poskytovať finančné prostriedky na riešenie projektov VaV v podnikateľskom a neziskovom sektore. Zjednodušené vykazovanie nákladov definuje podmienky paušálneho financovania jednotlivých nákladov, ako aj ďalšie uľahčujúce podmienky, týkajúce sa vyššie definovaných podporných nástrojov. Periodické hodnotenie stanovuje podmienky priebežného a záverečného hodnotenia projektov, ako aj ex-post hodnotenie nástrojov a ich vplyvu.

Pozitívne efekty – lepšie nastavenie mechanizmov podpory a umožnení vzniku nových podporných nástrojov, ktoré prinesú nové formy financovania pre súkromné organizácie uskutočňujúce VaV; zároveň zákon prináša zjednodušené vykazovanie nákladov, ktoré by malo mať priamy vplyv na fungovanie podporených subjektov.

*Zamestnávanie ľudských zdrojov v oblasti VVaI:*

Zákon konkrétne usmerňuje zamestnávanie ľudských zdrojov v oblasti VVaI, týkajúce sa organizácií uskutočňujúcich VaV (aj súkromných) – v oblasti prijímania štátnych príslušníkov tretích krajín na účely VaV. Podobne ako v doterajšej právnej úprave, je možné prijímať štátnych príslušníkov tretích krajín, ktorí nie sú vyslaní výskumnou organizáciou iného členského štátu, na účely VaV na základe v zákone špecifikovanej dohody o hosťovaní a podmienok.

Pozitívny efekt – ľahšia možnosť získať talent zo zahraničia

*Register organizácií uskutočňujúcich VaV:*

Register organizácií uskutočňujúcich VaV sa týka všetkých právnických alebo fyzických osôb – podnikateľov, ktoré sú prijímateľmi účelovej/inštitucionálnej podpory pre VaV podľa tohto zákona, riešili projekt VaV podporený zo zdrojov EÚ, uplatňujú odpočet výdavkov na VaV alebo evidujú udelené patenty na Úrade priemyselného vlastníctva SR alebo na Európskom patentovom úrade. Do tohto registra bude jeho správca (MŠVVaM SR) zapisovať uvedené organizácie automaticky, na základe toho, že splnili jednu alebo viac vyššie uvedených podmienok, pričom plnenie uvedených podmienok je verejne prístupnou informáciou. Neočakáva sa teda významná záťaž na strane organizácií.

Hoci vytvorenie nového registra organizácií uskutočňujúcich VaV môže viesť k miernym negatívnym nákladom spojeným s procesom tvorby registra a administratívou na strane registrujúcej sa organizácie, očakávame predovšetkým pozitívny dopad na lepšie zdieľanie informácií a efektívnejšiu identifikáciu cieľových organizácií uskutočňujúcich VaV. Okrem toho zrušením doteraz uplatňovaného osvedčenia o spôsobilosti vykonávať VaV dôjde k zjednodušeniu procesu pri žiadaní o podporu na VaV.

Pozitívne efekty – register ruší a nahrádza doteraz uplatňované osvedčenie o spôsobilosti vykonávať VaV

*Technologický fond:*

Zákon zriaďuje Technologický fond ako verejnoprávnu inštitúciu na účel podpory výskumu, vývoja, transferu poznatkov a činností, ktoré s nimi súvisia.

Pozitívne efekty – nové formy podpory pre podnikateľské subjekty.

1. Definícia goldplatingu je uvedená v bode 4 časti III. jednotnej metodiky. [↑](#footnote-ref-2)
2. Informácie sa uvádzajú iba v prípade, ak sa predkladaným návrhom regulácie vykonáva transpozícia smernice EÚ a bol identifikovaný goldplating podľa tabuľky zhody alebo sa vykonáva implementácia nariadenia EÚ s goldplatingom. Informácie sa uvádzajú aj v prípade (ak nejde o transpozíciu smernice EÚ alebo implementáciu nariadenia EÚ), ak sa predloženým návrhom odstraňuje goldplating, ktorého pôvod je v skoršom zachovaní existujúcej právnej úpravy (existujúcich vnútroštátnych požiadaviek). [↑](#footnote-ref-3)