**Dôvodová správa**

**B. Osobitná časť**

**K Čl. I**

**K § 1**

Ustanovenie vymedzuje predmet právnej úpravy v súlade s vnútorným členením a obsahom zákona. Predmetom úpravy sú zásady činnosti vo výskume, vývoji a inováciách, ktoré sú zamerané na oblasť etiky, otvorenej vedy, popularizácie výskumu, vývoja a inovácií, využívanie infraštruktúry výskumu, vývoja a inovácií, transfer poznatkov, riadenie rizík a inštitucionálnu odolnosť pri uskutočňovaní výskumu, vývoja a inovácií.

Predmetom úpravy zákona sú aj hlavné koncepčné dokumenty v oblasti výskumu, vývoja a inovácií, ako sú Národná stratégia výskumu, vývoja a inovácií, Plán financovania podpory výskumu, vývoja a inovácií (ďalej len “plán financovania”) a Záväzná metodika riadenia, financovania a hodnotenia podpory výskumu, vývoja a inovácií (ďalej len “záväzná metodika”). Zákon ustanovuje ich obsah, tvorbu a proces schvaľovania. Zákon upravuje i pôsobnosť jednotlivých orgánov v oblasti výskumu, vývoja a inovácií, pôsobnosť Agentúry na podporu výskumu a vývoja (ďalej len „agentúra”) a Technologického fondu. Upravuje tiež problematiku poskytovania podpory na výskum, vývoj a inovácie, pričom sa sústreďuje predovšetkým na zdroje štátneho rozpočtu a rozlišuje štyri druhy podpory, a to inštitucionálnu, systémovú, účelovú a investičnú podporu.

Predmetom úpravy zákona sú aj podmienky zamestnávania zamestnancov uskutočňujúcich výskum a vývoj na dobu určitú, pričom táto úprava sa opiera o platnú právnu úpravu pracovného pomeru na dobu určitú zakotvenú v Zákonníku práce. Zákon ďalej upravuje osobitosti prijímania príslušníkov tretích krajín na účely výskumu a vývoja, a to v súlade so zákonom č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov. Zákon sa zaoberá aj udeľovaním vedeckej hodnosti „doctor scientiarum“ a informačným zabezpečením výskumu, vývoja a inovácií prostredníctvom informačných systémov verejnej správy v oblasti výskumu, vývoja a inovácií.

Zároveň sa upravuje negatívne vymedzenie pôsobnosti zákona. Zákon rešpektuje platnú právnu úpravu poskytovania podpôr na výskum, vývoj a inovácie podľa osobitných predpisov, napr. podľa zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov, zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov či dotačných zákonov v gescii jednotlivých ministerstiev. Avšak vzhľadom na to, že tento zákon predstavuje nosnú právnu úpravu, ktorej jedným z cieľov je zefektívnenie podpory a rozvoj výskumu, vývoja a inovácií v Slovenskej republike, ustanovuje sa, že na poskytovanie podpôr na výskum, vývoj a inovácie podľa osobitných predpisov sa vzťahujú ustanovenia o záväznej metodike a pláne financovania.

**K § 2 ods. 1 až 4**

Cieľom úpravy je zabezpečiť jednotné vymedzenie základných pojmov, ako je výskum a vývoj, základný výskum, aplikovaný výskum a experimentálny vývoj, a to spôsobom obvyklým v Európskej únii a vo svete. Vymedzenie pojmov vychádza z Frascati manuálu, ktorý vydáva Organizácia pre hospodársku spoluprácu a rozvoj (ďalej len „OECD”), a ktorý predstavuje medzinárodne uznávanú metodiku zberu a používania štatistík výskumu a vývoja a je základným nástrojom pre tvorcov politík v oblasti vedy a inovácií na celom svete (ďalej len „Frascati manuál”). Uvedené prispeje k zjednodušeniu a harmonizácii implementácie vnútroštátnych a európskych pravidiel týkajúcich sa výskumu a vývoja.

Pojem výskum a vývoj je definovaný tak, aby čo najviac reflektoval na potreby aplikačnej praxe a zahŕňal napríklad aj činnosti súvisiace s tvorbou prototypu a skúšobnú prevádzku. Pod prototypom sa myslí pôvodný model alebo vzorka, ktorá zahŕňa všetky technické a výkonnostné charakteristiky nového produktu, pričom slúži na testovanie, overovanie a demonštráciu funkčnosti, dizajnu, technických parametrov alebo komerčného potenciálu. Skúšobná prevádzka je dočasné alebo pilotné zariadenie alebo systém vytvorený na testovanie a overovanie nových alebo výrazne vylepšených procesov, technológií alebo produktov v podmienkach blízkych reálnej prevádzke. Skúšobná prevádzka je výsledkom experimentálneho vývoja a môže slúžiť na získanie nových poznatkov, spätnej väzby, identifikáciu a odstránenie potenciálnych problémov, pričom nie je určená na trvalú produkciu.

**K § 2 ods. 5**

Legálna definícia pojmu inovácia vychádza z aktuálneho znenia Oslo manuálu, ktorý vydáva OECD, a ktorý predstavuje medzinárodnú referenčnú príručku na zber a používanie údajov o inováciách (ďalej len „Oslo manuál”).

Dôležitým prvkom zavádzanej definície pojmu inovácia je, že ide o vylepšený produkt alebo proces, ktorý sa podstatne odlišuje od predchádzajúcich produktov alebo procesov. Za inováciu sa nepovažujú bežné zmeny alebo aktualizácie (napr. odstraňovanie chýb v produkte, sezónne zmeny), jednoduché nahradenie alebo rozšírenie kapitálového majetku (teda nahradenie novým zariadením s minimálnymi vylepšeniami, ako sú napríklad aktualizácie na nové verzie), malé estetické zmeny (napr. zmeny chute alebo tvaru), individualizovaná produkcia (úpravy vykonávané na mieru zákazníkovi bez toho, aby mal produkt úplne nové vlastnosti, ktoré firma neponúkla v iných produktoch - napr. konzultačné správy, stroje, logistické systémy stavby), promovaný koncept, prototyp alebo model produktu, ktorý však ešte neexistuje, výstupy firiem kreatívneho priemyslu (napr. filmy, knihy), rozšírenie produktového portfólia v maloobchode, veľkoobchode, doprave a v skladovaní alebo v profesionálnych službách (pokiaľ táto zmena nevyžaduje významné zmeny v procesoch firmy), zlúčenia a akvizície firiem, outsourcing procesov alebo zužovanie produktového portfólia, zmena cien a nová podniková stratégia.

**K § 2 ods. 6 a 7**

Definujú sa dve základné skupiny subjektov, na ktoré sa upriamuje nová právna regulácia. Verejná organizácia uskutočňujúca výskum a vývoj je definovaná taxatívnym výpočtom subjektov verejného sektora, ktoré do tejto kategórie spadajú. Ide o verejné vysoké školy, štátne vysoké školy, Slovenskú akadémiu vied, verejné výskumné inštitúcie a právnické osoby zriadené ústredným orgánom štátnej správy, ktoré uskutočňujú výskum a vývoj. Pre tento okruh subjektov zákon vymedzuje v niektorých oblastiach regulácie prísnejšie požiadavky. Návrh definície bol inšpirovaný nariadením Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187 26. 6. 2014) v platnom znení (ďalej len „ nariadenie (EÚ) č. 651/2014”), ktoré upravuje pravidlá verejnej podpory.

V prípade pojmu organizácia uskutočňujúca výskum a vývoj ide o širší pojem ako pojem verejná organizácia uskutočňujúca výskum a vývoj, keďže ide o akúkoľvek právnickú osobu a fyzickú osobu - podnikateľa bez ohľadu na ich právnu formu alebo spôsob financovania, ktoré uskutočňujú výskum a vývoj, vrátane verejnej organizácie uskutočňujúcej výskum a vývoj.

**K § 3**

Zavádza sa zákonná definícia pojmu transfer poznatkov a definície s ním súvisiacich pojmov, ako komercializácia, zmluvný výskum, spoločný výskum a spin-off spoločnosť. Cieľom úpravy je posilniť právnu istotu adresátov právnych noriem obsahujúcich tieto pojmy (najmä § 9 až 14 zákona) a prispieť k určitosti právnych úkonov, najmä zmlúv v tejto oblasti. Pri definovaní týchto pojmov sa vychádza z relevantných medzinárodných štandardov obsiahnutých v Oznámení Komisie - Rámec pre štátnu pomoc na výskum, vývoj a inovácie (2022/C 414/01) a Frascati manuále, ktoré poskytujú medzinárodne uznávané metodologické usmernenia pre zber a interpretáciu údajov o výskume a vývoji.

**K § 3 ods. 1**

Pojem transfer poznatkov (angl. knowledge transfer) je významovo ekvivalentný pojmu „transfer technológií a poznatkov“, ktorý sa v praxi tiež zvykne používať, keďže pojem „technológie“ je zahrnutý v pojme „poznatky“, ako vyplýva aj priamo z dikcie navrhovanej zákonnej definície. Transfer poznatkov je tiež významovo ekvivalentný pojmu „prenos poznatkov“, ktorý používa Oznámenie Komisie - Rámec pre štátnu pomoc na výskum, vývoj a inovácie (2022/C 414/01). Pojem „poznatky“ je typickým pojmom s tzv. otvorenou textúrou, ktorý nie je účelné a ani možné dostatočne normatívne definovať a v praxi je potrebné ho interpretovať dostatočne široko. Zahŕňať by mal nielen poznatky v technickom, resp. technologickom zmysle, ale aj iné druhy poznatkov, ako napr. poznatky týkajúce sa používania noriem a predpisov, v ktorých sú obsiahnuté, poznatky o prostredí zastupujúcom skutočné prevádzkové podmienky a tiež poznatky o metódach procesnej inovácie (§ 8 ods. 1 písm. b) zákona), ako aj riadenie poznatkov v súvislosti s určovaním, získavaním, zabezpečením, ochranou a využívaním nehmotných aktív. Zákonná definícia pojmu nevylučuje z transferu poznatkov ani poznatky zo základného výskumu (§ 2 v spojení s § 13 ods. 1 zákona) a nepochybne zahŕňa aj spoločenské vedy, humanitné vedy a vedy o umení (§ 6 ods. 3 zákona).

V zákonnej definícii je akcentovaný dynamický rozmer prenosu poznatkov z výskumu do praxe. Myslí sa tým prenos poznatkov z akademického (výskumného) prostredia do hospodárskej alebo inej spoločenskej praxe či nekomerčnej praxe, resp. do praxe na nekomerčné účely napríklad prostredníctvom otvorenej vedy (§ 10 zákona). Komercializácia, ktorá je definovaná v § 3 ods. 2 zákona, v praxi spravidla býva typickým scenárom resp. súčasťou transferu poznatkov, avšak nemusí tomu tak byť vždy.

Nakladanie s duševným vlastníctvom predstavuje typický spôsob transferu technológií v prípade verejných organizácií uskutočňujúcich výskum a vývoj, ktorý zahŕňa najmä licencovanie, sublicencovanie, prevody práv a dohody o spolumajiteľstve, a to v nadväznosti na novelizačný článok II a V tohto zákona.

**K § 3 ods. 2**

Pojem komercializácia (angl. commercialisation) vyjadruje v súvislosti s transferom poznatkov jeho hlavný cieľ spočívajúci v získaní hospodárskeho prospechu pre verejnú organizáciu uskutočňujúcu výskum a vývoj. Komercializáciou dochádza k uvoľneniu poznatkov „na trh“ za účelom získania prospechu a v praxi je spravidla typickým spôsobom uskutočnenia transferu poznatkov, resp. je súčasťou transferu poznatkov (čo však neplatí vždy). Zákonná definícia z komercializácie nevylučuje poznatky zo základného výskumu, avšak s ohľadom na hlavný účel komercializácie spravidla pôjde o poznatky z aplikovaného výskumu. Základným predpokladom komercializácie sú riadne vysporiadané a nadobudnuté práva duševného vlastníctva v prospech verejnej organizácie uskutočňujúcej výskum a vývoj.

Hospodársky prospech z komercializácie môže predstavovať najmä finančné plnenie zmluvných partnerov, tzn. licenčnú odmenu, odplatu za prevod práv alebo tržby za poskytnuté služby (spravidla v zmluvnom výskume). Hospodárskym prospechom však môže byť aj obchodný podiel v obchodnej spoločnosti (spravidla v spin-off spoločnosti). Nie je vylúčené, aby hospodárskym prospechom bol aj iný majetok, či už hmotný alebo nehmotný (napr. licencia, spolumajiteľský podiel na právach duševného vlastníctva, pohľadávka, cenné papiere a pod.), za podmienok a v rozsahu, v akom osobitné predpisy verejnej organizácii uskutočňujúcej výskum a vývoj nadobudnutie takéhoto majetku umožňujú.

**K § 3 ods. 3**

Pojem zmluvný výskum a vývoj (angl. contract research) je významovo ekvivalentný pojmu „výskum na objednávku“ alebo „zákazkový výskum“, ktoré sa v praxi tiež používajú. Medzi hlavné charakteristiky zmluvného výskumu a vývoja patrí jeho flexibilita, škálovateľnosť, efektivita nákladov a zameranie na výstupy. Ide o výskum a vývoj, ktorý je poskytovaný ako obchodná služba pre objednávateľa, najmä pre podniky.

Zákonná definícia nevylučuje poskytovanie tejto služby v oblasti základného výskumu, avšak s ohľadom na samotnú podstatu, zmluvný výskum sa využíva najmä   pri aplikovanom výskume a experimentálnom vývoji.

Predmet a podmienky zmluvného výskumu a vývoja, jeho cena, platobné podmienky, termíny dodania, práva k jeho výsledkom z hľadiska ich používania a šírenia, ako aj nakladanie s duševným vlastníctvom musia byť upravené v zmluve. Na jednej strane by zmluvné podmienky mali primerane chrániť legitímne záujmy organizácie uskutočňujúcej výskum a vývoj (najmä ak ide o verejnú organizáciu), a na druhej strane by zmluvné podmienky zároveň mali byť transparentné, spravodlivé a atraktívne pre záujemcov o výskumné a vývojové služby.

Ako zmluvný výskum a vývoj prichádza do úvahy buď samotná výskumná a vývojová služba vykonávaná organizáciou uskutočňujúcou výskum a vývoj, a to poskytovaná prostredníctvom jej výskumných pracovníkov alebo poskytnutie infraštruktúry podľa § 4 zákona, s výnimkou podpornej infraštruktúry podľa požiadaviek zmluvného partnera (objednávateľa). Od zmluvného výskumu a vývoja môže byť niekedy náročné odlíšiť poradenstvo resp. odborné konzultácie. Ak požiadavka objednávateľa nesmeruje k realizácii samotnej výskumnej alebo vývojovej služby a ani k využitiu výskumnej infraštruktúry, ale ťažiskovo k poskytnutiu najmä ústneho poradenstva, školenia, písomnej analýzy, štúdie alebo stanoviska, nepôjde o zmluvný výskum a vývoj, ale o poradenstvo, ktoré vo svojom mene a na svoj účet ako obchodnú službu poskytuje organizácia uskutočňujúca výskum a vývoj. Taktiež je potrebné odlíšiť aj prípady dočasného pridelenia výskumného pracovníka, ktorý je zamestnancom organizácie uskutočňujúcej výskum a vývoj (zamestnávateľ), k zmluvnému partnerovi (užívateľský zamestnávateľ), na ktoré sa uplatňuje režim Zákonníka práce (§ 58 až § 58b Zákonníka práce) a kde nejde o poradenstvo ako obchodnú službu.

**K § 3 ods. 4**

Pojem spoločný výskum a vývoj (angl. collaboration projects, collaboration with undertakings, R&D partnership, private-public partnership, private-private partnership) je významovo ekvivalentný pojmom „spoločný projekt“, „partnerský výskum“ alebo „výskumná spolupráca“.

Zákonná definícia spoločného výskumu a vývoja rámcovo vychádza z vymedzenia uvedeného v bode 28 Oznámenia Komisie - Rámec pre štátnu pomoc na výskum, vývoj a inovácie (2022/C 414/01). V zmysle uvedeného spoločný výskum a vývoj predpokladá spolupráca dvoch alebo viacerých zmluvných partnerov (strán), ktorými sú obvykle podniky alebo organizácie uskutočňujúce výskum a vývoj.

V zmluve strany spoločne definujú ciele, rozsah a podmienky spolupráce, pretože primerané nastavenie zmluvných podmienok je kľúčové pre úspešné dosiahnutie cieľov spoločného výskumu a vývoja. Veľký dôraz by mal byť kladený na princíp participácie zmluvných strán vo všetkých fázach spoločného výskumu a vývoja. Predpokladom dobrej spolupráce je vzájomná dohoda strán o určení ich podielu na výskumno-vývojovej práci, na ich vkladoch (vrátane východiskového duševného vlastníctva, angl. background intellectual property), na rizikách, nákladoch a zodpovednosti, ako aj na využívaní výsledkov výskumu a vývoja, vrátane výsledného duševného vlastníctva (angl. foreground intellectual property). Pre prípad vzniku spoluvlastníctva k výsledkom spoločného výskumu a vývoja je dôležité vopred dohodnúť aj pravidlá vzájomnej komunikácie a spôsob riešenia prípadných sporov za účelom dosahovania konsenzu pri realizácií spoluvlastníckych oprávnení pri zabezpečovaní ochrany duševného vlastníctva (napríklad patentovanie), pri jeho využívaní a komercializácií (typicky licencovanie) a tiež pri vymáhaní práv duševného vlastníctva. Regulácia zmluvných podmienok spoločného výskumu a vývoja nie je predmetom zákonnej úpravy a je plne zodpovednosťou organizácie uskutočňujúcej výskum a vývoj, ako zmluvnej strany.

Zákonná definícia jasne odlišuje spoločný výskum a vývoj od zmluvného výskumu a vývoja a poradenstva, ktoré nie je možné považovať za spoločný výskum a vývoj, keďže tieto formy spolupráce – vzhľadom aj na ich charakteristické prvky nezahŕňajú takú mieru zapojenia zmluvných strán do realizácie výskumu a vývoja, ktorá sa vyžaduje pri spoločnom výskume a vývoji a nepredpokladajú ani porovnateľnú mieru zodpovednosti zmluvných strán pri zdieľaní nákladov, rizík a výsledkov.

**K § 3 ods. 5**

Pojem spin-off spoločnosť (angl. corporate spin-off, company spin-off) je autonómny pojem používaný v oblasti transferu poznatkov so špecifickým normatívnym významom podľa zákonnej definície. V prípade tohto pojmu nie je možné použiť preklad do slovenského jazyka. Zavádzanému pojmu by sa do určitej miery mohli približovať pojmy „oddelená spoločnosť“, „odštiepená spoločnosť“ (§ 2 ods. 7 a 9 zákona č. 309/2023 Z. z. ), resp. pojem „odštepný závod“ (§ 7 Obchodného zákonníka s účinnosťou do 30.09.2020), ktorých normatívny význam je však odlišný.

Predovšetkým je potrebné zdôrazniť, že zákon upravuje a vzťahuje sa len na tzv. akademické spin-off spoločnosti.

Zákonná definícia vychádza zo širšieho konceptu, keďže pod spin-off spoločnosť zaraďuje nielen právnickú osobu s majetkovou účasťou vysokej školy alebo verejnej výskumnej inštitúcie s jej nepeňažným vkladom (spin-off v užšom význame), ale aj takú právnickú osobu, v ktorej síce vysoká škola alebo verejná výskumná inštitúcia nemá majetkovú účasť, ale ktorá od týchto organizácií získala zodpovedajúce práva (typicky licenciu) k využívaniu konkrétneho duševného vlastníctva, ktoré má byť ďalej komercializované prostredníctvom danej právnickej osoby (tzv. spin-out). V takto širšom vymedzení zakladateľmi spin-off spoločnosti môžu byť aj zamestnanci vysokej školy alebo verejnej výskumnej inštitúcie, a to buď sami alebo prípadne aj s ďalším partnerom (napr. investorom).

Z hľadiska právnej formy ako spin-off spoločnosť prichádzajú do úvahy len obchodné spoločnosti, a to spravidla spoločnosť s ručením obmedzeným.

Hlavným znakom spin-off spoločnosti je jej založenie na účel komercializácie určitého duševného vlastníctva, ktoré vytvorila vysoká škola alebo verejná výskumná inštitúcia, či už sama alebo v rámci spoločného výskumu. Typicky pôjde o predmet duševného vlastníctva, ktorý je už náležite chránený, napríklad v prípade technológií je aspoň podaná patentová prihláška alebo je zabezpečené utajovanie know-how.

Zákonné podmienky a obmedzenia pre zakladanie právnických osôb sa môžu pre jednotlivé typy verejných organizácií uskutočňujúcich výskum a vývoj líšiť, avšak základné oprávnenie zakladať spin-off spoločnosti a majetkovo do nich vstupovať sa výslovne zavádza pre všetky vysoké školy alebo verejné výskumné inštitúcie.

**K § 4**

Definuje sa pojem infraštruktúra výskumu, vývoja a inovácií, ktorý zahŕňa výskumnú infraštruktúru, veľkú výskumnú infraštruktúru, testovaciu a experimentálnu infraštruktúru a podpornú infraštruktúru.

Pojem výskumná infraštruktúra sa v zákone používa vo význame výskumnej infraštruktúry definovanej v čl. 2 ods. 91 nariadenia (EÚ) č. 651/2014. Ide o zariadenia, zdroje a súvisiace služby, ktoré využíva vedecká komunita na uskutočňovanie výskumu vo svojich príslušných odboroch. Tento pojem zahŕňa vedecké vybavenie a súbory nástrojov, zdroje založené na poznatkoch, ako sú zbierky, archívy a štruktúrované vedecké informácie, infraštruktúry založené na informačných a komunikačných technológiách, ako sú siete GRID, výpočtová technika a softvér, čo zodpovedá trendu digitalizácie a globalizácie výskumných aktivít.

Pojem veľká výskumná infraštruktúra je odvodený od širšieho pojmu výskumná infraštruktúra, ktorý je definovaný v nariadení (EÚ) č. 651/2014. Tento pojem zdôrazňuje, že ide o unikátne zariadenia alebo infraštruktúry, ktoré vynikajú technologickou vyspelosťou a odbornou úrovňou. Vďaka svojej výnimočnosti a širokej prístupnosti ďalším subjektom sa tieto infraštruktúry stávajú kľúčovou súčasťou národného vedeckého a výskumného ekosystému. Veľké výskumné infraštruktúry zohrávajú zásadnú úlohu v podpore výskumu a pri rozvoji konkrétnych disciplín. Veľké výskumné infraštruktúry, ktoré pôsobia na Slovensku, môžu a ideálne aj sú súčasťou väčších medzinárodných sietí, čím sa využívajú synergické efekty spolupráce s inými podobnými infraštruktúrami v rámci EÚ.

Pojem testovacia a experimentálna infraštruktúra sa definuje odkazom na čl. 2 ods. 98a nariadenia (EÚ) č. 651/2014, v ktorom je zakotvená jeho legálna definícia. Ide o zariadenia, vybavenie, spôsobilosti a zdroje, ako sú testovacie stanovištia, pilotné linky, demonštračné zariadenia, testovacie zariadenia alebo živé laboratóriá a súvisiace podporné služby, ktoré využívajú prevažne podniky, najmä MSP, ktoré hľadajú podporu pri testovaní a experimentovaní s cieľom vyvíjať nové alebo vylepšené výrobky, procesy a služby a testovať a rozširovať technológie, aby mohli napredovať prostredníctvom priemyselného výskumu a experimentálneho vývoja. Hoci ide o podobný koncept ako výskumná infraštruktúra, testovacia a experimentálna infraštruktúra sa sústreďuje na podporu inovácií a je bližšie k podnikateľskému sektoru ako k akademickej sfére.

V prípade podpornej infraštruktúry ide o subjekty, ktoré poskytujú podporné služby a prostredie pre rozvoj výskumných a inovačných aktivít. Cieľom tejto infraštruktúry je podpora vzniku nových podnikov, ako aj pomoc existujúcim firmám, ktoré sa usilujú o zlepšenie svojej konkurencieschopnosti prostredníctvom inovácií. Organizácie tohto typu slúžia širokej škále klientov, od jednotlivcov, ktorí plánujú začať podnikať, po etablované firmy a inštitúcie, ktoré chcú využiť výskum a inovácie na posilnenie svojej pozície na trhu. Príkladom podpornej infraštruktúry pre výskum, vývoj a inovácie môže byť napríklad technologický park, technologický inkubátor, podnikateľský inkubátor, akcelerátor, centrum zamerané na popularizáciu vedy, regionálne inovačné centrum alebo iné.

**K § 5**

Zákon rozlišuje štyri formy podpory výskumu, vývoja a inovácií, a to inštitucionálnu, systémovú, účelovú a investičnú podporu, ktoré sú podrobnejšie upravené v jeho piatej časti. Zákon v prípade účelovej a inštitucionálnej podpory nadväzuje na doterajšiu právnu úpravu. Účelová podpora naďalej slúži na financovanie projektov vo výskume, vývoji a inovácií. Podobne inštitucionálna podpora je naďalej určená na dlhodobé financovanie prevádzky a rozvoja príslušných organizácií uskutočňujúcich výskum a vývoj.

Novými formami podpory sú systémová podpora a investičná podpora. Podstatou systémovej podpory je financovanie činností, ktoré majú celoštátny systémový vplyv na uskutočňovanie výskumu, vývoja a inovácií. Podpora služieb a činností pre celý sektor výskumu, vývoja a inovácií, ako napríklad prístup do zahraničných databáz obsahujúcich informácie o vedeckých publikáciách alebo účasť Slovenskej republiky v medzinárodných organizáciách v oblasti výskumu a vývoja patrí do systémovej podpory. Tento typ podpory prináša prospech jednotlivým subjektom v oblasti výskumu, vývoja a inovácií zvyčajne v nefinančnej forme.

Investičná podpora je podpora poskytovaná na vykonávanie finančného nástroja osobe vykonávajúcej finančný nástroj. Na základe poskytnutej investičnej podpory vytvorí osoba vykonávajúca finančný nástroj konkrétny finančný nástroj, ktorý je definovaný ako mechanizmus poskytovania investičnej podpory prostredníctvom finančných produktov.

Zavádza sa nová definícia pojmu projekt, ktorá vychádza z doterajšej legálnej definície pojmu „projekt výskumu a vývoja.” Ide o ustálený pojem v aplikačnej praxi. Projekty sú nástrojom pre dosiahnutie konkrétnych merateľných cieľov a výsledkov v oblasti výskumu, vývoja a inovácií. Osobitný význam majú v rámci úpravy účelovej podpory, keďže jej cieľom je financovanie týchto projektov.

**K § 6**

Zákon zavádza pojem odbor výskumu a vývoja, pričom pri legálnej definícii tohto pojmu vychádza z doterajšej definície pojmu odbor vedy a techniky. Určenie sústavy odborov výskumu a vývoja a číselníkov týchto odborov zákon naďalej zveruje Ministerstvu školstva, výskumu, vývoja a mládeže Slovenskej republiky (ďalej len „ministerstvo školstva”). Táto sústava slúži najmä na štatistické a administratívne účely. Súčasne sa preberá doterajšie členenie sústavy odborov výskumu a vývoja, s jednou výnimkou, keďže umelecké vedy sa presúvajú k humanitným vedám. Sústava odborov výskumu a vývoja je po tejto úprave v súlade s Frascati manuálom.

**K § 7**

Ustanovuje sa členenie organizácií uskutočňujúcich výskum a vývoj do piatich sektorov výskumu a vývoja na štatistické účely, a to v súlade s doterajšou právnou úpravou.

**K § 8**

Právna úprava zavádza kategórie inovácií. Podľa predmetu inovácií rozlišuje dve základné kategórie inovácií, a to produktovú inováciu a procesnú inováciu. Produktová inovácia zahŕňa nové alebo výrazne vylepšené výrobky a služby, ktoré sa výrazne odlišujú od tých, ktoré organizácia predtým ponúkala. Zavedená definícia vychádza z definície produktovej inovácie podľa Oslo manuálu a zahŕňa nielen výrobky, ale aj služby, čo je zásadné pre komplexné vymedzenie inovačných aktivít v rôznych odvetviach hospodárstva. Produktová inovácia musí byť zároveň uvedená na trh, čo podčiarkuje jej praktickú aplikáciu a využitie v reálnych podmienkach. Procesná inovácia sa týka zmien v rámci vnútorných procesov a postupov organizácie. Ide o zavedenie nových alebo výrazne vylepšených postupov či funkcií, ktoré vedú k zvýšeniu efektivity, zlepšeniu kvality alebo zníženiu nákladov. Táto kategória umožňuje organizáciám zlepšovať svoje vnútorné fungovanie a adaptovať sa na meniace sa technologické alebo trhové podmienky.

Podľa miery novosti právna úprava rozlišuje inováciu novú pre organizáciu, inováciu novú pre trh a inováciu novú pre svet. Inovácie nové pre organizáciu sú produkty alebo procesy, ktoré už boli implementované v iných organizáciách, ale sú nové alebo výrazne vylepšené pre konkrétnu organizáciu, ktorá ich zavádza. Tento typ inovácií je dôležitý pre širšie šírenie inovácií a podporuje adaptáciu osvedčených technológií či postupov v nových podmienkach. Tento proces šírenia je známy ako difúzia inovácií a jeho vplyv je často kľúčový pre zvýšenie efektivity a produktivity organizácií. Inovácie nové pre trh predstavujú produkty alebo procesy, ktoré sú prvýkrát uvádzané na konkrétny trh. Trh je v tomto kontexte chápaný ako skupina organizácií a ich konkurentov v určitom geografickom alebo produktovom segmente. Tento typ inovácií má výrazný komerčný potenciál, pretože umožňuje organizáciám získať konkurenčnú výhodu tým, že na trh uvádzajú inovatívne produkty alebo procesy, ktoré môžu zvýšiť ich podiel na trhu. Inovácie nové pre svet poskytujú najvyšší stupeň novosti. Organizácia, ktorá zavádza takúto inováciu, je prvou na globálnej úrovni, ktorá uviedla na trh nový produkt alebo proces. Tieto inovácie sú často prelomové a majú potenciál meniť celé priemyselné odvetvia. Pre výskumné a vývojové politiky sú takéto inovácie mimoriadne dôležité, pretože prispievajú k výraznému rozvoju technológií a majú globálny dosah.

Pre potreby finančnej podpory sa definuje aj sociálna inovácia a inovačná aktivita. Definícia sociálnej inovácie vychádza zo všeobecného pojmu inovácie a z Oslo manuálu, pričom akcentujespoločenský alebo komunitný charakter. Uvedená definícia nie je v konflikte s definíciou sociálnej inovácie zavedenej Nariadením Európskeho parlamentu a Rady (EÚ) 2021/1057 z 24. júna 2021, ktorým sa zriaďuje Európsky sociálny fond plus (ESF+) a zrušuje nariadenie (EÚ) č. 1296/2013. Podľa tohto nariadenia *“sociálna inovácia je činnosť, ktorá má z hľadiska svojich cieľov aj prostriedkov sociálny charakter, a to najmä činnosť, ktorá súvisí s vývojom a realizáciou nových myšlienok týkajúcich sa výrobkov, služieb, postupov a modelov, ktorá napĺňa sociálne potreby a zároveň vytvára nové sociálne vzťahy alebo spoluprácu medzi verejnými organizáciami, organizáciami občianskej spoločnosti alebo súkromnými organizáciami, čím je prospešná pre spoločnosť a zvyšuje jej schopnosť konať”*.

Dôvodom samostatného vymedzenia inovačných aktivít je, aby sa jasne vymedzil rozdiel medzi inováciou (ako výsledkom) a inovačnými aktivitami (ako procesom vedúcim k výsledku). Nielen výskumno-vývojové aktivity môžu viesť k inováciám, ale aj ďalšie obchodné a finančné aktivity, avšak iba v rozsahu, v akom súvisia so zavádzaním inovácií. Pre podrobnejšie vysvetlenie sa navrhuje vychádzať z Oslo manuálu.

**K § 9**

Vymedzuje sa Kódex výskumnej integrity a etiky (ďalej len „národný etický kódex”), ktorý upravuje podrobnosti o etických zásadách a princípoch výskumnej integrity a je záväzný pre všetky organizácie uskutočňujúce výskum a vývoj a pre poskytovateľov podpory.

Právna úprava zavádza nové povinnosti pre verejné organizácie uskutočňujúce výskum a vývoj a poskytovateľov podpory s cieľom zabezpečiť účinné dodržiavanie etických princípov a pravidiel, ako aj kontrolu ich dodržiavania. Cieľom zavedenia týchto povinností je posilniť výskumnú integritu a etiku, štandardizovať dobrú prax viacerých inštitúcií v Slovenskej republike a zohľadniť aj dobrú medzinárodnú prax a štandardy (napr. The European Code of Conduct for Research Integrity, 2023).

Zákon upravuje aj zriadenie Národnej komisie pre výskumnú integritu a etiku úradom podpredsedu vlády Slovenskej republiky pre Plán obnovy a znalostnú ekonomiku (ďalej len „úrad podpredsedu vlády”) a určuje jej pôsobnosť. Vymedzujú sa jej úlohy, vrátane poskytovania stanoviska k podnetom organizácií uskutočňujúcich výskum a vývoj alebo poskytovateľov podpory podľa tohto zákona.

**K § 10**

Jedným z cieľov právnej úpravy je dosiahnuť čo najotvorenejší prístup k vedeckým poznatkom, ktorých získanie bolo podporené z verejných zdrojov, a to za účelom rýchlejšieho rozvoja poznania, zvýšenia spolupráce vo výskumno-inovačnom prostredí, uľahčenia prístupu študentov, vedcov a verejnosti k výsledkom výskumu a súvisiacim údajom a umožnenia overovania a reprodukovania vykonaného výskumu. Uvedené je v súlade s medzinárodnou praxou (napríklad s UNESCO Recommendation on Open Science).

Z tohto dôvodu sa zavádza pojem otvorená veda a s ňou súvisiaci pojem otvorený prístup. Význam otvoreného prístupu spočíva v zabezpečení bezplatnej dostupnosti a bezplatného používania (vrátane online formy) výskumných údajov, výsledkov výskumu a vývoja a predmetov duševného vlastníctva verených organizácií uskutočňujúcich výskum a vývoja, a to v súlade s podmienkami verejných licencií. Cieľom je predovšetkým umožniť čítanie, sťahovanie, kopírovanie, šírenie, tlačenie, vyhľadávanie v plných textoch odborných článkov či publikácií alebo na ne odkazovať, prehľadávať ich kvôli indexovaniu, používať ich ako dáta pre softvér alebo na akýkoľvek iný účel bez finančných a právnych prekážok alebo technologických opatrení. Technologickými opatreniami sa myslia technologické opatrenia v zmysle Autorského zákona. V praxi ide napríklad o prekážky prístupu k súborom s údajmi ako sú brány k repozitárom (paywall) alebo zverejnenie údajov vo formátoch, ktoré nie sú ďalej primerane spracovávateľné. Zverejňovanie výsledkov výskumu prebieha vždy v súlade s princípom *„tak otvorene ako je možné, tak zatvorene ako je nevyhnutné“*.

Touto právnou úpravou sa sleduje aplikácia princípov otvorenej vedy a otvoreného prístupu verejnými organizáciami uskutočňujúcimi výskum a vývoj, s výnimkou osobitných prípadov, ktoré sú v zákone vymenované demonštratívnym výpočtom. Ide napríklad o prípady, ak by otvoreným prístupom došlo k porušeniu zákonom ustanovenej alebo uznanej povinnosti mlčanlivosti, alebo by bola porušená ochrana osobných údajov, súkromia, obchodného tajomstva alebo bezpečnosť a podobne.

Verejným organizáciám uskutočňujúcim výskum a vývoj sa ukladá povinnosť zverejňovať výsledky výskumu a implementovať požiadavky na dodržiavanie princípov otvorenej vedy. Týmto organizáciám sa tiež ukladá zákonná povinnosť uchovávať príslušné výsledky výskumu v úložisku (repozitár) na ďalšie využitie, resp. umožniť zdieľanie iným subjektom, pokiaľ neexistuje dôvod na vylúčenie otvoreného prístupu k nim. Zákon stanovuje aj povinnosť verejných organizácií uskutočňujúcich výskum a vývoj vypracovať a implementovať politiky otvorenej vedy, a to vytvorením vnútorných predpisov upravujúcich najmä pravidlá a usmernenia, ktorými sa uplatňuje otvorená veda.

**K § 11**

Cieľom úpravy je podpora informovanosti o činnostiach vo výskume, vývoji a inováciách. Úprava popularizácie výskumu, vývoja a inovácií sa navrhuje pomerne voľným spôsobom. Cieľom je však zdôrazniť nevyhnutnosť propagácie výskumu, vývoja a inovácií a zlepšovania dostupnosti ich výsledkov pre laickú a odbornú verejnosť, ktorá benefituje z výsledkov výskumu, vývoja a inovácií. Poskytovatelia a verejné organizácie uskutočňujúce výskum a vývoj sú povinní prijímať opatrenia na sprístupňovanie poznatkov verejnosti.

**K § 12**

Zákon ukladá každej organizácií uskutočňujúcej výskum a vývoj novú povinnosť umožniť využívanie jej výskumnej infraštruktúry, veľkej výskumnej infraštruktúry a testovacej a experimentálnej infraštruktúry (ďalej aj ako „prevádzkovateľ infraštruktúry”), ak na ňu bola poskytnutá inštitucionálna podpora podľa § 26 alebo účelová podpora, iným organizáciám uskutočňujúcim výskum a vývoj.

Organizácie uskutočňujúce výskum a vývoj, ktoré sú prijímateľom príslušnej inštitucionálnej podpory na veľkú výskumnú infraštruktúru alebo prijímajú účelovú podporu na veľkú výskumnú infraštruktúru, výskumnú infraštruktúru alebo testovaciu a experimentálnu infraštruktúru, majú povinnosť umožniť využívanie tejto infraštruktúry iným organizáciám uskutočňujúcim výskum a vývoj na transparentnom a nediskriminačnom základe.

Právna úprava umožňuje prevádzkovateľovi infraštruktúry požadovať trhovú cenu za jej zdieľanie a umožniť prednostný prístup zákonom vymedzeným osobám, t. j. vlastným zamestnancom, prípadne inej majetkovo prepojenej osobe (napr. zriaďovateľ, sesterská a dcérska spoločnosť, spin-off organizácia uskutočňujúca výskum a vývoj a prevádzkujúca infraštruktúru či iný subjekt spolupodieľajúci sa na financovaní infraštruktúry). Tento prednostný prístup však nesmie znemožniť prístup k infraštruktúre iným organizáciám uskutočňujúcich výskum a vývoj.

Zavádzaná zákonná povinnosť sa týka výlučne funkčných celkov infraštruktúry, ktorými môže byť napríklad laboratórium, sústava prístrojov a podobne, ktoré umožňujú vykonávať konkrétne ucelené výskumné a vývojové činnosti alebo úlohy. Tým sa sleduje to, aby prevádzkovateľ nebol nútený neefektívne poskytovať drobné súčasti infraštruktúry, ktoré samostatne neumožňujú vykonanie ucelenej výskumnej činnosti alebo úlohy (napríklad jednotlivé zariadenie laboratória). Nič však nebráni tomu, aby prevádzkovateľ umožnil záujemcovi využiť aj časť funkčného celku, ak mu to podmienky umožňujú.

Aby bola zaručená transparentnosť a dostupnosť infraštruktúry, organizácie uskutočňujúce výskum a vývoj sú povinné poskytovať údaje do registra infraštruktúry výskumu, vývoja a inovácií podľa § 74 zákona. Tento register bude obsahovať kľúčové informácie o dostupnej infraštruktúre vrátane jej názvu, opisu a zoznamu prístrojov a služieb, ktoré sú k dispozícii, resp. funkčných celkov, kontaktných informácií a podmienkach používania. Zverejnenie týchto informácií umožní jednoduchší prístup ostatným subjektom. Úpravou sa vytvoria predpoklady transparentného a nediskriminačného systému, ktorý zabezpečí, že infraštruktúry, ktoré sú podporované verejnými zdrojmi, budú prístupné širšiemu okruhu používateľov.

Pre zatraktívnenie prístupu k infraštruktúre je doplnená možnosť jej využívania za zvýhodnených podmienok, pričom v takom prípade, predstavuje tento zákon právny základ pre poskytnutie štátnej, resp. minimálnej pomoci (ak zvýhodnené využívanie infraštruktúry predstavuje štátnu alebo minimálnu pomoc).

Zavedenie novej zákonnej povinnosti sleduje legitímny cieľ vo verejnom záujme, ktorý spočíva predovšetkým v zefektívnení využívaniakapacít výskumnej, vývojovej a inovačnej infraštruktúry na Slovensku, efektívnejšom a účelnejšom nakladaní s verejnými prostriedkami prostredníctvom lepšieho využitia existujúcich infraštruktúr, rozvoji a konkurencieschopnosti slovenského výskumu a vývoja v európskom a medzinárodnom kontexte, rozvoji inovačného potenciálu Slovenska a v neposlednom rade v ekonomickom raste a v zlepšení kvality života na Slovensku.

Táto úprava môže viesť k

* zníženiu nákladov na výstavbu nových infraštruktúr tým, že podnecuje intenzívnejšie využívanie už existujúcich kapacít pre viacero projektov, resp. organizácií,
* podpore širšej spolupráce medzi subjektmi výskumu, vývoja a inovácií, čím sa posilňuje prepojenie v rámci vedeckej komunity, ako aj prepojenie s firmami,
* zlepšeniu prístupu k existujúcej modernej infraštruktúre,
* zvýšeniu inovačnej kapacity krajiny.

V konečnom dôsledku táto právna úprava môže prispieť k rozvoju slovenského výskumu a vývoja a konkurencieschopnosti podnikateľského prostredia, čo bude mať priamy dopad na ekonomický rast a kvalitu života v Slovenskej republike, vzhľadom na rôznorodé prínosy napríklad aj v podobe

* nových poznatkov, produktov, služieb, zvýšenej produktivity hospodárstva a potenciálnej tvorby nových pracovných miest,
* pokroku v kľúčových oblastiach, ako sú medicína a farmácia (nové lieky, terapie), obnoviteľné zdroje energie a ekologické technológie (riešenia environmentálnych problémov) alebo dopravné technológie (lepšia mobilita, znižovanie emisií).

**K § 13**

Zavádzajú sa základné povinnosti verejných organizácií uskutočňujúcich výskum a vývoj týkajúce sa transferu poznatkov. Iné ako verejné organizácie uskutočňujúce výskum a vývoj nespadajú do tejto regulácie. Navrhovaná právna úprava reaguje na potrebu efektívneho riadenia a správy duševného vlastníctva vytvoreného z verejných zdrojov.

**K § 13 odsek 1**

V súvislosti s transferom poznatkov sa navrhujú základné povinnosti, ktoré podľa dostupných informácií väčšina verejných organizácii uskutočňujúcich výskum a vývoj už spĺňa aj v súčasnosti a tým sa potvrdzuje aktuálny stav. Tie verejné organizácie, ktoré tak však doteraz nespravili, by mali zaviesť a začať uplatňovať interné pravidlá, procesy a systémy na riadenie a správu duševného vlastníctva. Zákon nevymedzuje ich obsah a ani v súvislosti s nimi nezavádza žiadne kontrolné či sankčné mechanizmy. Pre všetky verejné vysoké školy, štátne vysoké školy a štátne výskumné ústavy však bude relevantná nová zákonná úprava týkajúca sa nakladania s duševným vlastníctvom podľa osobitných zákonov, ktorá môže uľahčiť prípadnú revíziu alebo prípravu interných pravidiel, procesov a systémov na riadenie a správu duševného vlastníctva vytvoreného z verejných zdrojov.

**K § 13 odseky 2 až 6**

Cieľom navrhovanej právnej úpravy je zabezpečiť, aby verejné organizácie uskutočňujúce výskum a vývoj riadili a spravovali svoje duševné vlastníctvo profesionálne a transparentne, k čomu sa zavádza národný štandard pre transfer poznatkov a tiež aby umožnili primeranú návratnosť verejných investícií do výskumu a vývoja prostredníctvom komercializácie. Plnenie požiadaviek národného štandardu pre transfer poznatkov bude viesť k tomu, že verejné organizácie budú pri riadení a správe duševného vlastníctva postupovať systematicky, kontrolovateľne, merateľne a s ohľadom na ochranu verejných záujmov.

Národný štandard pre transfer poznatkov vydáva a zverejňuje na svojom webovom sídle úrad podpredsedu vlády. Obsahové požiadavky národného štandardu pre transfer poznatkov sú v zákone definované rámcovo podľa prirodzených tematických okruhov. Osobitne možno upozorniť na prepojenie národného štandardu pre transfer poznatkov s novou zákonnou úpravou nakladania s duševným vlastníctvom štátu alebo verejnoprávnych inštitúcií podľa osobitných zákonov (články II a V zákona).

Na zosúladenie interných pravidiel a postupov s národným štandardom pre transfer poznatkov je pre verejné organizácie uskutočňujúce výskum a vývoj zavedené primerané prechodné obdobie.

Zákon v prípade neplnenia požiadaviek národného štandardu pre transfer poznatkov neumožní verejnej organizácii uskutočňujúcej výskum a vývoj prístup k účelovej podpore v oblasti transferu poznatkov. Posudzovanie plnenia požiadaviek národného štandardu pre transfer poznatkov a rozhodovanie o jeho plnení (alebo neplnení) patrí do kompetencie úradu podpredsedu vlády, ktorý pritom postupuje podľa vopred oznámených postupov.

**K § 13 odseky 7 až 9**

Zákon v odseku 7 kladie dôraz na konkrétnu prevenciu pred neželaným únikom príležitostí vhodných na komercializáciu. Keďže základným predpokladom komercializácie sú riadne vysporiadané a nadobudnuté práva k duševnému vlastníctvu v prospech verejnej organizácie uskutočňujúcej výskum a vývoj, mali by smerovať tieto preventívne aktivity prioritne práve do efektívne fungujúceho zamestnaneckého režimu (nahlasovanie, vyhodnocovanie a uplatňovanie práv) a riadnej evidencie a správy portfólia duševného vlastníctva vo verejnej organizácii uskutočňujúcej výskum a vývoj. Vhodne nastavená podpora výskumných pracovníkov je kľúčová pre ich motiváciu k aktívnemu zapojeniu do procesov komercializácie a spolupráce so súkromným sektorom. Finančná a nefinančná motivácia a odmeny sú nevyhnutné na vytvorenie priaznivého inovačného prostredia v každej organizácii. Ich konkrétne nastavenie majú v kompetencii jednotlivé verejné organizácie uskutočňujúce výskum a vývoj.

Podľa odseku 9 verejné výskumné inštitúcie a vysoké školy môžu zakladať spin-off spoločnosti a majetkovo do nich vstupovať. Predmetné oprávnenie uvedených subjektov je v súlade s príslušnými ustanoveniami osobitných právnych predpisov, ktoré upravujú ich právo založiť právnickú osobu alebo nadobúdať v nej majetkovú účasť (napr. § 34 zák. č. 243/2017 Z. z. o verejnej výskumnej inštitúcii a o zmene a doplnení niektorých zákonov alebo § 39a zák. č. 131/2002 Z. z. o vysokých školách a o zmene a doplnení niektorých zákonov).

**K § 14**

Vymedzenie systému riadenia rizík vychádza zo všeobecného chápania riadenia rizík, ktoré je aplikované na oblasť výskumu, vývoja a inovácií. Termín inštitucionálna odolnosť vymedzuje odolnosť najmä proti pôsobeniu cudzej moci u prijímateľa alebo partnera, kybernetickú bezpečnosť a dodržiavanie pravidiel týkajúcich sa ochrany duševného vlastníctva alebo medzinárodných kontrolných režimov.

Úpravou sa navrhuje podpora preventívneho správania verejných organizácií uskutočňujúcich výskum a vývoj pri činnosti vo výskume, vývoji a transfere poznatkov a posilnenie ich zodpovednosti v oblasti riadenia rizík a ochrany výsledkov výskumu a dobrého mena organizácie. Týmto organizáciám sa ukladá povinnosť nastaviť vlastné vnútorné pravidlá na splnenie týchto požiadaviek. Ustanovenia sa nevzťahujú na bezpečnostný výskum, obranný výskum či výskum požívajúci osobitnú ochranu.

Ustanovenia upravujú povinnosti pre verejné a štátne vysoké školy, verejné výskumné inštitúcie a rezortné výskumné ústavy zaviesť

* systém riadenia rizík a
* bezpečnostnú koncepciu.

Systém riadenia rizík sa zameriava na identifikáciu rizík súvisiacich s výskumom a vývojom a to ohrozením zdravia a bezpečnosti pracovníkov, študentov alebo majetku organizácie, vrátane systémových rizík. Verejná organizácia uskutočňujúca výskum a vývoj by mala samostatne identifikovať s ohľadom na povahu jej činnosti možné riziká. Ďalšou súčasťou tohto systému je požiadavka k jednotlivým rizikám pripraviť mitigačné (zmierňovacie) opatrenia, ktoré slúžia na zníženie ich dopadu a/alebo pravdepodobnosti vzniku a plán v prípade vzniku týchto rizík. Príkladom rizík môže byť únik škodlivých látok z laboratórií, vypustenie invazívnych druhov rastlín alebo živočíchov do prírody alebo zneužitie osobných údajov. Tento systém, obsahujúci najmä identifikované riziká, spôsoby ich zmiernenia alebo odstránenia a zodpovednosť za riadenie rizík, musí organizácia pravidelne aktualizovať.

Bezpečnostná koncepcia slúži na nastavenie vnútorných pravidiel organizácie na ochranu poznatkov a ich využívania a zabráneniu ich zneužitiu, pričom sa myslí napríklad zneužitie výsledkov výskumu, vývoja alebo duševného vlastníctva subjektmi z krajín mimo Európskej únie. Predpokladá sa, že bezpečnostná koncepcia upraví najmä preverovanie potenciálnych partnerov, s ktorými daná organizácia plánuje uskutočňovať spoločný výskum**,** zmluvný výskum alebo iný typ spolupráce aj v nadväznosti na odporúčania Bezpečnostnej stratégie Slovenskej republiky (2021). Taktiež by mala obsahovať úpravu postupov v situáciách, v ktorých by potenciálny partner mohol mať prístup k technológiám organizácie, ktoré majú prípadné dvojité použitie. Ďalšou oblasťou je vyhodnocovanie reputácie partnerskej inštitúcie - posúdenie súladu jej správania a hodnôt s misiou príslušnej organizácie uskutočňujúcej výskum a vývoj.

Poskytovateľ podpory pre verejné organizácie uskutočňujúce výskum a vývoj môže podmieniť poskytnutie podpory preukázaním splnenia požiadaviek uvedených v tomto ustanovení zákona.

Návrh reflektuje diskusiu a koncepčné dokumenty v tejto oblasti (napríklad Odporúčanie Rady Európskej únie o posilnení bezpečnosti výskumu, Akčný plán koordinácie boja proti hybridným hrozbám (2022 - 2024), Koncepcia pre boj Slovenskej republiky proti hybridným hrozbám).

**K § 15**

Definuje sa Národná stratégia výskumu, vývoja a inovácií (ďalej len „národná stratégia”) ako hlavný strategický a koncepčný dokument Slovenskej republiky v oblasti výskumu, vývoja a inovácií, ktorý definuje zámery, ciele a priority v tejto oblasti. Národná stratégia je záväzným dokumentom pri tvorbe súvisiacich koncepčných materiálov aj pre ostatné ústredné orgány štátnej správy. Ide o dlhodobý koncepčný dokument bez zákonom obmedzenej doby platnosti. Národná stratégia bude platná do doby, kým ju nahradí nová národná stratégia, prípadne kým bude aktualizovaná. Zákon rámcovo stanovuje základné obsahové požiadavky na národnú stratégiu. Toto ustanovenie nadväzuje na doterajšiu právnu úpravu.

**K § 16**

Ustanovenie upravuje plán financovania, ktorý opisuje konkrétne výzvy, národné projekty a projekty národného významu v oblasti výskumu, vývoja a inovácií podporované zo zdrojov štátneho rozpočtu a zdrojov Európskej únie, ich základné parametre, vrátane výšky a štruktúry verejných prostriedkov určených na podporu výskumu, vývoja a inovácií a harmonogram na obdobie troch rozpočtových rokov. Harmonogram na dva roky nasledujúce po prvom rozpočtovom roku, na ktorý sa plán financovania predkladá, je orientačný a spresňuje sa vždy v ďalšom rozpočtovom roku. Zákon určuje aj spôsob zostavenia a zverejnenia plánu financovania.

Plán financovania predstavuje rámec pre budúcu plánovanú činnosť poskytovateľov, primárne príslušných agentúr, ktoré budú výzvy implementovať. Plán financovania má zlepšiť predvídateľnosť financovania výskumu, vývoja a inovácií, zabezpečiť synergické plánovanie zdrojov na výskum, vývoj a inovácie v Slovenskej republike a celkový prehľad pre potenciálnych žiadateľov o podporu. Z tohto dôvodu sa súčasne zavádza povinnosť poskytovateľov účelovej podpory podľa tohto zákona a poskytovateľov podpory zameranej na výskum, vývoj a inovácie podľa osobitných predpisov riadiť sa týmto plánom.

**K § 17**

V záujme zabezpečenia konzistentného, transparentného a efektívneho systému podpory výskumu, vývoja a inovácií na Slovensku nová právna úprava ponecháva jeden z kľúčových dokumentov, ktorým je záväzná metodika. Oproti doterajšej právnej úprave, ktorá záväznú metodiku upravovala len rámcovo, sa v tomto paragrafe precizujú jej obsahové náležitosti, postup prípravy a rozsah jej záväznosti.

Primárnym cieľom záväznej metodiky je definovať jednotné metodické princípy, pravidlá a postupy, ktoré sa budú uplatňovať v celom procese poskytovania podpory na výskum, vývoj a inovácie v Slovenskej republike, od prípravy plánu financovania a výziev, cez podávanie a hodnotenie žiadostí, až po monitorovanie realizácie projektov a hodnotenie samotných výziev. Tým sa eliminuje nejednotnosť postupov a zabezpečuje efektívnejšie poskytovanie verejných prostriedkov.

Zároveň sa upravuje postup prípravy záväznej metodiky, ktorý zohľadňuje potrebu odbornosti a koordinácie. V tomto procese sa vymedzuje úloha úradu podpredsedu vlády, ktorý má vzhľadom na svoje nadrezortné kompetencie v oblasti výskumu, vývoja a inovácií koordinačnú funkciu.

Navrhovaná úprava explicitne stanovuje rozsah záväznosti metodiky. Povinnosť riadiť sa záväznou metodikou sa vzťahuje na všetkých poskytovateľov účelovej podpory podľa tohto zákona, ako aj na poskytovateľov podpory zameranej na výskum, vývoj a inovácie podľa osobitných predpisov. Tým sa zabezpečuje jednotné uplatňovanie pravidiel v celom systéme podpory a predchádza sa duplicite a neefektívnosti.

Záväzná metodika je koncipovaná s cieľom zjednodušiť a sprehľadniť existujúce procesy, vytvoriť systém užívateľsky priateľský pre výskumníkov a inovátorov a znížiť administratívnu záťaž. Dôraz sa kladie na zavádzanie princípov dobrej praxe aplikovaných v Európskej únii, čím sa zvyšuje konkurencieschopnosť slovenského výskumného a inovačného prostredia.

Dôležitým prvkom záväznej metodiky je dôraz na kvalitu hodnotenia projektov. Kladie požiadavku na jednoznačný, internacionalizovaný a transparentný proces posudzovania projektov, ktorý využíva zapojenie zahraničných hodnotiteľov. Tento krok prispieva k zvýšeniu objektivity a kvality hodnotenia, znižuje riziko konfliktu záujmov a zabezpečuje posudzovanie projektov v súlade s medzinárodnými štandardmi.

Záväzná metodika prispieva k efektívnejšiemu, transparentnejšiemu a kvalitnejšiemu systému podpory výskumu, vývoja a inovácií na Slovensku. Napomáha optimalizácii využívania verejných zdrojov, podpore excelentného výskumu, vývoja a inovácií a zvýšeniu konkurencieschopnosti slovenskej ekonomiky.

**K § 18**

V súlade s Ústavou Slovenskej republiky a príslušnými právnymi predpismi platnými v Slovenskej republike zákon bližšie špecifikuje kompetencie a úlohy vlády Slovenskej republiky (ďalej len „vláda“) v oblasti výskumu, vývoja a inovácií, ktoré zahŕňajú predovšetkým schvaľovanie kľúčových dokumentov a vymenúvanie a odvolávanie členov Rady vlády Slovenskej republiky pre výskum, vývoj a inovácie.

**K § 19**

Úprava kompetencií úradu podpredsedu vlády vychádza z potreby silnejšej koordinácie v oblasti výskumu, vývoja a inovácií na úrovni podpredsedu vlády Slovenskej republiky. Nová právna úprava sčasti nadväzuje na doterajšiu právnu úpravu kompetencií úradu podpredsedu vlády. Súčasne vychádza z programového vyhlásenia vlády, v ktorom sa deklaruje posilnenie koordinačnej úlohy úradu podpredsedu vlády v oblasti definovania priorít podpory výskumu, vývoja a inovácií. Ustanovené kompetencie úradu podpredsedu vlády majú zväčša nadrezortný charakter. Zákon zveruje úradu podpredsedu vlády najmä úlohy v oblasti tvorby národnej stratégie a iných koncepčných dokumentov v oblasti výskumu, vývoja a inovácií, či úlohu koordinovať činnosť subjektov verejnej správy v oblasti výskumu, vývoja a inovácií, s výnimkou vysokých škôl.

Koordinačná pozícia úradu podpredsedu vlády sa posilňuje aj prostredníctvom jeho úlohy gestora medzirezortného programu Výskum, vývoj a inovácie a úlohy koordinovať činnosť správcov rozpočtových kapitol pri príprave návrhu rozpočtu verejnej správy a návrhu zákona o štátnom rozpočte za oblasť výskumu, vývoja a inovácií. Podľa novej právnej úpravy je úrad podpredsedu vlády gestorom v oblasti transferu poznatkov, keďže uvedená oblasť doteraz nebola ukotvená na národnej úrovni a na jednom pracovisku a vznikla potreba jej inštitucionalizácie. Úrad podpredsedu vlády vydáva tiež stanoviská k investičným stratégiám iných ústredných orgánov štátnej správy pre oblasť výskumu, vývoja a inovácií. Predmetné kompetencie a úlohy vykonáva úrad podpredsedu vlády v spolupráci a v súčinnosti s relevantnými aktérmi v oblasti výskumu, vývoja a inovácií. Zverené úlohy by mal úrad podpredsedu vlády naďalej vykonávať prostredníctvom osobitného organizačného útvaru zodpovedného za plnenie týchto zákonných úloh, ktorým je Výskumná a inovačná autorita.

**K § 20**

Vymedzujú sa konkrétne úlohy a kompetencie ministerstva školstva v oblasti výskumu a vývoja. Ministerstvo školstva je zodpovedné najmä za vytváranie vhodných podmienok na uskutočňovanie výskumu a vývoja na národnej aj medzinárodnej úrovni. Je zodpovedné za financovanie a koordináciu vysokých škôl. Medzi jeho ďalšie úlohy tiež patrí periodické hodnotenie výskumnej, vývojovej alebo umeleckej a ďalšej tvorivej činnosti (ďalej len „periodické hodnotenie”). Spolupráca s úradom podpredsedu vlády pri plnení tejto úlohy je dôležitá z hľadiska potreby koordinácie a prepojenia na inštitucionálne financovanie výskumu a vývoja aj v ďalších rozpočtových kapitolách. S úradom podpredsedu vlády bude úzko spolupracovať na prierezových témach, ako je napríklad výskumná infraštruktúra, v ktorej má však primárnu úlohu ministerstvo školstva. Ministerstvo školstva je tiež správcom informačných systémov verejnej správy v oblasti výskumu, vývoja a inovácií (ďalej len „informačný systém”), vrátane registrov v nich obsiahnutých.

**K § 21**

Upravujú sa úlohy ministerstva hospodárstva Slovenskej republiky (ďalej len „ministerstvo hospodárstva”). V súlade s pôsobnosťou ministerstva hospodárstva ide najmä o vypracúvanie nástrojov podpory inovácií a súvisiacich inovačných aktivít.

**K § 22**

V súlade s navrhovanou zmenou zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (Čl. III) zákon používa nový názov - Rada vlády Slovenskej republiky pre výskum, vývoj a inovácie (ďalej len „rada pre výskum, vývoj a inovácie“). Rada pre výskum, vývoj a inovácie je poradným orgánom vlády pre tvorbu politík v oblasti výskumu, vývoja a inovácií. Jej činnosť a sekretariát zabezpečuje úrad podpredsedu vlády prostredníctvom svojho organizačného útvaru - Výskumnej a inovačnej autority, ktorý plní s tým spojené odborné, organizačné a technické úlohy.

Rada pre výskum, vývoj a inovácie prerokúva a prijíma stanoviská najmä ku kľúčovým materiálom v oblasti výskumu, vývoja a inovácií, k štatútu agentúry, štatútu Technologického fondu a návrhu koncepcie jeho činnosti, k návrhom na členstvo Slovenskej republiky v medzinárodných programoch a centrách výskumu a vývoja a pod. Zákon ustanovuje počet členov rady pre výskum, vývoj a inovácie (15 členov) a jej zloženie. Podrobnosti o úlohách,  činnostiach a  fungovaní rady pre výskum, vývoj aj inovácie určuje jej štatút.

**K § 23**

V záujme lepšej koordinácie a súčinnosti ústredných orgánov štátnej správy v oblasti výskumu, vývoja a inovácií sa definuje spolupráca na národnej úrovni, ktorá zahŕňa tvorbu národnej stratégie, návrhov financovania a metodického usmerňovania v oblasti výskumu, vývoja a inovácií. Bližšie sa špecifikuje okruh spolupracujúcich subjektov a oblasť spolupráce. Výskum a vývoj na zabezpečenie obrany a bezpečnosti štátu naďalej koordinujú Ministerstvo obrany Slovenskej republiky (ďalej len „ministerstvo obrany”), Ministerstvo vnútra Slovenskej republiky (ďalej len „ministerstvo vnútra“) a ministerstvo hospodárstva. Ministerstvo obrany taktiež navrhuje vláde členstvo v medzinárodných centrách výskumu a vývoja v oblasti zabezpečenia obrany štátu.

**K § 24**

Nová právna úprava zveruje úradu podpredsedu vlády úlohu vypracovať medzirezortný rozpočtový program pre výskum, vývoj a inovácie, čím sa posilňuje jeho kompetencia strategickej nadrezortnej koordinácie v oblasti výskumu, vývoja a inovácií. Cieľom úpravy je plánovité, synergické a efektívne financovanie výskumu, vývoja a inovácií v Slovenskej republike. Úprava vychádza z národnej stratégie (časť 1.1.2. Predvídateľné medzirezortné financovanie: vytvoriť medzirezortný rozpočtový program, ktorý umožní predvídateľné plánovanie financovania a efektívnejšie meranie dopadu investícií).

Prostredníctvom medzirezortného rozpočtového programu úrad podpredsedu vlády zabezpečuje jednotné a koordinované rozpočtovanie výdavkov na výskum, vývoj a inovácie naprieč jednotlivými rezortmi, ktoré tieto výdavky uskutočňujú. Týmto krokom dokáže štát lepšie sledovať uvedené výdavky a následne merať ich dopad.

**K § 25**

Upravuje sa všeobecný rámec pre poskytovanie inštitucionálnej podpory s vymedzením subjektov, ktoré predmetnú podporu poskytujú, ako aj subjektov, ktorým je táto forma podpory poskytovaná.

Paragraf v odseku 1 sčasti preberá súčasnú právnu úpravu, keďže formou inštitucionálnej podpory sa naďalej financujú verejné a štátne vysoké školy podľa platného zákona o vysokých školách, a to z rozpočtovej kapitoly ministerstva školstva. Rovnako zostáva zachované doterajšie financovanie verejných výskumných inštitúcií podľa platného zákona o verejných výskumných inštitúciách, a to z rozpočtovej kapitoly ich zakladateľa. Pod touto formou podpory je zaradené aj financovanie iných právnických osôb zriadených ústrednými orgánmi štátnej správy, ktoré uskutočňujú výskum a vývoj, a to z rozpočtovej kapitoly príslušného zriaďovateľa, tak ako tomu bolo doteraz.

Oproti súčasnej právnej úprave sa zavádza nová forma inštitucionálnej podpory, ktorej poskytovateľom je úrad podpredsedu vlády. Túto formu podpory bližšie upravuje samostatný § 27. Novou úpravou je aj poskytovanie inštitucionálnej podpory ministerstvom školstva na veľké výskumné infraštruktúry, ktorú podrobnejšie upravuje § 26.

Odsek 2 rámcovo vymedzuje kritériá pre určenie výšky inštitucionálnej podpory, pričom sa rešpektuje osobitná právna úprava inštitucionálneho financovania verejných a štátnych vysokých škôl a verejných výskumných inštitúcií. Vymedzené kritériá majú pôsobiť motivačne pre dosahovanie najvyššej hodnoty za poskytnuté peniaze. Zákon navrhuje kritériá príkladmo, teda nevylučuje ani využitie ďalších kritérií podľa potreby financujúceho subjektu. Zohľadnenie výsledkov periodického hodnotenia výskumnej, vývojovej alebo umeleckej a ďalšej tvorivej činnosti [písmeno a)] a zohľadnenie výsledkov periodického hodnotenia veľkých výskumných infraštruktúr [písmeno c)] má zabezpečiť, aby kvalitatívne výsledky boli základným kritériom pre určenie výšky podpory. Zohľadnenie medzisektorovej a medzinárodnej spolupráce má motivovať inštitúcie k hľadaniu ďalších zdrojov pre svoju činnosť a nespoliehať sa iba na štátne zdroje.

Inštitucionálna podpora predstavuje nevyhnutnú formu pravidelného a stabilného zdroja financovania pre organizácie vykonávajúce výskum a vývoj, ktoré sa sústredia primárne na nezávislý výskum a vývoj. Myslí sa tým výskum a vývoj, ktorý má nehospodársky charakter v zmysle Oznámenia komisie Rámec pre štátnu pomoc na výskum, vývoj a inovácie (2022/C 414/01). Jedným z cieľov tejto úpravy je zabezpečiť realizáciu nezávislého výskumu a vývoja, pre ktorý neexistuje trhový dopyt, ale generuje významné pozitívne externality.

**K § 26**

Zavádza sa nový právny rámec pre poskytovanie inštitucionálnej podpory prevádzkovateľom veľkej výskumnej infraštruktúry vo forme príspevku vyplácaného z rozpočtovej kapitoly ministerstva školstva.

Príspevok podľa tohto paragrafu je možné poskytnúť na prevádzku veľkej výskumnej infraštruktúry iba v rozsahu, v akom je využívaná na nehospodárske účely v súlade s aktuálnym Rámcom pre štátnu pomoc na výskum, vývoj a inovácie alebo obdobným dokumentom definujúcim podmienky, za ktorých verejné financovanie výskumnej infraštruktúry nepredstavuje štátnu pomoc.

Zákonná právna úprava ponecháva určenie podmienok pre poskytnutie tohto príspevku na ministerstvo školstva, ktoré ich určí vo výzve na predkladanie žiadostí o poskytnutie príspevku. Pri určovaní podmienok a poskytovaní príspevku sa ministerstvo školstva riadi vlastnou metodikou, ktorá musí byť prerokovaná radou pre výskum, vývoj a inovácie.

Príspevok sa vypláca na základe zmluvy uzatvorenej medzi ministerstvom školstva a prevádzkovateľom veľkej výskumnej infraštruktúry, ktorý o tento príspevok požiadal a splnil podmienky pre jeho poskytnutie určené vo výzve.

Prevádzkovateľ veľkej výskumnej infraštruktúry, ktorý získal inštitucionálnu podporu podľa tohto paragrafu, bude túto podporu, príjmy z užívania veľkej výskumnej infraštruktúry a náklady na jej prevádzku viesť v oddelenom analytickom účtovníctve, pričom samostatne eviduje príjmy a náklady súvisiace s využívaním veľkej výskumnej infraštruktúry na hospodárske a nehospodárske účely.

Keďže využívanie veľkej výskumnej infraštruktúry na realizáciu zmluvného výskumu a vývoja nie je nehospodárskou činnosťou, je financovanie s tým spojených nákladov z podpory podľa tohto paragrafu vylúčené.

**K § 27**

Zákon zavádza možnosť inštitucionálneho financovania „organizácie venujúcej sa výskumu a šíreniu poznatkov“definovanej v čl. 2 ods. 83 nariadenia (EU) č. 651/2014, s výnimkou verejných a štátnych vysokých škôl, verejných výskumných inštitúcií, prevádzkovateľov veľkých výskumných infraštruktúr, či právnických osôb uskutočňujúcich výskum a vývoj, ktorých zriaďovateľom je ústredný orgán štátnej správy.

Podporená inštitúcia môže mať akúkoľvek právnu formu. Zriaďovateľom takýchto inštitúcií je najmä súkromný alebo neziskový sektor.

Navrhovanou formou inštitucionálnej podpory sa stimuluje spolupráca a podpora súkromných alebo verejno-súkromných partnerstiev vo výskume a vývoji, ako aj vznik nezávislých inštitútov aplikovaného výskumu. Nová právna úprava plne podporuje cieľ národnej stratégie, a to zvyšovať súkromné výdavky na výskum a  vývoj a podporiť medzisektorovú spoluprácu.

Konkrétne podmienky a kritériá poskytnutia príspevku sa stanovia v metodike, ktorú vydá úrad podpredsedu vlády po predchádzajúcom vyjadrení rady pre výskum, vývoj a inovácie. Takýmito kritériami môže byť napríklad dosiahnutie určitej úrovne v periodickom hodnotení výskumnej, vývojovej alebo umeleckej a ďalšej tvorivej činnosti (ďalej len “VER”).

**K § 28**

Ustanovenie upravuje systémovú podporu ako podporu v širšom kontexte, keďže sa ňou rozumie nielen financovanie formou dotácie na zákonom definované podporné služby a formou príspevku na projekty národného významu schválené vládou, ale aj formou výdavkov rozpočtových organizácií vynaložených na činnosti v ich gescii, ktoré majú celoštátny vplyv na výskum, vývoj a inovácie.

Prostredníctvom takto vymedzenej systémovej podpory sa podporujú aktivity, ktoré nie sú priamo výskumom, vývojom alebo inováciou, ale sú nevyhnutné, resp. prospešné pre rozvoj výskumno-inovačného prostredia. Ide o aktivity určené zákonom, pričom ich výpočet nie je úplný. Systémovú podporu je možné poskytnúť napríklad na

* podporné a nadrezortné aktivity,
* financovanie prístupu do elektronických informačných zdrojov (databáz),
* zabezpečenie a prevádzku informačného systému výskumu, vývoja a inovácií,
* medzinárodnú spoluprácu,
* projekty celonárodného charakteru, o ktorých rozhodla vláda.

Často ide priamo o rozpočtované výdavky rozpočtových a príspevkových organizácií, napríklad výdavky na prevádzku informačných systémov verejnej správy podľa tohto zákona, na účasť Slovenskej republiky v medzinárodnom programe výskumu, vývoja alebo inovácií, na členstvo v medzinárodných organizáciách a pod.

**K § 29**

Vymedzujú sa pravidlá poskytovania dotácie ministerstvom školstva na podpornú službu. Zákon bližšie určuje náležitosti výziev a taktiež povinné náležitosti žiadostí o dotáciu, ktoré sú vyhodnotené nezávislou komisiou zriadenou na tento účel. Podrobnosti o činnosti komisie a postupe pri vyhodnocovaní žiadostí o poskytnutie dotácie upravuje štatút komisie, ktorý vydá poskytovateľ dotácie. Úprava vychádza z doterajšej právnej úpravy dotácie na vedecko-technické služby (§ 8a zákona č. 172/2005 Z. z.).

**K § 30**

Projekt národného významu sa navrhuje ako ďalšia forma systémovej podpory. Zákon vymedzuje základné požiadavky, ktorých splnenie sa vyžaduje pre schválenie projektu národného významu. Odsek 1 písm. b) pomenúva aj štyri ciele z národnej stratégie, z ktorých projekt musí napĺňať aspoň jeden, inak nejde o projekt národného významu. Projekt nad rámec týchto taxatívne vymedzených cieľov v odseku 1 písm. b) môže napĺňať aj ďalšie ciele vyplývajúce z národnej stratégie alebo z iných strategických dokumentov. Odsek 2 definuje základné obsahové náležitosti návrhu, ktorým sa projekt národného významu predkladá na schválenie vládou.

Charakter projektov národného významu je zosúladený s očakávaniami na operácie strategického významu, ktoré sa využívajú v rámci fondov EÚ. Finančný limit 10 mil. eur je zvolený tak, aby sa vláda musela zaoberať iba strategickými projektmi. Projekt má preukázať v strednom období životaschopnosť a udržateľnosť a začať získavať financovanie aj z iných zdrojov (napríklad zo zahraničných grantových programov alebo z trhu).

Zákon upravuje postup schvaľovania projektu národného významu, ako aj kompetencie úradu podpredsedu vlády počas ako aj po implementácii projektu. Vymedzuje sa aj úloha rady pre výskum, vývoj a inovácie, ktorej súhlasné stanovisko ako prejav podpory projektu zo strany zástupcov výskumno-inovačného ekosystému je nevyhnutné pre schválenie projektu vládou.

**K § 31**

Zákon vymedzuje poskytovateľov účelovej podpory, ktorými sú agentúra a Technologický fond. Účelová podpora bude poskytovaná z prostriedkov štátneho rozpočtu alebo z prostriedkov Technologického fondu na základe inominátnej zmluvy, ktorá bude uzatvorená v zmysle Obchodného zákonníka, pričom bude bližšie špecifikovať práva a povinnosti medzi prijímateľom účelovej podpory a jej poskytovateľom.

Pre potreby poskytovania účelovej podpory v praxi sa vymedzujú pojmy žiadateľ, prijímateľ a partner. Žiadateľom je osoba, ktorá žiada o poskytnutie konkrétnej podpory, pričom túto podporu stanovuje poskytovateľ v nadväznosti na určený procesný postup. V prípade úspechu v rámci schvaľovacieho konania a splnenia ďalších zákonných podmienok sa žiadateľ stáva prijímateľom okamihom účinnosti zmluvy o poskytnutí konkrétnej podpory. Poskytovateľ je zároveň oprávnený umožniť existenciu partnerov vo vzťahu k projektom, bližšia špecifikácia partnerov je spravidla stanovená v jednotlivých výzvach, pričom pojem partner je potrebné chápať v širšom význame ako akúkoľvek osobu, ktorá spolupracuje na príprave alebo realizácii daného projektu. Kvôli právnej istote je dôležité uviesť, že za podmienok, ktoré určí konkrétna výzva pod partnerom môže byť označený okrem spoluriešiteľov napríklad aj asociovaný partner, prepojený subjekt alebo tretia strana poskytujúca vecné plnenie (obdobne, ako tieto pojmy poznajú európske pravidlá v programe Horizont Európa).

**K § 32**

Zákon bližšie vymedzuje podmienky, ktoré žiadateľ musí spĺňať pri poskytnutí účelovej podpory a ktoré sú špecifikované priamo v zákone, ako aj následne vo výzve. Účelová podpora sa môže poskytnúť až po splnení uvedených požiadaviek a podmienok dohodnutých v zmluve.

**K § 33**

Pri účelovej podpore zákon umožňuje vytvorenie programu, ktorý ustanovuje dlhodobý všeobecný rámec pre účelovú podporu. Jeho využitie je dobrovoľné. Zákon stanovuje postup pri príprave a schválení programu, pričom pri príprave sa majú zohľadniť strategické ciele a zabezpečí sa participatívny proces, čo predstavuje širokú spoluprácu s inými právnickými a fyzickými osobami, ako napríklad so sociálno-ekonomickými partnermi, zástupcami občianskej spoločnosti, expertmi na všetkých úrovniach, ako aj s odbornou i laickou verejnosťou (napr. prostredníctvom dotazníkov, prieskumov).

**K § 34**

Výzva na predkladanie žiadostí o poskytnutie účelovej podpory stanovuje bližšie podmienky, ktorých splnenie je základným predpokladom úspešného schválenia žiadosti. Poskytovateľ by mal v čo najširšej možnej miere zabezpečiť dostatočnú informovanosť o vyhlásenej výzve, aby sa dostala do povedomia čo možno najširšej verejnosti a zároveň vytvoriť dostatočný časový priestor na kvalitnú prípravu projektu zo strany potenciálnych žiadateľov. Zverejňovanie informácií a dokumentov súvisiacich s vyhlásenou výzvou okrem informačného cieľa zvýši aj transparentnosť pri nakladaní s verejnými zdrojmi, čo zabezpečuje širší priestor na verejnú kontrolu pri poskytovaní účelovej podpory. Výzva musí byť v súlade s plánom financovania, ako aj so záväznou metodikou. Záväzným znením výzvy je také, ktoré je vyhlásené zákonom stanoveným spôsobom, t. j. na webovej stránke poskytovateľa alebo prostredníctvom informačného systému výskumu, vývoja a inovácií. Vzhľadom na možnosť participácie na projektoch aj zahraničnými partnermi, ako aj možnosť hodnotenia projektov prostredníctvom zahraničných hodnotiteľov sa umožňuje poskytovateľovi určiť vo výzve podávanie žiadosti alebo jej časti v anglickom jazyku.

Zákon upravuje základné požiadavky, ktoré má výzva splniť, pričom formálne náležitosti výzvy sú vymedzené demonštratívne, čo znamená, že poskytovateľ si môže vo výzve stanoviť aj ďalšie formálne náležitosti v závislosti od svojej potreby. Formálne náležitosti výzvy môžu byť zmenené podľa potreby bez obmedzenia, t. j. na zmenu formálnych náležitostí výzvy sa neviaže zákonná podmienka určujúca možnosť zmeny výzvy len do prvého meritórneho rozhodnutia v konaní (resp. v hodnotiacom kole). Čo sa týka podmienok poskytnutia účelovej podpory, je na poskytovateľovi, ktoré podmienky určí ako relevantné,  ktoré následne musí žiadateľ splniť na to, aby mohlo byť v konaní úspešný. Podmienky poskytnutia účelovej podpory je možné meniť vo výzve až do vydania prvého meritórneho rozhodnutia vo veci. Stanovenie rozsahu a obsahu týchto podmienok je plne v kompetencii poskytovateľa a to v závislosti od cieľov, ktoré má výzva dosiahnuť (vrátane podmienok, ktoré sú explicitne uvedené v tomto alebo inom relevantnom zákone). Výzva môže obsahovať aj ďalšie skutočnosti, ktoré nemajú charakter podmienok poskytnutia účelovej podpory, ale môžu mať vplyv napríklad na neskoršiu realizáciu projektu (napr. postupy, ktoré sa neskôr uvedú do príručky pre prijímateľa alebo iného dokumentu poskytovateľa určujúcom postupy počas implementácie).

Možnosť zmeny výzvy je významným prvkom pri reagovaní na situácie, ktoré môžu nastať po vyhlásení výzvy. Okrem možných zmien v samotných podmienkach poskytnutia, môžu nastať aj zmeny formálneho charakteru. Vzhľadom na ich odlišný charakter stanovuje zákon pre zmenu podmienok poskytnutia účelovej podpory najneskorší možný moment, ktorým je vydanie meritórneho rozhodnutia o schválení alebo neschválení žiadosti za účelom zabezpečenia princípu rovnakého zaobchádzania. Pri zmenách výzvy je poskytovateľ povinný dodržiavať princíp právnej istoty a predvídateľnosti práva, ktoré sa prejavujú aj v tom, že tieto zmeny sú riadne odôvodnené z hľadiska potreby ich vykonania a zároveň je žiadateľom poskytnutá primeraná lehota (t. j. lehota na predĺženie uzatvorenia výzvy/hodnotiaceho kola) na to, aby v prípade relevancie týchto zmien vo vzťahu k ich žiadostiam mali dostatočný časový priestor reagovať na zmeny a zabezpečiť doplnenie alebo zmenu týchto žiadostí (lehota na doplnenie/zmenu žiadosti musí byť minimálne 10 pracovných dní). Ak žiadateľ nedoplnil svoju žiadosť po zmene výzvy, koná poskytovateľ o žiadosti v stave, v akom sa pôvodne predložil, vrátane možnosti doplnenia alebo zmeny žiadosti po dožiadaní poskytovateľa v zmysle § 34 ods. 7.

Poskytovateľ môže zrušiť výzvu len výnimočne a to najmä v prípadoch, ak z objektívnych dôvodov, ktoré nastali po vyhlásení výzvy nie je možné projekty financovať. Zrušenie výzvy musí byť taktiež riadne zdôvodnené a musí byť vopred schválené úradom podpredsedu vlády. Čo sa týka právnych účinkov zrušenia výzvy, je potrebné rozlišovať medzi žiadosťami, o ktorých už bolo rozhodnuté a žiadosťami, o ktorých ešte nebolo rozhodnuté. Účinky rozhodnutí, ktoré boli vydané do zrušenia výzvy ostávajú zachované a žiadosti, o ktorých do momentu zrušenia výzvy nebolo rozhodnuté poskytovateľ vráti žiadateľovi.

**K § 35**

Zákon upravuje proces poskytovania účelovej podpory, v rámci ktorého žiadateľ podáva písomnú žiadosť poskytovateľovi na základe vyhlásenej výzvy. Výzvy môžu byť svojim charakterom uzavreté výzvy (t. j. poskytovateľ stanoví dátum uzavretia výzvy), alebo výzvy otvorené, v rámci ktorých sú stanovené tzv. hodnotiace kolá.

Poskytovateľ následne zisťuje, či predložená žiadosť bola podaná riadne a včas a či splnila podmienky poskytnutia účelovej podpory stanovené vo výzve. Pre vydanie rozhodnutia o neschválení žiadosti je postačujúce, ak žiadosť nesplnila aspoň jednu podmienku poskytnutia účelovej podpory. V prípade, ak má poskytovateľ pochybnosti týkajúce sa žiadosti vo vzťahu k pravdivosti alebo úplnosti údajov a skutočností v nej uvedených vo vzťahu k splneniu podmienok poskytnutia účelovej podpory, je povinný oznámiť to žiadateľovi a vyzve ho na vyjadrenie, doplnenie alebo úpravu žiadosti v primeranej lehote. Uvedená lehota nesmie byť kratšia ako 5 pracovných dní a má poskytnúť žiadateľovi dostatočný časový priestor na oboznámenie sa s pochybnosťami poskytovateľa a na prípravu vyjadrenia, príp. doplnenia alebo zmenu žiadosti vrátane jej príloh. Okrem uvedenej povinnosti poskytovateľa dožiadávať informácie v prípade pochybností podľa odseku 4, môže poskytovateľ žiadať vysvetlenie aj v prípade, ak ide o  pochybnosti, ktoré nemajú priamy vplyv na posudzovanie splnenia alebo nesplnenia podmienok, ale môžu mať vplyv napr. na neskoršiu realizáciu projektu, avšak ich samotné nedoplnenie nemá za následok procesné ani meritórne rozhodnutie vo vzťahu k žiadosti.

Poskytovateľ po posúdení žiadostí môže rozhodnúť o

* schválení žiadosti (ak žiadateľ splnil všetky podmienky poskytnutia účelovej podpory a zároveň je dostatočná alokácia na výzvu na podporu jeho projektu),
* neschválení žiadosti (ak žiadateľ nesplnil aspoň jednu podmienku alebo ak síce podmienky splnil, ale alokácia na výzvy nie je dostatočná na podporenie jeho projektu) alebo
* zastavení konania (napr. v prípade späťvzatia žiadosti).

Alokácia na jednotlivé výzvy spravidla nepostačuje na pokrytie dopytu, preto z uvedeného dôvodu je v zákone umožnené vytvárať tzv. zásobník projektov, ktorý bude obsahovať žiadosti (projekty), ktoré splnili podmienky poskytnutia účelovej podpory, avšak disponibilná alokácia nepokrývala výšku schválených žiadostí a preto v prípade, ak poskytovateľ bude disponovať dodatočnými finančnými zdrojmi môže poskytovateľ pristúpiť k aplikácii zásobníka projektov a teda po overení vybraných skutočností pristúpi poskytovateľ k zaslaniu návrhu zmluvy a následne k uzatvoreniu zmluvy. Samotný proces „výberu“ žiadostí zo zásobníka sa realizuje prostredníctvom konania o zmene rozhodnutia o neschválení žiadosti na rozhodnutie o schválení žiadosti, pričom poskytovateľ je povinný pred vydaním tohto rozhodnutia okrem iného overiť, či žiadateľ stále spĺňa podmienky poskytnutia stanovené vo výzve.

V nadväznosti na ukončenie tohto konania, ktorým je proces schvaľovania žiadostí o poskytnutie účelovej podpory, je poskytovateľ povinný zverejniť zoznamy žiadateľov, ktorým boli schválené projekty, ako aj zoznamy žiadateľov, ktorým projekt schválený nebol. Vzhľadom na samotný proces schvaľovacieho konania je potrebné rozlišovať rozhodnutia o neschválení žiadosti z dôvodu nedostatku finančných prostriedkov na výzve (t. j. takých projektov, ktoré boli zaradené do tzv. zásobníka projektov a majú potenciál v prípade získania dodatočných finančných zdrojov na výzvu byť zazmluvnené) a rozhodnutí o neschválení žiadosti z iných dôvodov (napr. z dôvodu nesplnenia podmienok poskytnutia účelovej podpory), preto sa uvedené rozhodnutia zverejňujú v samostatných zoznamoch.

**K § 36**

V záujme odstránenia následkov možných pochybení na strane poskytovateľa zákon umožňuje preskúmať rozhodnutie o neschválení žiadosti. Takým pochybením môže byť napr. nesprávne posúdenie splnenia podmienok poskytnutia účelovej podpory. Inštitút preskúmania rozhodnutia je možné využiť aj pri rozhodnutí o neschválení žiadosti v prípade, ak je žiadosť zaradená do tzv. zásobníka projektov, t. j. ak ide o žiadosť, ktorá splnila podmienky poskytnutia účelovej podpory, avšak nebol dostatok finančných prostriedkov na jej podporenie. Preskúmanie rozhodnutia môže byť iniciované zo strany žiadateľa ako aj z vlastného podnetu poskytovateľa.

**K § 37**

Po úspešnom ukončení schvaľovacieho konania (t. j. po doručení rozhodnutia o schválení žiadosti) prechádza projekt do ďalšej fázy, ktorou je predzmluvná fáza a samotný proces zazmluvňovania projektov. V rámci predzmluvnej fázy overuje poskytovateľ okrem skutočnosti, či bolo vydané rozhodnutie o schválení žiadosti aj ďalšie skutočnosti, a to splnenie podmienok, ak boli stanovené vo výroku rozhodnutia, ďalej poskytnutie súčinnosti zo strany žiadateľa (napr. poskytnutie informácií, ktoré sú nevyhnutné k uzatvoreniu zmluvy). Následne dochádza k uzatvoreniu zmluvy medzi poskytovateľom a žiadateľom. Keďže ide o zmluvu, ktorá vo vzťahu k právnym účinkom podlieha povinnému zverejňovaniu v zmysle § 5a zákona č. 211/2000 Z. z., účinnosť tejto zmluvy môže nastať najskôr odo dňa nasledujúceho po dni zverejnenia v Centrálnom registri zmlúv. Nadobudnutím účinnosti zmluvy sa žiadateľ stáva prijímateľom.

Zmluva má charakter inominátnej zmluvy uzatvorenej podľa § 262 Obchodného zákonníka. Hlavným zmyslom samotnej zmluvy, okrem právneho nároku na neskoršie poskytovanie finančných prostriedkov, je stanovenie práv a povinností oboch zmluvných strán na efektívnu a úspešnú realizáciu projektu.

Právny nárok na poskytnutie účelovej podpory vzniká účinnosťou zmluvy, avšak samotné poskytnutie finančných prostriedkov je viazané na splnenie podmienok stanovených v zmluve. V závislosti od podmienok stanovených v zmluve sa finančné prostriedky môžu poskytovať priamo zo zmluvy bez potreby dodatočnej samostatnej žiadosti o platbu alebo bude prijímateľ povinný predložiť žiadosť o platbu. Formy možných žiadostí budú stanovené vo výzve, príp. v zmluve. Základnými druhmi žiadostí o platbu sú zálohová platba, refundácia a predfinancovanie, pričom pri zálohovej platbe a predfinancovaní zasiela prijímateľ následne zúčtovanie týchto platieb.

Poskytovateľ vykonáva kontrolu splnenia podmienok stanovených v zmluve o poskytnutí účelovej podpory v zmysle zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. Kontrolu a audit vo vzťahu k projektu sú oprávnené vykonávať aj iné subjekty, ktorým to umožňuje všeobecne záväzný právny predpis, prípadne im toto oprávnenie vyplýva zo zmluvy. Ide napr. o Najvyšší kontrolný úrad (v zmysle zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov), Úrad vládneho auditu (v zmysle zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov) a pod.

V prípade, ak počas účinnosti zmluvy vznikne prijímateľovi povinnosť vrátiť finančné prostriedky (napr. z dôvodu porušenia povinností stanovených zmluvou) a prijímateľ túto svoju povinnosť nesplní, považuje sa to za porušenie finančnej disciplíny a postupuje sa v závislosti od druhu porušenia (napr. vrátenie podpory z dôvodu porušenia finančnej disciplíny podľa § 31 zákona č. 523/2004 Z. z.). Stanovuje sa taktiež limit sumy, ktorá sa v takomto prípade nevymáha a je stanovená na 5 eur, pričom sa tento limit uplatňuje vo vzťahu k celému projektu (žiadosti).

**K § 38**

Konflikt záujmov je nežiadúci jav pri nakladaní s prostriedkami z verejných zdrojov a preto je potrebné prijať primeranú zákonnú úpravu, ktorá ho čo najviac eliminuje. Základným princípom pri úprave práv a povinností pri riešení konfliktu záujmov je prevencia (čiže snahou zákonodarcu je predísť situácii, ktorá by bola objektívne vnímaná ako konflikt záujmov), ako aj riešenie situácií, ktoré môžu byť objektívne vnímané ako konflikt záujmov. Ak takáto situácia nastane, je nevyhnutné ju preskúmať, posúdiť jej potenciálnosť, resp. reálnosť a následne prijať opatrenia, aby sa v nej ďalej nepokračovalo, prípadne zabezpečiť, aby došlo k takej zmene situácie, ktorá by už nebola objektívne vnímaná ako konflikt záujmov.

Konfliktom záujmov je každá situácia, pri ktorej sa osoba žiadateľa, prijímateľa, poskytovateľa alebo zainteresovaná osoba odôvodnene domnieva, že u nej došlo, alebo môže dôjsť k stretu osobného a verejného záujmu, a to bez ohľadu na ich úmysly. Rozsah konfliktu záujmov obsahuje skutočnosti, keď z určitých dôvodov je alebo môže byť narušený alebo ohrozený nestranný a objektívny výkon ich činností.

Pravidlá týkajúce sa konfliktu záujmov je potrebné vnímať vo všetkých fázach poskytovania účelovej podpory od fázy prípravy výzvy na predkladanie žiadostí, vyhlásenia výzvy, schvaľovacieho procesu vrátane rozhodnutia, predzmluvných vzťahov, ako aj implementačnej fázy po účinnosť zmluvy a následných kontrolných mechanizmov. Stanovuje sa rámcovo okruh zainteresovaných osôb na strane žiadateľa a zainteresovaných osôb na strane prijímateľa, teda osôb, ktoré majú záujem na realizácii projektu.

Takými osobami môžu byť napríklad

1. partner,
2. osoba, ktorá je v súdnom spore alebo inom spore so žiadateľom alebo prijímateľom,
3. štatutárny orgán alebo člen štatutárneho orgánu alebo dozorného orgánu žiadateľa, prijímateľa alebo partnera,
4. spoločník právnickej osoby, ktorá je žiadateľom, prijímateľom alebo partnerom; to neplatí, ak spoločníkom právnickej osoby je štát alebo v mene spoločníka koná štát zastúpený príslušným štátnym orgánom ako správcom majetku štátu,
5. osoba, ktorá je v pracovnoprávnom vzťahu k žiadateľovi, prijímateľovi alebo partnerovi alebo v inom obdobnom vzťahu k žiadateľovi, prijímateľovi, alebo partnerovi,
6. osoba, ktorá sa podieľala na vypracovaní alebo realizácii projektu pre žiadateľa alebo prijímateľa alebo ktorá prijala finančné prostriedky z rozpočtu projektu,
7. osoba, ktorá je blízkou osobou žiadateľa, prijímateľa alebo osoby podľa písm. a) až f).

Za konflikt záujmov sa nepovažuje širšia spolupráca pred, resp. pri príprave výzvy medzi poskytovateľom a zástupcami sociálno-ekonomických partnerov a občianskej spoločnosti, expertmi na všetkých úrovniach, ako aj laickou i odbornou verejnosťou, ktorí sa zúčastnia na participatívnej tvorbe výzvy alebo napríklad na zbieraní dát a informácií formou dotazníkov, prieskumov a pod. Je možné konštatovať, že predmetná spolupráca sa nepovažuje za prípravu výzvy a ustanovenia zákona o konflikte záujmov sa pri nej neuplatňujú. Vyjadrenie rady agentúry podľa § 49 ods. 6 písm. b) a rady Technologického fondu podľa § 56 ods. 2 písm. b) sa taktiež nepovažuje za prípravu výzvy a preto výkon tejto činnosti v rozsahu tohto ustanovenia zákona nie je možné považovať za konflikt záujmov. Účelom spolupráce pred, resp. pri príprave výzvy je nastaviť čo najoptimálnejšie podmienky výzvy tak, aby poskytovateľ pripravil výzvu, ktorá bude sledovať dosiahnutie takých cieľov a naplnenie takých aktivít, po ktorých bude zo strany žiadateľov aj reálny dopyt.

**K § 39**

V súvislosti s poskytovaním účelovej podpory, konaním o žiadosti vrátane opravných prostriedkov, kontrolou jej poskytovania, ako aj ďalšími činnosťami súvisiacimi s jej poskytovaním nevyhnutne dochádza k spracúvaniu osobných údajov tak na strane žiadateľa a prijímateľa (napr. partner, dodávateľ), ako aj na strane poskytovateľa, a to v rozsahu nevyhnutnom na plnenie úloh podľa tohto zákona.

Stanovuje sa okruh osôb, ktorých osobné údaje sú spracovávané (napr. žiadateľ, prijímateľ, partner, dodávateľ, subdodávateľ a pod.), ako aj okruh osôb, ktoré tieto osobné údaje spracovávajú (napr. poskytovateľ, žiadateľ, prijímateľ, partner). Ďalej sa stanovujú oprávnenia jednotlivých osôb, ako aj možnosť zverejňovania a nakladania s osobnými údajmi, ako aj účel, na ktorý môžu byť osobné údaje spracovávané.

Stanovuje sa oprávnenie poskytovateľa vyžadovať z informačných systémov iných právnických osôb osobné údaje na účely plnenia povinností v súvislosti s účelovou podporou (napr. zo Sociálnej poisťovne, zdravotných poisťovní atď.). V rámci spolupráce a poskytovania súčinnosti medzi orgánmi štátnej správ a za účelom efektívneho overovania potrebných skutočností sa poskytovateľovi umožňuje vyžadovať výpis z registra trestov žiadateľa, prijímateľa, partnera a osôb konajúcich v ich mene v elektronickej podobe prostredníctvom elektronickej komunikácie Generálnej prokuratúre Slovenskej republiky na vydanie výpisu z registra trestov. Taktiež sa prepája inštitút zverejňovania vybraných osobných údajov týkajúcich sa žiadateľov a ich žiadostí na účely transparentnosti pri vynakladaní verejných zdrojov najmä v súvislosti s povinnosťou zverejňovať zoznamy schválených a neschválených žiadostí (napr. § 35 odsek 18).

**K § 40**

Ustanovenie § 40 obsahuje všeobecnú úpravu poskytovania investičnej podpory, najmä definuje základné pojmy, ako investícia, finančný nástroj, osoba vykonávajúca finančný nástroj, finančný sprostredkovateľ a prijímateľ.

V prípade, ak zdrojom tejto podpory sú fondy Európskej únie alebo mechanizmus na podporu obnovy a odolnosti, investičná podpora sa neposkytuje a ani poskytovanie finančných prostriedkov na investíciu sa neriadi podľa ustanovení tohto zákona, ale podľa osobitných zákonov upravujúcich fondy Európskej únie alebo mechanizmus na podporu obnovy a odolnosti. Príspevok na finančný nástroj môže byť poskytnutý iba po splnení pravidiel v oblasti štátnej pomoci, pričom tieto pravidlá musia byť splnené na každej úrovni implementačnej štruktúry finančného nástroja. Z povahy finančných nástrojov a zo spôsobu ich vykonávania vyplýva, že k štátnej pomoci môže prísť na úrovni prijímateľa, na úrovni finančného sprostredkovateľa a aj na úrovni konečného prijímateľa. Všetky orgány, ktoré vykonávajú finančné nástroje sú teda povinné zabezpečiť, aby boli uplatňované pravidlá v oblasti štátnej pomoci, a aby neprišlo k nedovolenému poskytnutiu pomoci.

**K § 41**

Ustanovenie určuje základné možnosti a spôsoby pri poskytovaní príspevku na finančný nástroj a pri poskytovaní finančných prostriedkov na investíciu.

V odseku 2 sú stanovené všeobecné požiadavky na osobu vykonávajúcu finančné nástroje. Osoba vykonávajúca finančný nástroj môže byť vybratá postupom podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), alebo aj priamo, ak sú splnené podmienky vyplývajúce z osobitných predpisov. V prípade priameho výberu môže ísť o výnimku zo zákona o verejnom obstarávaní.

Osoba vykonávajúca finančný nástroj môže vykonávať finančný nástroj priamo a vtedy nevyužíva finančného sprostredkovateľa, ale priamo uzatvára zmluvu s prijímateľom. V prípade, ak je do implementačnej štruktúry finančných nástrojov zapojený aj finančný sprostredkovateľ ako medzistupeň medzi osobou vykonávajúcou finančný nástroj a prijímateľom, osoba vykonávajúca finančný nástroj najprv uzatvára zmluvu s finančným sprostredkovateľom, ktorý následne poskytuje finančné prostriedky prijímateľovi. V prípade záruk osoba vykonávajúca finančný nástroj neposkytuje finančné prostriedky finančnému sprostredkovateľovi, ale viaže ich na základe zmluvy s finančným sprostredkovateľom na osobitnom účte ako záruku, ktorá sa realizuje v prípade zlyhania úverov, ktoré záruka kryje.

Odsek 6 ustanovuje možnosť kombinovať vo finančnom nástroji návratnú a nenávratnú pomoc v rámci jednej investície, pričom na celé kombinované finančné prostriedky na investíciu, poskytované z finančného nástroja, sa vzťahujú pravidlá poskytovania investičnej podpory a pravidlá poskytovania finančných prostriedkov na investíciu uvedené v § 41 až 44.

**K § 42**

Investičná podpora a poskytovanie finančných prostriedkov na investíciu sa uskutočňujú prostredníctvom finančných nástrojov, ktoré sú komplexnými mechanizmami s viacerými úrovňami riadenia, a ich hlavnou charakteristikou je návratnosť. Z uvedeného dôvodu sa zavádzajú základné pravidlá vykonávania finančných nástrojov a povinnosti a pravidlá pre návratnosť na všetkých úrovniach implementačnej štruktúry.

V odseku 1 sa ukladá povinnosť osobe vykonávajúcej finančný nástroj využívať investičnú podporu, ktorá mu bola poskytnutá poskytovateľom, výlučne na ciele, ktoré boli stanovené v zmluve o financovaní počas obdobia vymedzeného v tejto zmluve. Osoba vykonávajúca finančný nástroj je zároveň povinná finančné prostriedky vrátené z finančného nástroja využívať počas obdobia minimálne 10 rokov po skončení obdobia stanoveného v zmluve. Prostriedky, ktoré sa takto vrátia osobe vykonávajúcej finančný nástroj naspäť (napríklad ako splátky úverov) je potrebné použiť na ten istý zámer, cieľ alebo prioritu v oblasti výskumu, vývoja a inovácií, na ktorý bola pôvodná investičná pomoc poskytnutá, avšak poskytovateľ a osoba vykonávajúca finančný nástroj môžu po súhlase úradu podpredsedu vlády dohodnúť použitie aj na iný cieľ.

Predmetom úpravy v odseku 2 je vymedzenie povinností finančného sprostredkovateľa využívať jemu zverenú časť finančných prostriedkov z investičnej podpory v súlade s cieľmi v zmluve s finančným sprostredkovateľom a investičnou stratégiou finančného nástroja, a to až do skončenia obdobia, ktoré je stanovené buď ukončením tohto finančného nástroja alebo iným momentom, ktorý je určený v zmluve s finančným sprostredkovateľom, napríklad prvým vrátením finančných prostriedkov alebo dosiahnutím cieľov programu. Po skončení tohto obdobia musí finančný sprostredkovateľ vrátiť tieto prostriedky osobe vykonávajúcej finančný nástroj. Týmto sa ponecháva možnosť dohodnúť v zmluve s finančným sprostredkovateľom osobitné podmienky pre ukončenie finančného nástroja a pre vrátenie prostriedkov.

Odsek 3 stanovuje povinnosť pre prijímateľa využívať poskytnuté finančné prostriedky na investíciu v súlade s ustanoveniami zmluvy s prijímateľom ako aj povinnosť vrátiť finančné prostriedky finančnému sprostredkovateľovi alebo osobe vykonávajúcej finančný nástroj, s ktorým uzatvoril zmluvu, v súlade s podmienkami tejto zmluvy. Ak je finančným sprostredkovateľom banka alebo pobočka zahraničnej banky, súčasťou zmluvy musí byť aj súhlas prijímateľa s používaním údajov, ktoré by inak boli predmetom bankového tajomstva.

**K § 43**

Zmluva o financovaní je inominátnou zmluvou podľa § 269 ods. 2 Obchodného zákonníka, ktorá upravuje vzťah medzi poskytovateľom a osobou vykonávajúcou finančný nástroj. Zákon určuje moment vzniku právneho nároku na poskytnutie príspevku na finančný nástroj,

stanovuje základné obsahové náležitosti zmluvy o financovaní, medzi ktorými je zahrnutá aj investičná stratégia a ktorá je bližšie definovaná v odseku 4.

**K § 44**

Osoba vykonávajúca finančný nástroj môže časť vykonávania finančných nástrojov zveriť finančnému sprostredkovateľovi. Finančný sprostredkovateľ je orgán vykonávajúci finančné nástroje, s ktorým osoba vykonávajúca finančný nástroj zmluvu s finančným sprostredkovateľom.

Stanovuje sa, že zmluva s finančným sprostredkovateľom upravuje vzťah medzi osobou vykonávajúcou finančný nástroj a finančným sprostredkovateľom, ako aj fakt, že v tomto prípade ide o inominátnu zmluvu podľa § 269 ods. 2 Obchodného zákonníka.

V prípade záruk osoba vykonávajúca finančný nástroj neposkytuje finančné prostriedky finančnému sprostredkovateľovi, ale viaže ich na základe zmluvy s finančným sprostredkovateľom na osobitnom účte ako záruku, ktorá sa realizuje v prípade zlyhania úverov, ktoré záruka kryje.

V odseku 3 sa stanovujú obsahové náležitosti zmluvy s finančným sprostredkovateľom a v odseku 5 minimálne obsahové náležitosti investičnej stratégie.

**K § 45**

Významným krokom, ktorý môže prispieť k zrýchleniu procesov, zníženiu chybovosti a zjednodušeniu poskytovania podpory s dôrazom na výsledok je zjednodušené vykazovanie nákladov subjektu, ktorý je prijímateľom podpory podľa tohto zákona. Pri zjednodušenom vykazovaní môžu byť využívané paušálne sadzby, jednotkové náklady a ich kombinácia.

Pri zjednodušenom vykazovaní nákladov sa vypočítajú oprávnené náklady podľa vopred vymedzenej metódy na základe výstupov, výsledkov alebo niektorých iných nákladov jasne určených vopred buď s odkazom na sumu za jednotku, alebo uplatnením percentuálneho podielu.

Pri zjednodušenom vykazovaní nákladov poskytovateľ neoveruje výšku skutočne vynaložených výdavkov prijímateľov (napr. vysoké školy, verejné výskumné inštitúcie, súkromné a nezávislé výskumné organizácie, rezortné výskumné ústavy) formou účtovných dokladov a iných dokumentov. Podmienky zjednodušeného vykazovania musia byť stanovené vopred (napr. priamo vo výzve, v metodikách poskytovateľov podpory).

**K § 46 a § 47**

Vymedzuje sa postavenie, účel a úlohy agentúry, ktorá sa zriaďuje za účelom podpory výskumu a vývoja vo forme poskytovania finančných prostriedkov na riešenie projektov.

Vzhľadom na to, že agentúra podporuje činnosti spočívajúce vo výskume a vývoji formou poskytovania finančných prostriedkov na riešenie projektov, nový zákon o výskume, vývoji a inováciách nezavádza pre túto agentúru nový názov, ale ponecháva doterajší názov Agentúra na podporu výskumu a vývoja ako v doteraz platnom zákone č. 172/2005 Z. z. V prechodných ustanoveniach sa upravuje, že agentúra podľa predpisov účinných do 31. decembra 2025 je agentúrou podľa tohto zákona.

V § 47 sa ustanovujú orgány agentúry, ktorými sú generálny riaditeľ agentúry, rada agentúry a kontrolór.

**K § 48**

V ustanovení sa definuje postavenie generálneho riaditeľa agentúry, spôsob jeho vymenúvania a odvolávania a ustanovuje sa rámec jeho povinností ako štatutárneho orgánu agentúry, povinností vo vzťahu k ministrovi školstva a rade agentúry a tiež jeho odmeňovanie. Oproti doterajšej právnej úprave generálny riaditeľ agentúry predkladá kľúčové materiály ministrovi po prerokovaní v rade agentúry a tieto nepodliehajú schvaľovaniu predsedníctvom agentúry, keďže tento orgán agentúry zaniká. Generálny riaditeľ má kľúčovú úlohu pri riadení denného chodu agentúry a nastavovaní jej procesov; s tým súvisiace vnútorné predpisy predkladá na odsúhlasenie rade agentúry, čím sa zabezpečuje systém dohľadu a kontroly.

Upravuje sa mesačná mzda generálneho riaditeľa, ktorá vychádza z priemernej mzdy v hospodárstve Slovenskej republiky a je nastavená na úroveň, ktorá je porovnateľná s úrovňou mzdy na obdobných pozíciách v súčasnosti. Rada agentúry stanoví generálnemu riaditeľovi ciele a príslušné merateľné ukazovatele a na základe ich splnenia môže rozhodnúť o ročnej odmene generálnemu riaditeľovi.

**K § 49**

Rada agentúry je ustanovená ako orgán agentúry, ktorý tvoria zástupcovia ministerstva školstva, úradu podpredsedu vlády, podnikateľského sektora a odborníci. Úlohou rady agentúry je najmä zabezpečovať dohľad nad činnosťou agentúry, schvaľovať vnútorné predpisy agentúry a vyjadriť sa k dokumentom týkajúcim sa činnosti agentúry. Prostredníctvom schvaľovania vnútorných predpisov a možnosti podať návrh na odvolanie generálneho riaditeľa sa rada agentúry spolupodieľa na nastavení fungovania agentúry a tým preberá aj podstatnú časť zodpovednosti za jej výsledky. Zložením rady agentúry sa akcentuje zámer, aby agentúra plnila nadrezortnú funkciu v podpore výskumu, vývoja a inovácií.

Funkčné obdobie členov rady agentúry je päťročné. Predmetom úpravy sú aj podmienky, ktoré sú dôvodom na ukončenie členstva v rade agentúry.

**K§ 50**

Kontrolór ako kontrolný orgán agentúry vykonáva dohľad a kontrolu nad poskytovaním finančných prostriedkov a hospodárením agentúry a prerokúva sťažnosti na postup agentúry. Ustanovuje sa trojročné funkčné obdobie kontrolóra, ako aj podmienky, ktoré sú dôvodom pre ukončenie funkcie kontrolóra. Oproti súčasnej právnej úprave ide o vznik nového orgánu agentúry, čo vychádza z potreby zabezpečenia priebežného odborného dohľadu a kontroly nad činnosťou agentúry.

**K § 51**

Ustanovenie zakotvuje nezlučiteľnosť výkonu funkcie generálneho riaditeľa, člena rady agentúry a kontrolóra s výkonom ďalších funkcií. Predmetná úprava vychádza aj z potreby predchádzania konfliktu záujmov orgánov agentúry s výkonom činností, ktoré sú poslaním agentúry. Zákon bližšie upravuje podmienky výberového konania na obsadenie funkcie generálneho riaditeľa.

**K § 52 až 54**

Vymedzuje sa postavenie, účel, činnosti a orgány Technologického fondu (ďalej len ,,fond”). Účelom zriadenia fondu je poskytovanie podpory na transfer poznatkov, inovácií, inovačných aktivít a činností, ktoré s nimi súvisia. Práve z dôvodu fragmentácie poskytovania podpôr v oblasti inovácií a taktiež z dôvodu absencie príslušného orgánu resp. inštitúcie pre podporu na transfer poznatkov sa rozhodlo o zriadení fondu, úlohou ktorého je zastrešenie podpory pre oblasť transferu poznatkov, inovácií, inovačných aktivít a činností, ktoré s nimi súvisia. Fond vzhľadom na svoje právne ukotvenie vykonáva svoju činnosť vo verejnom záujme, čo prináša prospech všetkým resp. mnohým občanom a jeho činnosť možno označiť za všeobecne prospešnú. Zákon demonštratívnym výpočtom uvádza čo je poslaním fondu, to však znamená, že záber jeho pôsobenia v praxi môže byť omnoho širší a môže vykonávať aj ďalšie činnosti, ktoré budú v súlade s jeho poslaním. Hlavnou činnosťou fondu je predovšetkým poskytovanie účelovej podpory na projekty zamerané na inovácie, inovačné aktivity, transfer poznatkov a činnosti s nimi súvisiace vrátane ich monitorovania a kontroly. Okrem poskytovania účelovej podpory fond môže poskytovať aj investičnú podporu. Významnou činnosťou fondu je aj medzinárodná spolupráca v oblasti inovácií a transferu poznatkov, propagačné a prezentačné aktivity zamerané na inovácie, inovačné aktivity a transfer poznatkov, ktorými sa zvyšuje povedomie v spoločnosti o ich výsledkoch a prínosoch. Orgánmi fondu sú riaditeľ fondu, rada fondu a kontrolór fondu.

**K § 55**

Vymedzuje sa postavenie riaditeľa fondu, spôsob jeho vymenúvania,  rámec jeho povinností ako štatutárneho orgánu fondu, dôvody zániku funkcie a jeho odmeňovanie.

Riaditeľ fondu má kľúčovú úlohu pri riadení a zabezpečení denného chodu fondu vrátane nastavovania procesov s tým súvisiacich. Riaditeľ pritom úzko spolupracuje s radou fondu, ktorej predkladá na schválenie vnútorné predpisy fondu, a rada fondu je oprávnená riaditeľovi uložiť aj ďalšie úlohy.

Riaditeľ fondu je vymenovaný do svojej funkcie podpredsedom vlády a podpredseda vlády je oprávnený ho aj odvolať z taxatívne uvedených dôvodov.

Zákon upravuje mesačnú mzdy riaditeľa fondu, ktorá vychádza z priemernej mzdy v hospodárstve a je nastavená na úroveň, ktorá vzhľadom na rozsah činností a zodpovednosť riaditeľa, je porovnateľná s úrovňou mzdy na obdobných pozíciách. Rada fondu môže riaditeľovi priznať aj ročnú odmenu v limitovanej výške, ktorá však nie je nárokovateľná.

**K § 56**

Úlohou Rady fondu je okrem iného zabezpečovať dohľad nad činnosťou fondu a schvaľovať určené dokumenty a rozpočet fondu. Tým sa vytvára protiváha riaditeľovi fondu, pričom zákon rade fondu umožňuje, aby podala podpredsedovi vlády návrh na odvolanie riaditeľa fondu. Rada fondu sa spolupodieľa na nastavení fungovania fondu a tým preberá na seba aj časť zodpovednosti za výsledky jeho činnosti. Členovia Rady fondu sú vymenúvaní a odvolávaní podpredsedom vlády. Podpredseda vlády taktiež sám navrhuje jedného člena Rady fondu z celkového počtu piatich. Zvyšný počet členov navrhuje ministerstvo hospodárstva, (jedného) a rada vlády pre výskum, vývoj a inovácie (troch). Uvedeným spôsobom kreovania Rady fondu sa napĺňa zámer, aby fond plnil nadrezortnú funkciu v podpore inovácií a transferu poznatkov. Ďalej sa ustanovujú dôvody zániku funkcie člena Rady fondu a podmienky prijímania rozhodnutí na jej rokovaní.

**K § 57**

Kontrolór fondu je ustanovený ako kontrolný orgán, ktorý vykonáva predovšetkým odborný dohľad a kontrolu poskytovania finančných prostriedkov a hospodárenia fondu a , vypracúva stanoviská k návrhom rozpočtu, výročnej správy a ročnej účtovnej závierky fondu.

Funkčné obdobie kontrolóra fondu je trojročné.

Za účelom plnenia stanovených úloh súvisiacich s výkonom funkcie je kontrolór fondu oprávnený vyžadovať prístup k dokladom fondu, z ktorých vyplývajú údaje o hospodárení fondu a o nakladaní s majetkom fondu. Riaditeľ fondu je povinný mu poskytnúť potrebnú súčinnosť. Ustanovujú sa podmienky pre zánik funkcie kontrolóra fondu.

Za výkon funkcie sa kontrolórovi fondu priznáva odmena.

**K § 58**

Upravuje sa nezlučiteľnosť funkcií a podmienky výberových konaní na obsadenie funkcie riaditeľa fondu a kontrolóra fondu. Ustanovenia o nezlučiteľnosti funkcií vychádzajú z potreby predchádzania konfliktu záujmov v orgánoch fondu.

**K § 59**

Vymedzujú sa príjmy fondu. Predpokladá sa, že najdôležitejším príjmom fondu bude príspevok zo štátneho rozpočtu, fond však bude mať aj iné príjmy. Na účely transparentnosti využívania finančných prostriedkov fondu sa stanovuje určením výšky percent objem príjmov, ktoré je fond povinný použiť na účel podpory a objem, ktorý môže byť využitý na vlastnú prevádzku fondu. Na rovnaký účel sa stanovujú podrobnosti o vedení účtovníctva, zverejňovania účtovnej závierky a obsahu výročnej správy.

**K § 60**

Upravuje sa výška príspevku, ktorý poskytuje úrad podpredsedu vlády zo štátneho rozpočtu v rámci schválených limitov na príslušné rozpočtové obdobie podľa zákona o štátnom rozpočte do fondu. Príspevok sa poskytuje každoročne. V súvislosti s nadrezortnou úlohou fondu a jeho úlohou spolupracovať s ústrednými orgánmi štátnej správy sa umožňuje, aby príspevok do fondu poskytol aj iný ústredný orgán štátnej správy okrem úradu podpredsedu vlády. Predpokladá sa, že v súvislosti s týmto príspevkom fond zabezpečí realizáciu podpory inovácií alebo transferu poznatkov, ktorá súvisí s pôsobnosťou príslušného ústredného orgánu štátnej správy.

**K § 61**

Jedným z príjmov fondu môže byť administratívny poplatok za spracovanie žiadosti o podporu. Určuje sa zároveň spôsob výpočtu výšky poplatku a jeho horný limit.

**K § 62**

Periodické hodnotenie (VER) je peer-review hodnotením tvorivej činnosti slovenských vedeckých a výskumných inštitúcií. Periodické hodnotenie je aj v súčasnosti upravené v doterajšom zákone č. 172/2005 Z. z. Nad rámec súčasnej právnej úpravy v odseku 2 dochádza k rozšíreniu okruhu subjektov, ktoré sa taktiež budú môcť podrobiť periodickému hodnoteniu. Predmetná úprava tým otvára možnosť absolvovať hodnotenie VER rezortným výskumným ústavom ako aj organizáciám uskutočňujúcim nezávislý výskum uchádzajúcim sa o inštitucionálnu podporu poskytovanú úradom podpredsedu vlády (§ 27). V nadväznosti na aplikačnú prax sa upravuje periodicita hodnotenia tvorivej činnosti v odseku 1.

**K § 63**

Stanovujú sa rámcové požiadavky na priebežné a záverečné hodnotenie projektov a povinnosti pre poskytovateľa účelovej podpory s tým spojené. Poskytovateľ účelovej podpory má povinnosť vyhodnotiť splnenie cieľov a dosiahnuté výsledky projektu, a zistené údaje zaznamenať do informačného systému. Cieľom úpravy je zabezpečiť vyhodnocovanie efektívnosti vynakladaných zdrojov a tiež vytvoriť podklad pre zlepšovanie  systému poskytovania podpory a procesov výberu projektov.

**K § 64**

Stanovujú sa rámcové požiadavky na vykonávanie ex post hodnotenia, čo má zabezpečiť zistenie a hodnotenie efektívnosti a reálneho vplyvu inštitucionálnej, systémovej a účelovej podpory, daňových nástrojov a finančných nástrojov. Úrad podpredsedu vlády pri ex post hodnotení má koordinačnú úlohu, jednotlivé hodnotenia zabezpečuje poskytovateľ. Výsledky hodnotenia sú zverejňované na webovom sídle poskytovateľa alebo úradu podpredsedu vlády. Cieľom úpravy je zabezpečiť systematické vyhodnocovanie účinnosti a dosiahnutých vplyvov všetkých nástrojov podpory, informovanie o výsledkoch hodnotenia a vytvorenie podmienok na lepšie nastavenie a využitie jednotlivých nástrojov podpory.

**K § 65**

Cieľom úpravy je zabezpečiť väčšiu flexibilitu pri zamestnávaní tvorivých zamestnancov výskumu a vývoja, reagovať na potreby aplikačnej praxe a zohľadniť skutočnosť, že činnosť zamestnávateľov v oblasti výskumu a vývoja je v značnej miere závislá od jednotlivých projektov vrátane zdrojov ich financovania. Po ukončení projektov zamestnávateľ častokrát nemá zdroje na ďalšie pokračovanie svojej činnosti, resp. vzhľadom na ukončenie projektu pokračovanie činnosti a zamestnávanie tvorivého zamestnanca výskumu a vývoja nie je opodstatnené. V nadväznosti na § 48 ods. 6 Zákonníka práce sa v zákone vymedzuje objektívny dôvod, čím je dočasná potreba na strane zamestnávateľa zabezpečiť potrebné personálne kapacity pre realizáciu projektu. Predmetná úprava umožňuje dohodnúť pracovný pomer na určitú dobu s tvorivým zamestnancom výskumu a vývoja aj na dobu dlhšiu ako dva roky, najviac však na dobu trvania projektu, prípadne je možné pracovný pomer na dobu určitú predĺžiť alebo opätovne dohodnúť.

**K § 66**

Zákon preberá súčasne platnú právnu úpravu ktorú mierne upravuje s cieľom zjednodušiť prijímanie štátnych príslušníkov tretích krajín na účely výskumu a vývoja. Úprava zohľadňuje smernicu Európskeho parlamentu a Rady (EÚ) 2016/801 z 11. mája 2016 o podmienkach vstupu a pobytu štátnych príslušníkov tretích krajín na účely výskumu, štúdia, odborného vzdelávania, dobrovoľníckej služby, výmenných programov žiakov alebo vzdelávacích projektov a činnosti aupair.

V zákone dochádza aj k zosúladeniu terminológie v zmysle zákona č. 404/2011 Z. z. o pobyte cudzincov, konkrétne zo zák. č. 172/2005 Z. z. doterajší pojem „cudzinec, ktorý nie je občanom členského štátu“ sa nahrádza pojmom „štátny príslušník tretej krajiny“.

V odseku 4 sa precizuje lehota pre prijímajúce organizácie, ktoré majú informačnú povinnosť vo vzťahu k ministerstvu školstva a po novom aj k ministerstvu vnútra, na maximálne desať dní. Informačná povinnosť sa týka napríklad oznámenia o predčasnom ukončení dohody o hosťovaní. Doteraz sa skutočnosti, ktoré by mohli zabrániť vykonávaniu dohody o hosťovaní, oznamovali len ministerstvu školstva, po novom sa skutočnosti, ktoré by mohli brániť plneniu povinností z dohody o hosťovaní sa oznamujú aj ministerstvo vnútra, ktoré   zastrešuje agendu udeľovania prechodných pobytov.

Povolenie prijímať štátnych príslušníkov tretích krajín na účely výskumu a vývoja sa môže vydávať len organizáciám, ktoré sú zapísané v registri organizácií uskutočňujúcich výskum a vývoj, a ktoré predložia čestné vyhlásenia o zákonom predpísaných skutočnostiach.

Z dôvodu zníženia byrokratickej záťaže sa navrhuje predĺžiť platnosť povolenia z doterajších päť na sedem rokov. Dôvody odňatia povolenia sú navrhnuté v súlade so smernicou Európskeho parlamentu a Rady (EU) 2016/801.

**K § 67**

Navrhujú sa všeobecné zákonné požiadavky na výsledky, ktoré musí dosiahnuť uchádzač o udelenie vedeckej hodnosti „doctor scientarium” (v skratke „DrSc.”) slovensky „doktor vied“ (ďalej len „vedecká hodnosť”); tieto všeobecné požiadavky budú spresnené v pravidlách udeľovania vedeckej hodnosti. Navrhuje sa nová právna úprava udeľovania vedeckej hodnosti pretože doterajšia právna úprava je čiastočne prekonaná a čiastočne vecne nevyhovujúca. Oproti doterajšiemu právnemu stavu sa už nepočíta s udeľovaním vedeckej hodnosti „kandidát vied“, pretože už stratila svoje opodstatnenie.

**K § 68**

### Navrhuje sa základná úprava zloženia Slovenskej komisie pre vedecké hodnosti a spôsobu vzniku a zániku funkcie jej člena a funkcií jej funkcionárov s cieľom zabezpečenia celorezortného záberu jej členov; určité garantované zastúpenie nominantov vysokých škôl a Slovenskej akadémie vied je odôvodnené skutočnosťou, že práve z ich prostredia doposiaľ pochádzala veľká väčšina uchádzačov o udelenie vedeckej hodnosti aj veľká väčšina členov Slovenskej komisie pre vedecké hodnosti.

### Navrhuje sa, aby Slovenská komisia pre vedecké hodnosti vykonávala nielen metodické, monitorovacie a koordinačné úlohy, ale aby vykonávala aj vymedzené právomoci normotvorné, zriaďovacie, menovacie a rozhodovacie. Pod normotvornou právomocou sa rozumie právomoc vydávať pravidlá udeľovania vedeckej hodnosti, v ktorých upraví najmä vedecké požiadavky na uchádzača o udelenie hodnosti „doktor vied“, na jeho žiadosť o obhajobu doktorskej dizertačnej práce, na náležitosti jeho doktorskej dizertačnej práce, na úspešnú obhajobu doktorskej dizertačnej práce ako aj výnimky z týchto pravidiel udeľovania vedeckej hodnosti. Cieľom je zhromaždiť v rukách Slovenskej komisie pre vedecké hodnosti všetky nástroje potrebné na to, aby mohla samostatne definovať požiadavky kladené na uchádzačov o udelenie vedeckej hodnosti „doktor vied“, dohliadať na ich uplatňovanie a zabezpečovať ich presadzovanie.

**K § 69**

Ustanovuje sa postup vykonávania obhajoby, práce komisie pre obhajoby a orgánu podľa § 67.

**K § 70**

Upravuje sa postup uznávania vedeckej hodnosti získanej na území štátu s ktorým bola uzavretá medzinárodná zmluva o vzájomnom uznávaní dokladov o udelení vedeckých hodností.

**K § 71**

Splnomocňovacie ustanovenie na vydanie všeobecne záväzného právneho predpisu.

**K § 72**

Ustanovujú sa podrobnosti o informačnom systéme a centrálnom informačnom portáli výskumu, vývoja a inovácií, ktorých účelom je získavanie, spracúvanie a poskytovanie informácií o výskume, vývoji a inováciách. Zákon vychádza z doterajšej právnej úpravy (§ 26  zák. č. 172/2005 Z. z.), ktorú zároveň rozširuje najmä z dôvodu požiadaviek na rozsah a kvalitu informácií, ktoré sa majú sprístupniť, ako aj z dôvodu neustáleho technického vývoja v oblasti spracúvania a sprístupnenia údajov. Správcom informačného systému je naďalej ministerstvo školstva, ktoré zodpovedá za jeho tvorbu, pravidelnú aktualizáciu informácií a ich sprístupňovanie prostredníctvom internetu.

V zákone sa vymedzuje obsah informačného systému a bližšie sa špecifikujú zapisované informácie. Súčasťou informačného systému je aj nový register infraštruktúry výskumu, vývoja a inovácií, ktorý súvisí s úpravou využívania infraštruktúry podporenej z verejných zdrojov a zavádza sa aj register organizácií uskutočňujúcich výskum a vývoj. Informačný systém po novom má umožniť vzájomné prepojenie údajov v ňom uvedených a taktiež prepojenie s informačnými systémami poskytovateľov.

**K § 73**

Zákonom sa zriaďuje register organizácií uskutočňujúcich výskum a vývoj, ktorý slúži aj na administratívne a štatistické účely. Cieľom je umožniť čo najjednoduchší zápis alebo výmaz právnickej osoby alebo fyzickej osoby - podnikateľa na základe toho, či reálne uskutočňuje výskum a vývoj. Register je využívaný aj v kontexte prijímania štátnych príslušníkov tretích krajín na účely výskumu a vývoja (§ 66).

**K § 74**

Zákon upravuje povinnosť pre určené organizácie uskutočňujúce výskum a vývoj, aby do registra infraštruktúry výskumu, vývoja a inovácií oznámili stanovené informácie. Táto povinnosť sa vzťahuje na prevádzkovateľa infraštruktúry, ktorý je prijímateľom inštitucionálnej podpory alebo účelovej podpory poskytovanej na infraštruktúru výskumu, vývoja a inovácií v zmysle § 12 odsek 1 a v rámci svojej infraštruktúry má vymedzený funkčný celok umožňujúci plniť konkrétnu výskumnú alebo vývojovú úlohu. Plnenie predmetnej povinnosti slúži predovšetkým na evidenciu infraštruktúry a podporu jej využívania aj inými organizáciami uskutočňujúcimi výskum a vývoj okrem prevádzkovateľa infraštruktúry.

**K § 75 až 77**

Zákon preberá doterajšiu právnu úpravu a vymedzenie centrálneho registra evidencie publikačnej činnosti a centrálneho registra evidencie umeleckej činnosti sa ponecháva v obdobnom znení ako to  upravuje doterajší zákon č. 172/2005 Z. z. V § 75 ods. 3 a § 76 ods. 3 došlo k miernej úprave evidovaných údajov, napríklad upravil sa doteraz zapisovaný údaj „pseudonym“ na širší pojem „iné formy mena“, pričom pod tento pojem bude patriť aj naďalej zápis prípadného pseudonymu. V praxi je možné evidovať nielen autorovo občianske meno (meno a priezvisko) a krycie meno (pseudonym), ale aj rôzne iné formy mena, prípadne rôzne mená autora, ktoré sú získané v priebehu dlhšieho času (napr. akronym, priezvisko získané sobášom, cirkevné meno, zdieľaný pseudonym).

V § 77 ods. 4 sa skracuje lehota na podanie námietok týkajúcich sa zaradenia výstupov v správnej kategórii evidencie z doterajších 20 na 10 pracovných dní, a taktiež sa skracuje lehota na vyhodnotenie týchto námietok zo strany odborného hodnotiteľského orgánu z doterajších 60 na 30 pracovných dní. Skrátenie lehôt zohľadňuje termíny iných súvisiacich inštitútov, na ktoré sa údaje z registrov využívajú.

Z dôvodu flexibility sa ponecháva rozsah výstupov posudzovaných odborným hodnotiteľským orgánom na metodiku evidencie publikačnej a umeleckej činnosti.

**K § 78**

Upravujú sa spoločné ustanovenia, ktoré sa týkajú všetkých ustanovení zákona. Na poskytovanie podpory podľa tohto zákona sa nemá aplikovať zákon č. 71/1967 Zb. o správnom konaní (správny poriadok). Poskytovanie podpory sa bude riadiť základnými princípmi, akými sú princíp partnerstva (napr. vo vzťahu k participatívnej tvorbe výzvy), princíp nediskriminácie (t. j. rovnaký prístup a rovnaké zaobchádzanie vo vzťahu ku všetkým subjektom, na ktoré sa vzťahujú/majú vzťahovať rovnaké podmienky), princíp transparentnosti (napr. zverejňovanie včasných informácií za účelom ich oboznámenia sa potenciálnymi žiadateľmi a širokou verejnosťou), princípy stanovené v § 2 zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (t. j. princíp hospodárnosti, efektívnosti, účelnosti a účinnosti).

Podľa novej právnej úpravy súčasne platí, že pri poskytovaní podpory výskumu, vývoja a inovácií podľa tohto zákona musia byť dodržané právne predpisy v oblasti štátnej pomoci a minimálnej pomoci.

**K § 79 až 83**

Upravujú sa prechodné ustanovenia.

**K § 84**

Upravujú sa zrušovacie ustanovenia.

**K čl. II**

Návrhom sa mení a dopĺňa zákon č. 278/1993 Z. z. o správe majetku štátu v znení neskorších predpisov a ktorým sa menia a dopĺňajú niektoré zákony, sa predkladá iniciatívne na základe skúseností z praxe.

Navrhuje sa odstrániť zásadné legislatívne prekážky, ktoré inovatívnym štátnym a verejným inštitúciám dlhodobo bránia v nakladaní s nehmotnými výsledkami výskumu a vývoja, najmä s duševným vlastníctvom. Transfer technológií do praxe a ich komerčné využitie sa tak výrazne obmedzuje až úplne zastavuje.

Cieľom návrhu je:

* + definovať práva duševného vlastníctva ako samostatnú kategóriu majetku štátu a verejnoprávnych inštitúcií,
  + zaviesť osobitné pravidlá nakladania s majetkom vo forme duševného vlastníctva vytvorenom na štátnych a verejnoprávnych inštitúciách za účelom umožnenia, aby tieto subjekty využívali vhodný režim nakladania s takýmto druhom majetku,
  + precizovanie súčasného nejasného právneho stavu v tejto oblasti,
  + umožniť štátu a verejnoprávnym inštitúciám využívať ich duševné vlastníctvo hospodárne, efektívne a transparentne, ale zároveň flexibilne, tak aby sa podporil transfer inovatívnych technológií do praxe a stimulovalo sa inovačné prostredie v Slovenskej republike,
  + zaviesť princíp, podľa ktorého štát venuje osobitný zreteľ na nakladanie s majetkom v podobe duševného vlastníctva, ktorý bol vytvorený z verejných zdrojov poskytnutých na vedecko-výskumné projekty, podľa najlepšej známej praxe.

Z hľadiska osobnej pôsobnosti sa návrh zákona vzťahuje na všetky typy právnických osôb, ktoré sú správcami majetku štátu, či už ide o štátne rozpočtové organizácie alebo štátne príspevkové organizácie, alebo ktoré sú verejnoprávnymi inštitúciami. Osobitne v oblasti výskumu a vývoja pôjde o štátne (rezortné) výskumné ústavy a verejné vysoké školy.

Návrhom sa v záujme odstránenia identifikovaných legislatívnych prekážok zavádzajú osobitné pravidlá nakladania s duševným vlastníctvom štátu, resp. duševným vlastníctvom verejnoprávnych inštitúcií a to v súlade s Národnou stratégiou schválenou uznesením vlády č. 134/2023 z 28.03.2023. Pojem duševné vlastníctvo tradične nie je obmedzený pozitívnou zákonnou definíciou a spadajú pod neho – ako predmety duševného vlastníctva – najmä autorské diela, počítačové programy, databázy, vynálezy, technické riešenia, dizajny, topografie polovodičových výrobkov, ochranné známky a nové druhy odrôd rastlín. Nie je pritom podstatné, či ochrana duševného vlastníctva platí na národnej úrovni, európskej (regionálnej) úrovni alebo medzinárodnej úrovni. Obdobné pravidlá nakladania sa vzťahujú aj na know-how. Zákon vymenúva, nie vyčerpávajúco, najfrekventovanejšie zmluvné typy, ktoré sa využívajú pri nakladaní s duševným vlastníctvom, ako je licenčná zmluva, zmluva o prevode práv alebo dohoda o spolumajiteľstve.

Na určenie výšky finančného protiplnenia, typicky licenčnej odmeny, sa navrhuje nevyžadovať znalecký posudok, prieskum trhu, ponukové konanie a ani elektronickú aukciu, keďže tieto inštitúty sa v doterajšej praxi ukázali ako nepoužiteľné, nerelevantné, resp. nezodpovedajú obvyklej praxi v tejto oblasti. Zákon v tomto smere stanovuje len dve obmedzenia. Prvé obmedzenie sa týka výlučne duševného vlastníctva štátu (nie verejnoprávnych inštitúcií) a podmieňuje platnosť zmlúv, na základe ktorých má dôjsť k bezodplatnému nakladaniu s duševným vlastníctvom štátu, súhlasom zriaďovateľa správcu predmetu duševného vlastníctva. Druhé obmedzenie sa týka rovnako duševného vlastníctva štátu a aj duševného vlastníctva verejnoprávnych inštitúcií a dopadá na licenčné zmluvy s tzv. výlučnou licenciou, kedy zákon vyžaduje, aby bola v licenčnej zmluve dohodnutá licenčná odmena aj v závislosti od príjmov alebo výnosov z využívania výlučnej licencie, a to počas celého trvania výlučnej licencie.

Obdobne ako v Autorskom zákone (§ 73) zavádza sa právo správcu odstúpiť od licenčnej zmluvy, ktorou bola udelená výlučná licencia, v prípade jej nevyužívania nadobúdateľom dohodnutým spôsobom alebo v dohodnutom rozsahu.

Zároveň sa upravuje možnosť organizácií Slovenskej akadémie vied užívať majetok štátu v správe Slovenskej akadémie vied za nižšie ako trhové nájomné (bod 3).

**K bodu 1**

Definícia majetku štátu obsiahnutá v § 2 ods. 1 sa rozširuje výslovne o práva duševného vlastníctva. Rozlišovanie duševného vlastníctva ako samostatnej kategórie majetku štátu je základným predpokladom zavedenia osobitných zákonných pravidiel nakladania s duševným vlastníctvom štátu. Doterajší prístup, keď práva duševného vlastníctva boli zahrnuté pod pojmom „iné majetkové práva“, sa neosvedčil, keďže ani analogicky v tomto smere nie je vhodné použitie zákonných pravidiel o nakladaní s cennými papiermi či majetkovými podielmi v právnických osobách (§ 8b ods. 4), ktoré by bolo možné považovať za „iné majetkové práva“. Ako v praxi nepoužiteľné sa pre účely nakladania s duševným vlastníctvom štátu ukázali aj zákonné pravidlá o nakladaní s nehnuteľným a hnuteľným majetkom štátu.

**K bodu 2**

Zavádzajú sa osobitné pravidlá nakladania s duševným vlastníctvom štátu, a to v rámci samostatného ustanovenia § 8g s názvom „Nakladanie s duševným vlastníctvom štátu“. Zo systematického hľadiska sa nové ustanovenia § 8g zaraďuje do Hlavy II „Nakladanie s majetkom štátu“, a to za doterajšie ustanovenia týkajúce sa nakladania s nehnuteľným majetkom štátu (§ 8 a nasl.) a s hnuteľným majetkom štátu (§ 8f).

S ohľadom na základnú povinnosť správcu majetku štátu nakladať s ním podľa tohto zákona (§ 3 ods. 2) sa v odseku 1 v rámci § 8g zavádza výslovné oprávnenie správcu majetku štátu pri nakladaní s duševným vlastníctvom štátu uzatvárať typické zmluvy, ako je licenčná zmluva [písm. d)], zmluva o prevode alebo postúpení práv [písm. a) a písm. b)] alebo dohoda o spolumajiteľstve [písm. c)]. Novinkou pri správe majetku štátu je výslovná možnosť sublicencovania alebo postúpenia licencie resp. sublicencie [písm. e)] a to za podmienky, že to umožňujú licenčné podmienky, ktorými je správca viazaný alebo prípadne priamo Autorský zákon, Obchodný zákonník alebo osobitné zákony v oblasti priemyselného vlastníctva. Podľa aktuálneho právneho stavu všetky uvedené zákony vyžadujú na platnosť sublicencie alebo postúpenia licencie, resp. sublicencie predchádzajúci súhlas autora (§ 72 Autorského zákona), resp. odchylné zmluvné dojednanie v licenčnej zmluve (§ 511 ods. 2 Obchodného zákonníka). Za iné dohody alebo zmluvy, ktoré sa týkajú nakladania s duševným vlastníctvom štátu [písm. f)], sa považujú najmä rôzne iné pomenované zmluvy (napr. zmluva o dielo) a aj nepomenované zmluvy (§ 269 ods. 2 Obchodného zákonníka, § 51 Občianskeho zákonníka), napr. zmluva o spolupráci (partnerstve), dohoda a ochrane dôverných informácií, dohoda o mlčanlivosti, zmluva o sprístupnení a využívaní obchodného tajomstva, zmluva o zákazkovom výskume, zmluva o spoločnom výskume, zmluva o sponzorovanom výskume, zmluva o poskytovaní odborných konzultácií.

Ustanovenie odseku 2 v rámci § 8g zveruje zodpovednosť za dojednanie ceny (odmeny) správcovi tak, aby ten mohol náležite zohľadniť výsledky rokovaní o uzavretí príslušnej dohody či zmluvy s druhým účastníkom (zmluvnou stranou); použijú sa pritom všeobecné ustanovenia o rokovaní o uzavretí zmluvy (§ 269 a nasl. Obchodného zákonníka, § 43 a nasl. Občianskeho zákonníka). Na určenie výšky finančného protiplnenia, typicky licenčnej odmeny, sa teda nevyžaduje znalecký posudok, prieskum trhu, ponukové konanie a ani elektronická aukcia. Zákon v tomto smere stanovuje len dve obmedzenia, ktoré sú uplatniteľné interne v rámci verejnoprávnej inštitúcie bez akejkoľvek ingerencie tretieho subjektu. Prvé obmedzenie (odsek 2 posledná veta) podmieňuje platnosť tých zmlúv, ktorými má dôjsť k bezodplatnému nakladaniu s duševným vlastníctvom štátu, súhlasom zriaďovateľa (§ 8c), čo je osvedčený inštitút v obdobných situáciách (napr. § 11 ods. 6, § 13 ods. 9, § 13a ods. 3) a pri nakladaní s duševným vlastníctvom štátu sa uplatňuje len v tomto jedinom prípade, ako normuje odsek 11. Druhé obmedzenie dopadá na licenčné zmluvy s tzv. výlučnou licenciou, kedy zákon (odsek 3) vyžaduje, aby bola v licenčnej zmluve dohodnutá licenčná odmena aj v závislosti od príjmov alebo výnosov z využívania výlučnej licencie (v medzinárodne uznávanej anglickej terminológií tzv. „royalties“), a to počas celého trvania výlučnej licencie. Dikcia s použitím častice „aj“ naznačuje, že správca popri royalties je vždy oprávnený dohodnúť i pevnú sumu, či už jednorazovo alebo pravidelne (v medzinárodne uznávanej anglickej terminológii tzv. „licensing fee“). Z dobrej praxe v oblasti transferu technológií je známe, že licenčná odmena sa spravidla skladá z oboch týchto zložiek, tzn. tak z roaylties ako aj z licensing fee.

Nakladanie s duševným vlastníctvom štátu, ktoré sa uskutočňuje výhradne medzi štátnymi rozpočtovými organizáciami alebo štátnymi príspevkovými organizáciami, prípadne štátnymi fondmi, je vždy bezodplatné a nevzťahuje sa naň ani jedno z dvoch zákonných obmedzení uvedených vyššie. Špecificky v oblasti užívania alebo vypožičania informačných systémov sa ponecháva doterajší osobitný režim podľa § 30 zákona č. 95/2019 Z. z.   
o informačných technológiách vo verejnej správe a o zmene a doplnení niektorých zákonov. S ohľadom však na zákonnú definíciu informačného systému (§ 2 ods. 2 zákona č. 95/2019 Z. z.), ktorý okrem programových prostriedkov (tzv. softvér) z povahy veci vždy zahŕňa aj technické prostriedky (tzv. hardvér), licencovanie, resp. sublicencovanie výlučne počítačového programu ako predmetu duševného vlastníctva, tzn. bez akéhokoľvek hardvéru, sa bude spravovať výlučne ustanovením § 8g ods. 4.

Obdobne ako v Autorskom zákone (§ 73) zavádza sa v odseku 5 v rámci § 8g právo odstúpiť od licenčnej zmluvy, ktorou bola udelená výlučná licencia, v prípade jej nevyužívania dohodnutým spôsobom alebo v dohodnutom rozsahu.

Ustanovenie odseku 8 v rámci § 8g zavádza správcom tri osobitné povinnosti, ktoré predstavujú konkretizáciu základnej povinnosti správcu udržiavať majetok štátu v riadnom stave, využívať všetky právne prostriedky na jeho ochranu a dbať, aby nedošlo najmä k jeho poškodeniu, strate, zneužitiu alebo zmenšeniu (§ 3 ods. 2), transformovanú pre oblasť duševného vlastníctva. Povinnosť udržiavať predmety duševného vlastníctva v platnosti [písm. a)] sa vzťahuje na predmety priemyselného vlastníctva a zahŕňa povinnosť správcu patent, úžitkový vzor, ochrannú známku alebo zapísaný dizajn udržiavať v platnosti v súlade s osobitnými predpismi v oblasti priemyselného vlastníctva, tzn. riadne a včas požiadať o predĺženie ochrany resp. obnovu zápisu a zaplatiť príslušný udržiavací poplatok, resp. správny poplatok. To neznamená, že by správca bol povinný udržiavať duševné vlastníctvo štátu v platnosti „mechanicky“ za každých okolností. V prípade, že správca dôjde k záveru a rozhodne, že sú splnené zákonné podmienky na vyhlásenie duševného vlastníctva štátu za prebytočný majetok štátu (§ 3 ods. 3), tzn. majetok neslúži a ani v budúcnosti nebude slúžiť správcovi na plnenie úloh v rámci predmetu jeho činnosti alebo v súvislosti s ním, môže nechať platnosť konkrétneho patentu márne uplynúť a nevynakladať na jeho ďalšie udržiavanie v platnosti už žiadne dodatočné finančné prostriedky. To obdobne platí aj pre výnimku zo zákazu vzdania sa predmetov duševného vlastníctva štátu [písm. b)], ktorá predstavuje druhú povinnosť správcu a je tiež viazaná na predchádzajúce rozhodnutie správcu o prebytočnosti, ktoré však musí predchádzať aktívnemu úkonu správcu, ktorým sa vzdáva konkrétneho predmetu duševného vlastníctva štátu. Treťou povinnosťou správcu je evidenčná povinnosť [písm. c)] podľa osobitných predpisov, ktorá zahŕňa najmä zápis prevodu, prechodu alebo licencie do registra (evidencie) a ktorá môže byť zmluvou prenesená na inú osobu, typicky druhú zmluvnú stranu.

S cieľom vyhnúť sa prípadným aplikačným pochybnostiam ustanovenie odseku 9 v rámci § 8g výslovne stanovuje výnimku zo všeobecných povinností správcu pri nakladaní s majetkom štátu, ktoré zahŕňajú ponúknutie majetku štátu na prevod správy v registri (§ 8d), vykonať ponukové konanie (§ 8), osobitné ponukové konanie (§ 8a) a elektronickú aukciu (§ 8aa). Plnenie týchto povinností by bolo v rozpore s charakterom duševného vlastníctva ako takého a s tým súvisiacimi špecifikami, ktoré pri nakladaní s duševným vlastníctvom štátu je nevyhnutné zohľadniť.

Zákon v odseku 10 v rámci § 8g pri nakladaní s duševným vlastníctvom štátu výslovne vylučuje použitie, resp. analogické použitie viacerých zákonných ustanovení: ustanovenie o bezodplatnosti, resp. obmedzeniach odplaty pri prevode správy majetku štátu (§ 9 ods. 4 a 5), ustanovenie o prevode vlastníctva kúpnou zmluvou, darovacou zmluvou, zámennou zmluvou (§ 11), ustanovenie o nájme a výpožičke (§ 13), ustanovenia o vecnom bremene (§ 13 ods. 1 až 3) a ustanovenie o zákaze zriadenia záložného práva (§ 13 ods. 4).

Ustanovenie odseku 12 písm. a) umožňuje zahrnúť pod všetky zákonné pravidlá, ktoré sa zavádzajú primárne na nakladanie s duševným vlastníctvom štátu, aj tzv. know-how, ktorého vymedzenie je prevzaté zo zákona č. 595/2003 Z. z. o dani z príjmov [§ 16 ods. 1 písm. e) bod 1.]. Know-how sa spravidla môže chrániť ako obchodné tajomstvo v zmysle § 17 až 20 a § 51 Obchodného zákonníka. Zákon tak umožňuje komercializovať nielen technologické duševné vlastníctvo v úzkom zmysle (tzn. patenty, úžitkové vzory, dizajny), ale aj širšiu množinu technologického know-how. V praxi je niekedy náročné alebo nezmyselné obe tieto zložky oddeľovať, keď v procese komercializácie môžu byť aj nerozlučne späté. Z týchto dôvodov je vhodné, aby sa ich komercializácia riadila rovnakými zákonnými pravidlami.

**K bodu 3**

Navrhované ustanovenie § 13 ods. 6 písm. h) zákona rieši situáciu, keď niektoré organizácie SAV nie sú vlastníkmi priestorov, v ktorých pôsobia. Pri transformácii organizácií SAV z rozpočtových/príspevkových organizácií na verejné výskumné inštitúcie (ďalej len „v. v. i.“), ku ktorej došlo dňa 1. januára 2022, prešiel do vlastníctva v. v. i. SAV iba ten majetok štátu, ktorý mali tieto organizácie SAV k 31. decembru 2021 v správe [§ 21aa ods. 2 písm. a) zákona o SAV]. K 31. decembru 2021 ale niektoré organizácie SAV neboli správcami nehnuteľností, v ktorých pôsobili, pretože pôsobili v nehnuteľnostiach, ktorých správcom bola SAV.

Zmluvy o výpožičke dočasne prebytočného majetku štátu, ktoré dotknuté organizácie SAV uzavreli so SAV do 31. decembra 2021, umožnili týmto organizáciám SAV užívať tento majetok aj po 1. januári 2022 [§ 21aa ods. 2 písm. c) zákona č. 133/2002 Z. z. o Slovenskej akadémii vied], no trvanie oprávnenia užívať dočasne prebytočný nehnuteľný majetok štátu na základe zmluvy o výpožičke je časovo obmedzené na päť rokov (§ 13 ods. 8 zákona).

Vhodnejším riešením, ktoré umožní dlhodobejšie uspokojenie potreby priestorového vybavenia tých organizácií SAV, ktoré pôsobia v nehnuteľnostiach vo vlastníctve štátu v správe SAV, je uzavretie nájomnej zmluvy na dočasne prebytočný majetok štátu s nižším ako trhovým nájomným podľa § 13 ods. 6 zákona, ktorú je možné uzavrieť aj opakovane (§ 13 ods. 3 zákona). Na tento účel sa navrhuje rozšíriť zoznam subjektov, s ktorými správca majetku štátu môže uzavrieť nájomnú zmluvu na dočasne prebytočný nehnuteľný majetok štátu s nižším ako trhovým nájomným podľa § 13 ods. 6 zákona, aj o v. v. i., ktorej je správca majetku štátu zakladateľom.

**K článku III**

Návrhom sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Upravuje sa vymedzenie základnej kompetencie úradu podpredsedu vlády Slovenskej republiky pre Plán obnovy a znalostnú ekonomiku v oblasti tvorby stratégie v oblasti výskumu, vývoja a inovácií, za ktorú je tento úrad zodpovedný, pričom konkrétne sa táto kompetencia realizuje najmä v podobe zodpovednosti za tvorbu Národnej stratégie výskumu, vývoja a inovácií. Ďalej je úrad zodpovedný za metodickú a nadrezortnú koordináciu implementácie politík výskumu, vývoja a inovácií v rozsahu podľa osobitného predpisu (zákon o výskume, vývoji a inováciách). Metodická koordinácia sa viaže najmä na vydávanie záväznej metodiky a dohľad nad jej uplatňovaním. Nadrezortná koordinácia sa realizuje napríklad tvorbou plánu financovania výskumu, vývoja a inovácií, ktorý zahŕňa výzvy a národné projekty plánované vo všetkých rezortoch, ktoré podporujú výskum, vývoj a inovácie a tiež koordináciou implementácie opatrení akčného plánu Národnej stratégie a koordináciou medzirezortného programu Výskum, vývoj a inovácie.

**K článku IV**

Navrhuje sa novelizácia zákona č. 302/2001 Z. z. Národný inovačný systém pozostáva z kombinácie regionálnych - a v nich koncentrovaných miestnych, odvetvových, firemných, účelových, a pod. - inovačných systémov krajiny, ich začlenenie do globálnych sietí a sektorových zoskupení (klastrov) a preto je dôležité medzi národnou a regionálnou úrovňou dosiahnuť komplementaritu a synergiu.

Keďže inovácie a podnikanie sú v centre regionálneho rozvoja a s tým spojeného ekonomického rastu krajiny je potrebné ukotviť v právnej úprave podporu zameranú na rozvoj inovácií a podnikania aj na úrovni vyšších územných celkov (VÚC), ktorá sa doteraz primerane v zákone nevyskytovala. VÚC ako aj územia udržateľného mestského rozvoja (ÚMR) sú dôležitým partnerom pri vytváraní a kultivácií regionálnych inovačných ekosystémov. Rovnako, zohrávajú kľúčovú úlohu pri budovaní a udržovaní podpornej VVaI infraštruktúry výskumu, vývoja a inovácií. Preto sa vymedzujú inovácie v regiónoch, ich nositelia a prepojenie na národnú úroveň. Definuje sa podrobnejšie úloha vyšších územných celkov a subjektov v ich pôsobnosti pri podpore inovácií.

**K článku V**

V nadväznosti na úpravu transferu poznatkov v návrhu zákona sa navrhuje úprava zákona o nakladaní s majetkom verejnoprávnych inštitúcií.

**K bodu 1**

Definícia majetku verejnoprávnej inštitúcie obsiahnutá v § 2 ods. 1 sa rozširuje výslovne o práva duševného vlastníctva. Rozlišovanie duševného vlastníctva ako samostatnej kategórie majetku verejnoprávnej inštitúcie je základným predpokladom zavedenia osobitných zákonných pravidiel nakladania s duševným vlastníctvom verejnoprávnej inštitúcie. Doterajší prístup, keď práva duševného vlastníctva boli zahrnuté pod pojmom „iné majetkové práva“, sa neosvedčil, keďže ani analogicky v tomto smere nie je vhodné použitie zákonných pravidiel o nakladaní s cennými papiermi či majetkovými podielmi v právnických osobách (§ 5 ods. 11), ktoré by bolo možné považovať za „iné majetkové práva“. Ako v praxi nepoužiteľné sa pre účely nakladania s duševným vlastníctvom verejnoprávnej inštitúcie ukázali aj zákonné pravidlá o nakladaní s nehnuteľným a hnuteľným majetkom verejnoprávnej inštitúcie.

**K bodu 2**

Doterajšie znenie § 4 ods. 1 sa upravuje tak, aby priamo na základe neho, bez odkazu na osobitné zákony, mohla verejnoprávna inštitúcia použiť svoje duševné vlastníctvo na podnikanie, ako vklad do majetku obchodnej spoločnosti alebo ako vklad pri založení takejto obchodnej spoločnosti. Na tento účel môžu byť použité aj iné majetkové práva, ak to ich povaha pripúšťa (napr. know-how).

**K bodu 3**

Zavádzajú sa osobitné pravidlá nakladania s duševným vlastníctvom verejnoprávnej inštitúcie, a to v rámci samostatného ustanovenia § 11e s názvom „Nakladanie s duševným vlastníctvom verejnoprávnej inštitúcie“.

V odseku 1 v rámci § 11e sa zavádza výslovné oprávnenie verejnoprávnej inštitúcie pri nakladaní s jej duševným vlastníctvom uzatvárať typické zmluvy, ako je licenčná zmluva [písm. d)], zmluva o prevode alebo postúpení práv [písm. a) a písm. b)] alebo dohoda o spolumajiteľstve [písm. c)]. Novinkou pri správe majetku verejnoprávnych inštitúcií je výslovná možnosť sublicencovania alebo postúpenia licencie resp. sublicencie [písm. e)], a to za podmienky, že to umožňujú licenčné podmienky, ktorými je verejnoprávna inštitúcia viazaná alebo prípadne priamo Autorský zákon, Obchodný zákonník alebo osobitné zákony v oblasti priemyselného vlastníctva. Podľa aktuálneho právneho stavu všetky uvedené zákony vyžadujú na platnosť sublicencie alebo postúpenia licencie, resp. sublicencie predchádzajúci súhlas autora

(§ 72 Autorského zákona), resp. odchylné zmluvné dojednanie v licenčnej zmluve (§ 511 ods. 2 Obchodného zákonníka). Za iné dohody alebo zmluvy, ktoré sa týkajú nakladania s duševným vlastníctvom verejnoprávnej inštitúcie [písm. f)], sa považujú najmä rôzne iné pomenované zmluvy (napr. zmluva o dielo) a aj nepomenované zmluvy (§ 269 ods. 2 Obchodného zákonníka, § 51 Občianskeho zákonníka), napr. zmluva o spolupráci (partnerstve), dohoda a ochrane dôverných informácií, dohoda o mlčanlivosti, zmluva o sprístupnení a využívaní obchodného tajomstva, zmluva o zákazkovom výskume, zmluva o spoločnom výskume, zmluva o sponzorovanom výskume, zmluva o poskytovaní odborných konzultácií.

Ustanovenie odseku 2 v rámci § 11e zveruje zodpovednosť za dojednanie ceny (odmeny) verejnoprávnej inštitúcií tak, aby tá mohla náležite zohľadniť výsledky rokovaní o uzavretí príslušnej dohody či zmluvy s druhým účastníkom (zmluvnou stranou); použijú sa pritom všeobecné ustanovenia o rokovaní o uzavretí zmluvy (§ 269 a nasl. Obchodného zákonníka, § 43 a nasl. Občianskeho zákonníka). Na určenie výšky finančného protiplnenia, typicky licenčnej odmeny, sa teda nevyžaduje znalecký posudok, prieskum trhu, ponukové konanie a ani elektronická aukcia. Zákon v tomto smere stanovuje len dve obmedzenia. Prvé obmedzenie (odsek 2 posledná veta) vyžaduje, aby o prípadnom bezodplatnom nakladaní s duševným vlastníctvom verejnoprávnej inštitúcie, rozhodol priamo štatutár, pričom takéto rozhodnutie musí byť písomné, musí obsahovať označenie duševného vlastníctva a jeho identifikačné údaje (§ 5 ods. 8), tzn. napr. číslo patentovej prihlášky, resp. číslo patentu. Keďže sa však § 5 ods. 8 použije „len“ primerane, zákon tu nevylučuje ani všeobecnejšie, resp. druhové či iné vhodné vymedzenie duševného vlastníctva určeného na bezodplatné nakladanie, napr. na účely tzv. Open Access alebo Easy Access, čo je aj v súlade s Národnou stratégiou bod 1.2.3. Druhé obmedzenie dopadá na licenčné zmluvy s tzv. výlučnou licenciou, kedy zákon (odsek 3) vyžaduje, aby bola v licenčnej zmluve dohodnutá licenčná odmena aj v závislosti od príjmov alebo výnosov z využívania výlučnej licencie (v medzinárodne uznávanej anglickej terminológií tzv. „royalties“), a to počas celého trvania výlučnej licencie. Dikcia s použitím častice „aj“ naznačuje, že verejná inštitúcia popri royalties je vždy oprávnená dohodnúť i pevnú sumu, či už jednorazovo alebo pravidelne (v medzinárodne uznávanej anglickej terminológii tzv. „licensing fee“). Z dobrej praxe v oblasti transferu technológií je známe, že licenčná odmena sa spravidla skladá z oboch týchto zložiek, tzn. tak z roaylties ako aj z licensing fee.

Obdobne ako v Autorskom zákone (§ 73) sa zavádza v odseku 4 v rámci § 11e právo odstúpiť od licenčnej zmluvy, ktorou bola udelená výlučná licencia, v prípade jej nevyužívania dohodnutým spôsobom alebo v dohodnutom rozsahu.

Ustanovenie odseku 7 v rámci § 11e zavádza verejnoprávnej inštitúcii evidenčnú povinnosť podľa osobitných predpisov, ktorá zahŕňa zápis prevodu, prechodu alebo licencie do registra (evidencie), a ktorá môže byť zmluvou prenesená na inú osobu, typicky druhú zmluvnú stranu.

S cieľom vyhnúť sa prípadným aplikačným pochybnostiam ustanovenie odseku 8 v rámci § 11e výslovne stanovuje výnimku z potreby predchádzajúceho písomného súhlasu samosprávneho alebo kolektívneho orgánu určeného štatútom pri vklade duševného vlastníctva verejnoprávnej inštitúcie do majetku inej právnickej osoby alebo pri založení inej právnickej osoby [§ 13 ods. 1 písm. a)] alebo do obchodnej spoločnosti alebo pri založení obchodnej spoločnosti [§ 13 ods. 1 písm. b)]. S ohľadom na špecifiká v oblasti vzniku duševného vlastníctva, najmä v akademickej oblasti, sa pre účely nakladania s duševným vlastníctvom verejnoprávnej inštitúcie výslovne vylučujú všeobecné zákonné obmedzenia prevodu práv na fyzickú osobu, ktorá je v danej verejnoprávnej inštitúcií štatutárnym orgánom, členom štatutárneho, riadiaceho, výkonného alebo dozorného orgánu, vedúcim zamestnancom, zamestnancom zodpovedným za nakladanie s majetkom verejnoprávnej inštitúcie alebo blízkou osobou takýchto osôb [§ 14 ods. 1] a na právnické osoby, v ktorých je štatutárnym orgánom, členom riadiaceho, výkonného alebo dozorného orgánu takáto fyzická osoba [§ 14 ods. 2]. Štandardnú zainteresovanosť uvedených fyzických a právnických osôb na rôznych projektoch transferu technológií je potrebné zohľadniť a nevylučovať ich a priori z okruhu zmluvných partnerov verejnoprávnej inštitúcie pri nakladaní s jej duševným vlastníctvom. Opačný prístup by mohol mať za následok neželané sťaženie, prípadne až zablokovanie komercializačných procesov. Na druhej strane, v niektorých takýchto prípadoch zákon (novelizačný bod 4) vyžaduje predchádzajúci písomný súhlasu samosprávneho alebo kolektívneho orgánu určeného štatútom.

Ustanovenie odseku 9 v rámci § 11e umožňuje zahrnúť pod všetky zákonné pravidlá, ktoré sa zavádzajú primárne na nakladanie s duševným vlastníctvom verejnoprávnej inštitúcie, aj tzv. know-how, ktorého vymedzenie je prevzaté zo zákona č. 595/2003 Z. z. o dani z príjmov [§ 16 ods. 1 písm. e) bod 1.]. Know-how sa spravidla môže chrániť ako obchodné tajomstvo v zmysle § 17 až 20 a § 51 Obchodného zákonníka. Zákon tak umožňuje komercializovať nielen technologické duševné vlastníctvo v úzkom zmysle (tzn. patenty, úžitkové vzory, dizajny), ale aj širšiu množinu technologického know-how. V praxi je niekedy náročné alebo nezmyselné obe tieto zložky oddeľovať, keď v procese komercializácie môžu byť aj nerozlučne späté. Z týchto dôvodov je vhodné, aby sa ich komercializácia riadila rovnakými zákonnými pravidlami.

**K bodu 4**

Predchádzajúci písomný súhlas samosprávneho alebo kolektívneho orgánu určeného štatútom sa vyžaduje v prípadoch, ak pri nakladaní s duševným vlastníctvom verejnoprávnej inštitúcie má byť jedným z účastníkov (zmluvnou stranou) fyzická osoba uvedená v § 14 ods. 1 alebo právnická osoba uvedená v § 14 ods. 2 a zároveň ide o zmluvu o prevode, postúpení alebo inom scudzení práv k predmetom duševného vlastníctva [§ 13 ods. 1 písm. o)], dohodu o spolumajiteľstve [§ 13 ods. 1 písm. p)], licenčnú zmluvu, ktorou sa udeľuje výlučná licencia [§ 13 ods. 1 písm. r)] alebo zmluvu, ktorou sa udeľuje výlučná sublicencia alebo ktorou sa postupuje licencia alebo sublicencia [§ 13 ods. 1 písm. s)]. Uvoľnenie doterajšieho apriórneho vylúčenia (§ 11e odsek 8) je tak vhodne vyvažované (kompenzované) potrebou ingerencie samosprávneho alebo kolektívneho orgánu určeného štatútom, čo je v súlade s princípmi autonómnosti, samosprávnosti a nezávislosti, ktoré sa aplikujú v akademickej oblasti.

**K čl. VI**

V zákone č. 539/2008 Z. z. sa vo vzťahu k regionálnej inovačnej stratégii podrobnejšie upravuje jej obsahové vymedzenie a spôsob vypracovania. Ďalej sa špecifikujú kompetencie VÚC v oblasti podpory regionálneho rozvoja uvedením konkrétnych činností pre oblasť podpory inovácií, ktoré VÚC môže realizovať. Ide najmä o vytváranie a manažovanie podpornej infraštruktúry, ktorá môže stimulovať inovačné aktivity v rámci VÚC a ďalej o umožnenie priamo podporovať projekty zamerané na rozvoj podnikania a inovácií. Úprava vychádza z potreby podrobnejšie ukotviť podporu inovačných aktivít na úrovni VÚC. VÚC ako aj veľké sídla sú dôležitým partnerom pri podpore inovácií preto sa spresňujú ich kompetencie v tejto oblasti.

**K čl. VII**

V zákone č. 243/2017 Z. z. o verejnej výskumnej inštitúcii a o zmene a doplnení niektorých zákonov v znení zákona č. 346/2021 Z. z. sa navrhujú zmeny, ktoré vyplývajú predovšetkým z doterajšej skúsenosti s aplikáciou tohto zákona v praxi.

Iné navrhované zmeny vyplývajú z potreby zosúladenia právneho režimu pôsobenia v. v. i. so zákonmi upravujúcimi pôsobenie vysokých škôl a rezortných výskumných organizácií (zákon č. 176/2004 Z. z. o nakladaní s majetkom verejnoprávnych inštitúcií, zákon č. 278/1993 Z. z. o správe majetku štátu), s navrhovaným zákonom o výskume, vývoji a inováciách a so živnostenským zákonom.

**K bodu 1**

V § 21 ods. 2 sa navrhuje sa vypustiť podmienka, aby sa prax v riadení kandidáta na riaditeľa v. v. i. musela uskutočňovať iba v právnickej osobe uskutočňujúcej niektorú z činností podľa § 1 ods. 4 zákona o v. v. i. Dôvodom je fakt, že táto podmienka zužuje okruh zamestnávateľov, z ktorých prostredia môže vzísť riaditeľ v. v. i., na okruh subjektov, ktoré spadajú do niektorého zo sektorov výskumu a vývoja. Špecifické potreby niektorých konkrétnych v. v. i. si v praxi vyžadujú, aby riaditeľ prišiel z iného prostredia, či už aby išlo o prevažne infraštruktúrnu v. v. i. (napr. kandidát z prostredia užívateľov informačných technológií alebo z prostredia cestovného ruchu) alebo o vedeckú v. v. i. (napr. kandidát z prostredia užívateľov výsledkov výskumu a vývoja dotknutej v. v. i.).

**K bodom 2 a 5**

Dôraz kladený v návrhu zákona o výskume, vývoji a inováciách na transfer poznatkov verejných inštitúcií uskutočňujúcich výskum a vývoj sa prejavil v tom, že vyvolané novely zákona č. 278/1993 Z. z. o správe majetku štátu a zákona č. 176/2004 Z. z. o nakladaní s majetkom verejnoprávnych inštitúcií navrhujú vložiť do vymedzenia základných kategórií majetku štátu, resp. verejnoprávnych inštitúcií, výslovne aj práva duševného vlastníctva a podrobne upraviť pravidlá nakladania s duševným vlastníctvom štátu, resp. verejnoprávnych inštitúcií. Rovnaké dve doplnenia sa navrhujú vložiť aj do zákona o v. v. i.

**K bodu 3**

V systematickom členení textu zákona sa navrhuje vytvoriť nový § 31a preto, aby právna úprava využívania majetku v. v. i. bola formálne oddelená od právnej úpravy vymedzenia majetku v. v. i. (§ 29) a od právnej úpravy nakladania s majetkom v. v. i. (§ 32 a nasl.).

Navrhuje sa, aby súčasťou právnej úpravy využívania majetku v. v. i. ňou samotnou na jej vlastnú spotrebu (na vykonávanie jej hlavnej činnosti alebo jej ďalších oprávnení podľa § 2 ods. 1 zákona) bola výslovná pripomienka, ževykonávanie činností spojených s prenájmom nehnuteľností podľa § 4 živnostenského zákona nie je nakladaním s majetkom (teda poberaním výhradne civilných plodov a úžitkov vlastníctva veci), ale – podľa výslovnej kvalifikácie podanej zákonodarcom v spomínanom § 4 živnostenského zákona – je živnosťou a teda spadá do využívania majetku. Toto výslovné spresnenie je dôležité najmä pre tzv. prevažne infraštruktúrne v. v. i. založené SAV [v. v. i., ktorej prevažujúcou hlavnou činnosťou je činnosť podľa § 1 ods. 4 písm. b) alebo písm. c) zákona o v. v. i.], pretože medzi činnosti, ktoré vykonávajú, patria tradične aj ubytovacie služby a prenájom nehnuteľností spojený s poskytovaním iných než základných služieb.

**K bodu 4**

V § 32 ods. 5 sa uvádzajú pojmy:

1. spôsob nakladania s majetkom v. v. i., ktorým sa myslí zmluvný typ alebo iný právny úkon, ktorým sa s týmto majetkom nakladá, a
2. postup nakladania s majetkom v. v. i., ktorým sa myslí postupnosť krokov predchádzajúcich uplatneniu niektorého spôsobu nakladania s majetkom, postupnosť spôsobov nakladania s niektorými kategóriami majetku v. v. i. a povinný predchádzajúci súhlas určených orgánov s niektorými spôsobmi nakladania s niektorými kategóriami majetku v. v. i.

V § 32 ods. 5 sa navrhuje, aby nakladanie s iným ako prioritným majetkom v. v. i., pri ktorom dochádza k plneniu záväzkov v. v. i. v rámci predmetu jej hlavnej činnosti alebo jej oprávnení podľa § 2 ods. 1, predstavovalo výnimku z aplikácie obmedzení týkajúcich sa nielen postupov nakladania s majetkom upravených v § 33 a § 35 ods. 1 písm. d) a ods. 3 písm. a), ako je tomu doposiaľ, ale aj spôsobov nakladania s majetkom, pretože § 33 upravuje aj obmedzenia slobody využívania niektorých spôsobov nakladania s majetkom (vo vzťahu k zámene, darovaniu, predaju, nájmu a výpožičke – súčasný § 33 ods. 3) a slobody dojednania obsahu právneho úkonu nakladania s majetkom (súčasný § 33 ods. 3, 4, 6, 7, 9 a 10). Táto výnimka sa navrhuje za účelom zníženia byrokratickej záťaže v. v. i. najmä pri nakladaní s majetkom, ktorý je výsledkom jej tvorivej činnosti pri plnení jej záväzkov vyplývajúcich najčastejšie zo zmluvného vzťahu. Podobná výnimka je upravená aj pri právnych režimoch nakladania s majetkom štátu [§ 1 ods. 2 písm. a) zákona č. 278/1993 Z. z. o správe majetku štátu] a nakladania s majetkom verejnoprávnych inštitúcií [§ 1 ods. 3 písm. d) zákona č. 176/2004 Z. z. o nakladaní s majetkom verejnoprávnych inštitúcií].

**K bodu 5**

V navrhovanom § 33a ods. 1 sa navrhuje vymedziť – popri kategórii nepotrebného majetku, ktorým je pre v. v. i. nepotrebný, ale inak stále použiteľný majetok (§ 33 ods. 1) – aj kategóriu neupotrebiteľného majetku, ktorým je hnuteľná vec už nepoužiteľná najmä z dôvodu poškodenia, úplného opotrebenia, zastaranosti alebo nehospodárnosti v prevádzke. Potreba takéhoto rozlíšenia vyvstala v praxi, pretože nutnosť absolvovať aj pri neupotrebiteľnom majetku celú zákonom upravenú postupnosť spôsobov nakladania s nepotrebným majetkom sa ukázala ako procesne a časovo náročná a súčasne bezvýsledná pre úplný nezáujem o jeho nadobudnutie. Z tohto dôvodu sa pri neupotrebiteľnom majetku navrhuje výrazne skrátená postupnosť spôsobov nakladania s ním zameraná na fyzické naloženie s ním. Súčasnú existenciu nepotrebného (prebytočného) majetku a neupotrebiteľného majetku upravuje aj zákon č. 278/1993 Z. z. o správe majetku štátu (§ 3 ods. 3 a 4, § 13b).

V § 33b sa navrhuje prevziať právnu úpravu uplatňovania peňažnej pohľadávky a nakladania s ňou, ktorú obsahuje zákon č. 176/2004 Z. z. o nakladaní s majetkom verejnoprávnych inštitúcií.

V § 33c sa navrhuje prevziať právnu úpravu nakladania s právami duševného vlastníctva, ktorá sa navrhuje vložiť do zákona č. 176/2004 Z. z. o nakladaní s majetkom verejnoprávnych inštitúcií.

**K čl. VIII**

Stanovuje sa účinnosť zákona.